
de vignude di Crist 


IL 2010 AL RISPUINT 

al 6723 dal Circul Julian 

al 2763 de fondazion di Rome 

al 5770 dai Ebreus 

al 1431 (par nò, 1384) dai Maometans 
al 2191 de fondazion di Aquilee 

al 933 dal Stát patriarcjal furlan 

al 64 de Republiche taliane 


FIESTIS VARIABILIS 

la Cinise (17 di Fevràr) 

il miercus denant de prime domenie di Coresime 
la Domenie Ulive (28 di Marc) 

Pasche di Ulîf (4 di Avril) 

la prime domenie dopo il pleniluni dal ecuinozi de vierte 
la Sense di N.S. (16 di Mai) 

40 dîs dopo de Risurezion 

lis Pentecostis (23 di Mai) 

50 dis dopo de Pasche di Ulif 

il Corpus Domini (6 di Jugn) 


FIESTIS DI PRECET 
dutis lis domeniis 

il Prindalan 
Circoncision di N.S. 

la Pifanie (6 di Zenàr) 
Pasche Tafanie 

la Madone di Avost (15 di Avost) 
la Sunzion in cil di Marie Vergjine 
Fieste dai Sants (1 di Novembar) 
Pasche dai Muarts 


FIESTIS TALIANIS 

la Liberazion (25 di Avril) 

la Fieste dal Lavór (1 di Mai) 

la Istituzion de Republiche (2 di Jugn) 


RICORINCIS FURLANIS 

Riviel dal Carnaval dal 1511 (27 di Fevrâr) 

la joibe grasse 

Aprovazion de lec 15 dal 1996 (22 di Marc) 
Ricognossiment regjonál de lenghe furlane 
Costituzion dal Stàt Patriarcjál intal 1077 (3 di Avril) 
Fieste de Patrie dal Friül 

Aniversari dal Taramot dal 1976 (6 di Mai) 
Aniversari de muart dal Patriarcje Bertrant intal 1350 
(6 di Jugn) 

Sants Ermacure e Fortunát, Patrons dal Friùl (12 di Lui) 
Sant Martin Vescul (11 di Novembar) 

Aniversari de fonde de Filologjiche intal 1919 

(23 di Novembar) 

Sante Catarine di Alessandrie (25 di Novembar) 
Presentazion dal Strolic Furlan 

Sante Luzie (13 di Dicembar) 

Aprovazion de lec 482 dal 1999 (15 di Dicembar) 
Ricognossiment statál de lenghe furlane 


Si sa che in ognidun di nô un dai ricuarts che si puar- 
tin daûr par dute la vite al è chel di cuant che si lave a 
scuele. Baste che o tirin fúr cualchi fotografie dulá che 
o sin duc biei biei in rie cul grumál neri e il mestri o la 
mestre e une slavinade di pinsîrs nus tornin tal cjâf. 
Po ben, chest an o vin volùt come argoment dal Strolic 
pal 2010 propit la scuele e, stant che i més a son do- 
dis, ancjetantis a son lis istituzions scolastichis che o 
vin vút gust di ricuardà, restant fedéi al spirt di chest 
librut che nol à ché di fà une analisi rigorose des di- 
viersis scuelis, ma ben di cjalà, come che il Strolic al è 
solit fà, te anime e tal cùr de nestre int. 
Po dopo il Strolic pal 2010 no si è dismenteát di un 
so grant colaboradòr, mestri e ami che al à vút scrit 
tai agns tantis bielis pagjinis dal Strolic, dantji lustri 
massime cu la sò vene ironiche. O stin fevelant, come 
che si varà bielzà capît, di Lelo Cjanton che nus à 
lassàt propit tal 90" aniversari de nassite de Societàt 
Filologjiche Furlane. Invezit no nus à lassát la só ironie 
ferbinte che o cjatarin culi més daúr més par mieç de 
pene di Luigi Mestroni. 
Tal ricuart di Lelo, che tant al á fat pe Filologjiche, il 
Strolegant us salude augurant a ducj un 2010 siór di 
ogni ben! 

Il Strolegant 


Pauli Cerno 


e un al à un dai tancj libris che al à scrits il so- 
remestri Aurelio Cantoni, ven a stài Lelo, e se par 
càs i à fate la dediche personal, al po viodi che la 
dediche no à mai la date sot de firme. Juste, lis datis, 
come la division dal timp, a son invenzions dai oms e 
no covente nissune cifre par fissà un lamp dal spirt, un 
clàr di anime. Lelo al à simpri scrit pes animis, pai cùrs 
e dome di argoments eternis come soreli, nùi, siums, 
cîl, stelis...Diu! 
Scoltait ce che al à scrit in Introibo: 
... ‘o mûr tal passât e doman ‘o varai la mé albe 
slusint di rosade e di stelis tun altri clarór. 
Alore in chel där il gno amór al varà la sê lüs. 
E intune altre al à vüt scrit: 
Arc di San Marc 
^ne di 'e sarà pardut 
l'anime mé. 
Si jere bielzà smondeàt di ogni ridondance, di ogni 
peraule in plui, par rindi assolude la presince dal so 
di. E nó o jerin in tancj a supa il dilatàsi de só anime, 
no sot dal arc di Sant Marc, che chest an mataran arcs 
coloráts nissun ju à viodüts ma, istés, sot dai colórs 
frescjáts tai volts de glesie di Sant Marc, la sê glesie, 


chè che Lelo al presenziave di fedél, scuasit platàt in- 
som, dongje la ole de aghe sante. Vuë al è obleàt tal 
miec dal curidór, abas dal altar, tal miec de anime di 
ducj i soi amis, tal miec dai cúrs de sò parintàt. E no 
jerin dome nó in corpore vivo, ma ancje tancj di lór 
che i àn corút incuintri par judalu a frontà il simpri 
gnüf timp dal infinit. Se un al cjalave fis, cui voi dal 
cür, la flamute trimadice dal cjandelon di Pasche, juste 
cuant che il predi al à niçulât il turibul jevant sù ndi 
di incens, al varés viodude une schirie di figuris tor a 
tor de casse. Sò mari cul facül neri e la corone in man, 
so pari che al nicave il cjáf cu lis mans daúr de sche- 
ne; pre Josef Marchet cul so cerneli inteligjent che al 
benedive la casse e al sameave murmuià: ”...Bráf, brâf 
Lelo, come simpri tu te sês distrigade pulit”. La fole 
des figuris si slargjà par lassá passá la “corazzata col 
remo", come che lu veve pituràt propite Lelo, al jere 
Felix Marchi cu la muse alte, indarintade de barbe a 
Marx vie, lui nol cjaminave, al "progredive", cu la só 
baguline, ^il remo", cul pomul di arint. E vie vie dute 
la fraie di amis cu la bocje ridulinte di bon acet al ami 
tornât lizér. 

Il plui content al jere Dino Virgjili, cu la só muse vierte 
contornade di dós alutis tacadis sot dal barbuc cun- 
tune glagn di fil indorát, om di peraule al veve lassát 
scrit: ^..Cuant che o mûr o larai Cherubin...” Velu ca! 
E Biagio Marin, so copari; e Alviero Negro confradi di 


teatri; e Riedo Puppo ami scritôr e mestri di vite fur- 
lane; e Vico Bressan di simpri fradi di mâr e di fradaie; 
e Marie Tore Barbina che e veve subit, pe sensibilitàt 
de sò culture, intuide e preseade la vene di infinît che 
e albeave tes poesiis di Lelo; e la professore Andreine 
Nicoloso Ciceri, siore vere di cùr e inteligjence, fie di 
Marie Forte delicade sùr in Risultive cun Lelo; e daspò 
pre Aldo Moret professôr di moral, teologjie e...grafie, 
furlan di coce fine e di caratar di acar partigjan; e 
Manlio Michelut, Sergjo Visentin, Luzian Verone, e tan- 
cj altris di lêr che no ai mai cognossúts. No soi sigúr 
ma, tal trop plui fis, mi samee di vê viodude la muse 
scure, grispade, cui voi incassáts insot di Pier Paolo 
Pasolini, il prin che dal 1945 al veve ricognossude a 
Lelo une vene rampide e sincere tal poetà. 

No, no mi soi smenteât di Otmar Muzzolini, Meni, dai 
Uciei di sore, chel Uciel li lu varès cjatàt juste a pont 
sù a Sante Eufemie, te tombe tacade ae jeche riservade 
di pueste al nestri mestri. Propite une delicade pensa- 
de dal siôr sindic di Tarcint, presint cui sorestants de 
sò citadine; e delicadis a son stadis lis peraulis che al 
à dedicadis par memoreà Chino e Meni, confradis di 
Lelo. 

A cjáf de fuesse, fonde, comude, daprúf il vieri mar dal 
simitieri che al lassave passà sot vie a curiosa lidrîs di 
agac, al jere pre Rizieri De Tina. Predi di rude fede fur- 
lane, sclet di peraule e di vite che, in plui des preieris 


de Sa nte liturgjie dai defonts, ala pandudis sinceris 
peraulis di laude pes poesiis dal Lelo che: ^..no son 
mai stadis poesiutis, ma a savevin tignî fin insom, il 
valór e la tension poetiche...” 
A Sante Eufemie no jerin in tancj a compagnálu sù pe 
erte che e mene in cimitieri e, juste cuant che la int 
e à tacât a saludàsi par tornà a cjase e cuatri gotis di 
ploie si poiavin lizeris, tant di aghe sante dal cîl, sul 
len clâr de casse, Meni Uciel, daùr dal so fà sarcastic e 
dispès garbin, lu à tacât cence remission: “Orpo Lelo, 
a son passe vincj agns che ti spieti e tu, tu ti presen- 
tis cun ché sorte di golarine uso sorestant! Propite tu 
che no tu ás mai tignút aes golarinis” (Ducj sa che i 
sapulîts a viodin e a san dut). 
Lelo che, e je vere, nol è mai stàt un poete satiric e lu 
veve ametüt di agnorums te poesie L'insegnament: 

“...Alore jo che un umorist no jeri 

mi soi cjatàt di Meni convertît 

e vuè ‘o soi chi ch'o provi 

se ancje a mi nol zovi di murî. 

Ma ‘o sint, par dîle sclete, 

che a scrivi ‘o soi jo, e Meni al dete”. 
Lelo che nol veve mai schivade une botonade anzit, 
simpri rispuindüt cu la prionte, al rispuint sec come 
simpri: “Chel lu ai scrit come vîf, cumò che o soi 
muart, o pues ricuardàti che ancje tu tu às scrit un alc 
su la golarine rosse che tu volevis comprati e che tu ás 


scugnút cjolile nere! Ven a stài che tu ás pôc di menà 
la viole par cont di golarinis!". 

Daspó a àn tacát a riducà sot coc e a fevelucàsi fis 
cun chés peraulis che dome i sapulits, pronts a resuri, 
a san doprà. 

Intant dal cil, che si jere dut innulât, parmis des gotis 
di ploie a colavin rosutis blancjis moladis di chel agaç 
paron des litris curiosis che i vevin spät che, tal puest 
dongje Meni, al sarès lat a polsá il so ami Lelo, chel 
che al veve cjantát Il blanc dai sariesârs flurîts par Chi- 
no, Santul di Risultive, blanc, che cumò si jere mudàt 
dut in pomulutis rossitis che a cimiavin legris bande 
de gleseute di Sante Eufemie, che no jere mai stade 
cussì biele e galandine pe contentece di vê ancje Lelo 
cun jé là sù, dongje il cîl, par simpri e no dome ogni 
vincjecinc di Avril. 

Prindalan 

S. Basili il Grant 

NON DAL SIGNÓR 

S. Ermis Martar 

S. Melie Martare 

Pifanie di Nestri Signór 
S. Luzian Martar 

S. Severin Vescul 

S. Julian Ospedalir 

S. ALDO RIMIT 

S. Paulin di Aquilee 

S. Modest Martar 

S. Ilari Vescul 

B. Durì di Pordenon 

S. Maur Abât 

S. Marcel I Pape 

S. ANTONI DAL DESERT ABÂT 
S. Prische Martare 

S. Mario Martar 

Ss. Bastian e Fabian Martars 
S. Gnês Vergjine 

S. Vincens Diacun 

S. Merenziane Vergjine 

S. FRANCESC DI SALES VESCUL 
Conversion di S. Pauli 

Ss. Tito e Timoteu Martars 
S. Anzule Merici Muinie 

S. Tomás di Aquin Predi 
S. Costant Vescul 

S. Martine Vergjine 

S. ZUAN BOSC PREDI 


La Scuele di Mosaic 
di Spilimberc 





par cure di Gianni Colledani 


ar tradizion Spilimberc e je cognossude tant che 

la “Citàt dal Mosaic” e za di lontan si sint che- 

ste vocazion. Spilimberc e je dute contornade di 
flums e di glereài soreglàts cun plui claps che aghe: 
il Tiliment, la Cose, la Midune che a àn dentri di se, 
come intun satúl magjic, la materie prime dal mosaic, 
ven a stài i claps, difarents par forme, nature e soredut 
colòr. 
Parcè propite a Spilimberc une scuele di mosaic? Si 
pues pensà che il puest e il moment de nassite di une 
iniziative a sedin nome par càs, e ancje il sucès o il 
faliment. Dopo si capis, invezit, che ché fabriche o ché 
scuele a podevin cjatà sît nome in ché date zone e in 
chel dat moment. La spiegazion e je forsit dute chi, in 
chei gravàrs pustots e arsîts dal soreli, dulà che i claps 
a son parons. 
Par dut il ‘500, ‘600, ‘700 e ‘800 tancj abitants di 
chescj teritoris a zevin a Vignesie come emigrants 
stagjonài. La regjine de lagune, vuardiane di cheste 
antighe tradizion musive, e ufrì ai lavorents furlans 
un bocon amàr, ma ur de ancje une idee gnove: che 
forsit si sarès podût vuadagnási il pan doprant i claps 
da lis aghis. Al tornave für l'antic mál da la piera, la 


passion dute furlane par pieris e claps che un timp e 
veve creát pichepieris di grande professionalitàt e che 
cumò e varès format esperts artesans, teracîrs e mo- 
saiciscj preseàts par dut il mont. Cussì i claps a deven- 
tarin dibot la materie prime, bondante e a gratis pai 
lavoradòrs di Sequals, Cuel, Solomberc, Darbe, Fane, 
Cjavàs e Spilimberc che, dopo vêju cjapâts sù cun fadie 
e tamesàts tai jets da la Midune e dal Tiliment, a zevin 
a Tre Porti par cjapà lis barcjis che ju varessin menàts 
fin a Vignesie. E chest fin al 1895, cuant che si vierzè 
la ferade. 

I artesans furlans si meterin a la prove prin cui mosai- 
cs a paviment, i “venezians”; za di zovins a sopuartarin 
artritis a lis mans e ai zenoi e la fadie dal "ors", lim- 
prest di len cun fissade une muele, cussì clamât parce 
che il rumór dal so moviment ondulatori al ricuardave 
la rugnide di chel nemál. Plui indevant si dedicarin cun 
sucès ancje al mosaic parietál e al so restaur. 

Cul 1582 si costituirin te Mariegola de' Terrazzari sot la 
intitule di Sant Florian. 

De metàt dal ‘800 ai prins dal ‘900, un póc a la volte 
a scomengarin a zi pe Europe centràl e pes Americhis. 
Sot dai puartis di Spilimberc si tacà a considerà desti- 
nazions vicinis citàts come Paris, Varsavie, Budapest, 
Viene, Praghe, Pietroburgo. 

Ai inizis dai agns ‘20 dal secul passât si pensá di isti- 
tui une scuele par meti adun e tramandà metodis e 


esperiencis acuisîts in tancj secui di diaspore. Tal No- 
vembar dal 1919 la associazion Umanitaria e poià la 
segnalazion di Lodovico Zanini, l'autór di “Friuli mi- 
grante”, che al racomandave la fondazion di une scuele 
di mosaic, e e considerà il Spilimberghés meritevul di 
intervent, par vie de fuarte emigrazion e de tradizion 
consolidade te art dal mosaic e ta ché dai teracîrs. 
Tal imprin la sede de scuele e varès vit di jessi Sequals, 
centri di iradiazion di mosaiciscj une vore preseáts 
come i Odorico, i Del Turco, i Pellarin e i Facchina, ma 
par vie di incomprensions e rinviaments, la Umanitaria 
e decidé di favori la candidature di Spilimberc e, a la 
fin di Otubar dal 1921, e meté a disposizion L. 10.000 
par fondà la scuele. Il Comun di Spilimberc al ufri un 
impuart di L. 14.000 par interessament dal sindic Ezio 
Cantarutti, che al veve a cür il probleme de educazion 
dai zovins. Ai 3 di Zenàr dal 1922 si firmà un scheme 
di convenzion e ai 22 di chel més il diretór Antonio 
Sussi al fasé la lezion inaugurál ai prins 38 arléfs che a 
paiavin cinc liris al més par frecuentà i cors. 

La caserme “Luigi Bevilacqua”, in viál Barbacjan e fo 
la prime sistemazion provisorie de Scuele. Orio Vergani 
le visità tal més di Jugn dal 1930 e al scrivè cussì sul 
“Corriere della Sera”: «Forse non c'è scuola, all'aspet- 
to, più umile di quella del mosaico a Spilimbergo, su 
un cortile che pare quello di una fattoria, tre o quattro 
locali che erano un tempo adibiti a caserma e che della 


caserma hanno ancora il colore...». Tal 1932, in gracie 
di un contribút de National Terrazzo and Mosaico As- 
sociation di Washington e al interessament dal sindic 
Vincenzo Lanfrit, la Scuele le trasferirin in vie Filippo 
Corridoni, intun edifici gnúf che al è stàt ingrandît 
plui voltis tai agns. La Scuele, rete di un Consorzi, e 
je intitulade a Irene dai conts di Spilimberc, arleve dal 
Tiziano a Vignesie, muarte di vincjeun agns. 

Di chi a son jessudis oparis di grandissime impuartan- 
ce: i mosaics dal Foro Italico a Rome, chei dal Santo Se- 
polcro a Gjerusalem, chei dal monasteri di Sante Irene 
a Atene e, in timps plui dongje, “La saetta iridescen- 
te” pe stazion de metropolitane di Ground Zero a New 
York. A son realizazions sflandorosis par cromatisim 
e finece interpretative che a dan lustri a dut il lavór 
talian e in particolàr a lis capacitàts da lis maestrancis 
de SMF (Scuola Mosaicisti del Friuli), une sigle di grant 
onór che par dut il mont e vúl dî tradizion, capacitát 
e laboriositát. 


Rolando Marini 


(Dialic, comedát un tic ma no inventát, ta latarie di Tumiec) 
(Varietàt di Tumieç) 


Tin, cui sa ce braure che tu metis sù cumò che a us 
an dat il premi! Chest atri an, cuant che i tu vas 
in mont cu lis vacjis, tu tachis sù un bel cartel su 
la puarte da malghe Mont di Tierç: Premio Nonino 
2008! 

No sta a vegni a cjoli pal boro, che a mi no pa la 
ostie che a no mi scjaldin chestis fufignis! 

Eh, ma tu ás simpri di brundulá par alc... Ce esal che 
a no ti va ben cumò? A mi a mi è parude une buine 
idee di chè siorutis là ju di Percût di dà chest an il 
premi ai malgàrs da Cjargne. 

Ancje tu! Ce malgârs e malgàrs... Ce intindistu tu 
cun malgàr? 

Ma sù po Tin, i sai ben ce che al vúl dî e mi pár ancje 
che al sarès just che tu vessis braure dal ricognossi- 
ment che chest premi al ti puarte ancje a ti! Propit 
pa la gjelosie e la stime pal to mistir. 

Po ben, par che i tu sepis, propit pa la considera- 
zion dal gno mistir jo i ai di diti che jo i soi stàt e i 
soi ancje cumò malgàr, parcè che, di frut in sù, i ai 


fat ducj i mistîrs che a si fasin intor dai nemài, sco- 
mencant di pizul a cjaminàur daúr par tignîju paràts 
vie pai viacs da malghe di Pal Grant che a la cjamave 
gno nono; ma jo i sai che cumò, e di no pôcs agns, i 
soi malghés! Soredut! Ástu capît? Malghés. Restant 
malgàr, si capis, parcè che i voi indenant fasint, 
come simpri, ducj i lavòrs che a coventin inta mont 
cun lis bestis; però, malghés! 

Eh, bon Tin... Ti capis sêl un tant, ma il premi al 
cjape dentri... 

Eh no, che no tu ás capit! Cumò i vúl che tu mi stets 
a sintí ben! Malgárs: e cui sono? Ducj chei che a la- 
vorin inta malghe par fà i lavórs che a coventin; e a 
son un pôcs di lêr... mai masse... che a son zornadis 
lungjis di istàt in mont e il ce fà al è simpri tant! Ma 
il malghés al è dome un sél e al è cualchidun che, no 
dome i mistîrs ju sa ducj, al è un che cualchi volte al 
è paron, cualchi volte al è fituari da malghe; val a dî 
un che al firme i contrats di fitance, un che al sa il 
fat so, al sa fâle rindi, a la ten cont la malghe. 

Ma si Tin... Malghés, malgárs... A son simpri... 

No che no son, tu sés conastri! Intai cuadernos da 
Cjamare di Cumierç Industrie Agricolture, ind ai an- 
cjemò di chei di gno nono di otante agns fa, di cui 
si cjacarie cuant che a disin “Il malghese curerà...il 
malghese provvederà...il malghese è obbligato”? Di 
cui? Di chel che al à responsabilitàt, di chel che al 


rec il lavòr di dute la malghe, insome di chel che al 
ten la imprese e che al sa une vore su cemút che al à 
di tratà la sò mont, che ogni mont a va tratade inta 
sò maniere; chel che insome al met in vore il piano 
dell'alpeggio, come che a disin i studiâts. Dutis bielis 
invenzions di cumò, peraulis par meti dongje scarta- 
facs di cjartis. 

Eh, vuei Tin no tu seis di vene buine... 

Nol è chest, ma, viodistu, il plui da int se a sint a cja- 
carà di malgàr a pense a di un che al tire il fraton pas 
ploncjis par sgombrà lis logjis; ma il malghés - disilu 
par talian: Malghese - al è cualchedun che... No san 
nancje cui che al è, ce che al sa fà, ce che al fâs. 

Tu ti sbalgjis Tin: a si sa. E, par chei che a no san, il 
Premi Nonino al ven propit a comut par fà savè alc 
di plui. 

Mah!... Al sarà ancje cussì. I ai ce fà... Mandi! 
Mandi, brundulon! 


Gilberta Antoniali 


(Varietàt di Bagnarola) 


Soi tornat... 


Soi tornàt cul cour spacàt 
da chei ciamps cussì lontans. 
I ai patit seit e fan. 

I ai vidùt la veretàt 

intai vui dai prisoneirs 

e i ai capit che la parona 

a é la paura di chel vivi. 
Planzi sempri, ma sperá 

che un di a sedi finida: 

par torná o par muri. 


Gianfranco Pellegrini 


Un incuintri imagjinari cun Theodor Wiesengrund Ador- 
no sul teme des lenghis locáls 


u la terace dal ristorant a mec dal centri comer- 
ciál un omenut in maniis di cjamese, sentát don- 
gje di un carel plen di robe, fra un got e chel altri 
di cafè, al cjale in lontanance a orient la creste des 
monts, la Mont Nere, il Mataiúr e, plui in sù, la Cjani- 
ne, che si gjoldin tant che risaltis, daspò di vélu fat 
nassi di daür de schene, l'ultin soreli de zornade, rivát 
aromai di chè altre bande dal mont. 
“Professór, ce fasial achi?” 
“Se lui mi clame professòr, al vúl dî che mi cognos!” 
“Si capis!” 
“E indulà mi varessial cognossút?” 
“Ben, o jeri a Frankfurt in ché dì de... contestazion. 0 
speravi di sintî la sò lezion, ma lui al è scjampàt vie”. 
“Mi plasarès no tornà sul argoment”. 
“No je nissune bisugne. Darest a son passâts aromai 
cussì tancj agns e si àn viodudis cussì tantis robis che 
chel fat al à une dimension, ce si podaressial dî, tra- 
scurabile?” 
“0 disarès propit di sì!” 


“Si ben che...” 

“Alore, lu frontino o lu lassino pierdi?” 

“Lassinlu pierdi. Saal? Spes e vulintir o imagjini di 
podé fevelà cun lui, massime cuant che i dubis a gram- 
pin il pinsîr e... lu scjafoin. No mi pàr vêr di vê propit 
lui chi denant di me! Ma ce fasial un personag de sê 
fate, culi, intun centri comerciál?” 

“0 jempli il carel. Cualchidun mal discjame. Jo o torni 
a jemplâlu. E vie indenant cussì, dut il dî.. Si varà ben 
di espiá in cualchi maniere... ^. 

“Mi somee un cjasti un fregul sproporzionât par vê 
clamade la polizai inte universitát!” 

“Nol è par chel che mi cjati achi. O sperimenti l'iper- 
consum: il negatif che si volte cun ironie cuintri di me. 
Si trate di une forme di contrapàs. Ma jo o intint paià 
cun chest no tant ce che o pensavi o ce che o ai scrit: 
pluitost il fat che o jeri lontan, di là dal Atlantic, cuant 
che chi si discjadenave la tragjedie...” 

“Ce varessial podüt fà, professor?” 

“No si sa. Intant, jo o jeri vie”. 

“Al è ancje tornàt chent", 

“Si, sì... Ma mi fevelave dai siei dubis. Il dubi al è 
impuartant. Al è il moment indulà che al comence ogni 
tarlup di negazion. Nol varès di lamentási a vént!”. 
“No mi lamenti. 0 cognòs la impuartance dal negatif. 
Prime, o intindevi i dubis che a scjafoin il pinsîr no 
chei che i permetin di disvilupási”. 


“Ah! O viót che al à une cualchi competence!” 

“Lassin stà i credits. Nol è il câs di metiju su la be- 
lance”. 

“Mai disgradàsi!” 

“E alore che mi permeti di domandái, prin che si di- 
sfredi il cafè: lui aal mai vût a ce fà cu la cuistion dai 
dialets o des lenghis minòrs?” 

“Par di la veretát la domande mi delût, un fregul”. 
“Ben, sì! O sai che al à vút scrit sul teme. O volevi 
dome cjapále un tic ae largje. Ce che mi rosee...” 

“... al è parcè che jo o ai afermât che nol esist nie di 
plui reazionari dal fat di contraponi i dialets popolàrs 
ae lenghe scrite”. 

"Cemáüt aal fat a induviná?” 

“Vuelial continuà a deludimi o ben jentrino tal cúr de 
cuistion?” 

“Jentrin!” 

“Mi pàr di sei stát avonde clár sul argoment!” 

“Sì. Di ce che o pues visámi, se no fali, lui al á vút dit 
une volte che l'ozi, e fintremai la supierbie e la aro- 
gance a án permetút di conferí ae lenghe des classis 
superiórs un caratar di indipendence e di autodissipli- 
ne che le metin in gràt di contrastá l'ambient social 
indulà che ché lenghe si è formade...” 

“Lu aial imparàt a memorie?” 

“A son passacs che no si dismentein!". 

“Alore al concuardarà cun me su lis conseguencis di 


cheste premesse?” 

“Dal dut. Al ven daúr di bessól che une lenghe cussì e 
je in grât di rivoltàsi cuintri i siôrs, che le doprin par 
comandá, pretindint jê di comandáur a lêr. Di sigúr e 
refude di serví ai lêr interés!” 

“Perfet! Par cuintri, inte lenghe di chei che a son ti- 
gnúts sot e reste dome la espression de paronance.” 
“Cun efiets disastròs, lui al dîs?” 

“Si, parcè che cheste espression e sapulis la justizie 
che la peraule autonome, no disnaturade, e promet a 
ducj chei che a son avonde libars par rivà a dîle cence 
rancúr.” 

“Mi torne cumò in orele dut il so stîl!” 

“E o speri ancje i contignúts!” 

"Cuntun tic di fature...". 

“La lenghe proletarie e ven fùr de fan. Vaial miòr cus- 
sì?” 

“Miôr!” 

“Il puar al trabascje par passisi cu lis peraulis. Al spie- 
te dal lêr spirt ogjetîf il nudriment valit che la societàt 
i dinee. Al fâs la vôs gruesse, staronzant la bocje che 
no à nie di muardi. AL è come se si svindicàs su la 
lenghe slambrant il so cuarp che a lui no i è permetút 
di amálu, e tornant a jê in chest mit, cun violence 
impotente, il tuart che i àn fat a lui". 
“0 capis, o capis! Ma che al ledi planc 
“A chest pont, ancje lis carateristichis miòr di cierts 

dialets e di ciertis lenghis minòrs, il spirt e la scle- 
tece, a presentin il difiet grivi che, par superà cence 
disperazion situazions disperadis, a cjolin vie, adun cul 
nemi, ancje lôr stessis”. 

“Cul risultàt di dai cussì reson al cors dal mont! Une 
biele freolade!”. 

"Une freolade si, parce che e je la lenghe scrite che 
e codifiche la alienazion des classis sociáls e no si 
pues scombati cun cheste tornant indaúr ae lenghe 
fevelade, ma dome restant inte coerence de obietivitát 
linguistiche plui rigorose”. 

“Che e vîf inte lenghe scrite?” 

“Dome il lengac che al à tirade dentri e risolvude in se 
la scriture al sfrancje il discors uman de bausie che al 
sarès za uman!” 


Un scjapinant al rive li dongje cuntun carel vueit, lu 
lasse a flanc dal taulin e al sparìs cul carel plen dal 
professôr. Viers ocident, il soreli al leng cidin la imagji- 
ne des monts, di dulà che al jere jevàt a buinore, ri- 
baltade denantdaúr sui lastrons a spielt dal ristorant. 
Al somee che al vueli ancje lá ju a durmî daúr di lêr, 
intun un amont impussibil o, se nol fos pai colórs, in 
negatif. 


Bianca Maria Cassan Favot 


Mi gali tal spieli e ti viót 
tu tu sés dongje di me 
cui tiei voi amorós, 

la bocje ridint, 

tu mi cjarecis i cjavei, 

o sint la tó bussade lizere 
sul gno cerneli. 

Tu sés tornát 

intal spieli dal gno cùr. 


Conca m? 
e" è 


Su la cuestion politiche, Lelo al veve lis ideis claris. Tal sens 
che nol saveve par cui votà, ma al jere sigür su cui che nol veve 
di votà. 

“Chel là" al diseve "al à compràt l'Italie." 

"Segno che l'Italie e jere in vendite" lu provocavi jo “Dut câs, 
se al à comprát l'Italie in bloc, ti à compràt ancje te!” 

Alore al stave par dà sü; ma subit si impensave cui che al veve 
di front... e si finive cul ordenà un altri zîr. 


Alan Brusini 


Jo o soi a stà su la strade che di Tresesin e puarte in 
Are. Intes fiestis di Nadal, co là vie a fasin il famôs 
presepi grant tant che un paîs, culì al è dut un vago- 
vegno di veturis e dut un domandà: “Vadio ben culì 
par Are?", E li, ve nó, dal condomini “La Rocca”, a dîur 
che a ledin saldo drets par doi o trê chilometris. 

Une di mi vevin propit stufàt di tancj che mi vevin 
domandât la strade. E alore a un je ai sgnacade par 
todesc, su la tonalitàt dai discors dal Führer: “Ja, ja, 
immer geradeaus. Noch zwei-drei Kilometer! Verstan- 
den, ja!”. Alore Lui i dis ae sê femine, spaventade, che 
al veve in bande: “Orpo, parone, o vin passât il cunfin 
cence visási!”, 


Ü oe 


A disin che la lenghe taliane e je mancul espressive 
e pratiche dal todesc e dal inglês. Ma schercino? Il 
comandant de polizie taliane si clame Manganelli. Il 
comandant dai pompîrs si clame Vaccefuoco. Il co- 
mandant dal Consorzi di irigazion si clame Canali. Va a 
cirîle, tu, une lenghe plui espressive! 


A son milions lis costelazions; 
a son miliarts lis stelis. 
Il cîl cemùt fasial a tignîlis dutis? 


E je une frescje serade di primevere: 
lis sisilis a on finît di svolà 

i griis a cjantin 

lis stelis mi cjalin dal cil. 


Alore jo o cjali par aiar, 
o viòt il firmament. 

Ce grant che al è! 

E mi piert inte só bielece. 


Martina Chirico 

Classe I D, a.s. 2008/2009. 

Scuele secondarie di prin gràt “Elvira ed Amalia Piccoli” 
di Cividât. 

Lavór tierc classificát tal VI concors “Percoto Canta 2009”. 

par cure di Stefano Perini 


al 2008 il Liceu Classic “Jacopo Stellini” al à ri- 

cuardàt i dusinte agns di cuant che si son viertis 

lis lezions, scomencadis propit ai 20 di Marc dal 
1808, daspò che l'an prime, 1807, al jere rivát il decret 
uficiâl dal vice re dal Ream di Italie, Eugeni Beauhar- 
nais, che al stabilive la istituzion di un liceu te citàt di 
Udin. La creazion di chestis gnovis scuelis e jentrave 
tal progjet scolastic di Napoleon: a vevin di jessi un 
leam jenfri la istruzion superiòr e la universitàt. Scue- 
lis bienâls belancadis tra materiis umanistichis e sien- 
tifichis. No nasseve, dut câs, tal nuie la istruzion li- 
ceál, jessint inviát fintremai dal 1679 l'insegnament di 
model umanistic-retoric dal gjinasi, puartàt indenant 
dal Ordin dai Barnabîts, stabilît chi su invît e incarghe 
dal Comun di Udin, che i spietave la sorestanzie di ché 
publiche istituzion e che al finanziarà, ancje se no cun 
continuitàt, la scuele stesse. Une ereditàt ulteriôr, an- 
cjemò plui antighe, fate sò dal “Stellini” di cuant che, 
tal 1851, Gjinasi e Liceu a saran fondûts insieme e a 
deventaran un unic istitüt. 
Duncje, di doi secui (e anzit di prime se si peîn al Gji- 
nasi) cheste scuele e je tal centri de istruzion udinese 
e furlane; doi secui siòrs di storie, di fats, ma soredut 


di studi e di salde dutrine, che aan format (fintremai 
al 1867 sicu uniche scuele superiòr statál) diviersis 
gjenerazions de classe dirigjente de nestre regjon. 

Sul imprin logade tal palac Agricola in Zardin Grant, la 
scuele si è trasferide intal 1811 tai edificis barnabîts 
di ché che cumo e je place Garibaldi, daspò che l'ordin 
religjós al jere stàt abulit di Napoleon. Chi e vara la só 
sede par un secul viodint, jenfri il 1851 e il 1883, planc 
a planc metüts a gnüf 1 stabii, fintremai ae nassite di 
un vêr e propit "palac dai studis”. Ancje se plene di 
novitàts, curte je stade la vite dal napoleonic Ream di 
Italie. I à tignüt daür la dominazion austriache, che e 
puartà dai cambiaments, ma a dî la veretàt, no propit 
di sostance (ancje se al è rivât il gréc), te impalcadure 
dai studis, tal stes timp che e cresseve tra students e 
insegnants la brame di indipendence e di unitàt pa la 
Italie e diviers di lór a àn partecipât ai moviments dal 
1848 e aes impresis garibaldinis. 

Par scuasit doi agns il Liceu ala scugnút restà sieràt 
daspò de rivoluzion dal ‘48, po dopo, sicu za dit, si à 
leát cul Gjinasi comunál. A forin agns che a la direzion 
a jerin umign tant che Francesc di Top e Jacopo Piro- 
na, mentri che prefet dal Gjinasi al jere Josef Bianchi. 
Ta chei prins decenis te classe insegnante si alterna- 
rin studiôs di valòr: Viviani, Moretti, Aprilis, Giussani, 
Zambra, Gian Andrea Pirona, dome par nomenà cual- 
chidun. Ta chescj agns si sintarin sui siei bancs stu- 


dents che daspò si àn ilustràt te vite de regjon e de 
Italie: Pietro Zorutti, Vincenzo Joppi, Teobaldo Ciconi, 
Giovanni Marinelli, Pietro Bonini, Luigi Magrini, futúrs 
deputàts sicu G. Battista Billia e Riccardo Luzzatto, 
garibaldins tant che Cesare Michieli e Augusto Ber- 
ghinz, un futúr vescul come Eugenio Valussi. 

La anession ae Italie tal 1866 ancjemò une volte no 
à cambiât sostanzialmentri materiis di studi e stru- 
ture di chel che in ché volte si clamave Gjinasi-Liceu 
(gjinasi di cinc agns e liceu di trê) e al restave il pont 
di riferiment de borghesie udinese e furlane, ma vier- 
zintsi, pûr in mit timit, ai rancs inferiórs e dai agns 
"90 ancje ae presince feminil. Gréc e latin, sigúr, ma a 
jerin i laboratoris di fisiche e di siencis naturáls, vonde 
furníts, e une siore biblioteche, che e veve cjapát den- 
tri ancje i libris di ché dai Barnabîts e che di inalore no 
à dismetüt di cressi il numar dai volums, tant che vué 
a son cirche 20.000, cu la presince di cetancj incuna- 
bula, libris dal Cinccent e dal Siscent. Di lór cualchidun 
al é un toc unic. 

Tal 1880 Giosuè Carducci, sicu ispetôr, al visità la scue- 
le (che dal 1875 e jere stade nomenade daúr dal filosof 
Jacopo Stellini). Un gnúf edifici, tant che só sede, che 
po e je ché di cumò, al fo costruît de Provincie in Zardin 
Grant ma, prime che i students, al à ospitàt te Grande 
Vuere il “Comando Supremo” talian cul gjen. Cadorna; 
dome tal 1919, daspò lis fracassinis dal conflit (che a 


an distrut dut l'archivi scolastic), al pode finalmentri 
jessi dopràt pal ùs che al jere stàt costruît. 

La riforme “Gentile” dal 1923 e à dät une gnove si- 
stemazion al implant des materiis che, ancje se cun 
cualchi corezion, si à mantignùt tal timp. Il Liceu 
“Stellini” al è cussì restàt e al continue a restà un 
istitút scolastic di sigúr afidament, dulà che il riclam 
al passát si lee cul presint e lu ten víf. Di li a son 
vignúts fúr un grum di umign e feminis che a án vút 
e a àn une part di prin plan tai plui svariáts cjamps 
dal inzegn, dal lavór, dal impegn civil, di mot che a 
fevelá di cualchidun si po fà tuart a cetancj altris, ma 
o podaressin ricuardá combatents de Resistence tant 
che Luigi Cosattini, G.B. Berghinz e Renato Del Din, 
ricercjadôrs come Ardito Desio e Mauro Ferrari, scritórs 
come Sergio Maldini e Alcide Paolini, giornaliscj tant 
che Bruno Pizzul e Toni Capuozzo, diplomatics come 
Giandomenico Picco e Antonio Zanardi Landi, sportîfs 
tant che Massimo Giacomini, personacs dal spetacul 
come Milly Carlucci. 

Il Liceu, che al à 650 arléfs, vué al è un istitüt adatàt 
aes gnovis realtàts, cence pierdi lis sês carateristichis 
di scuele che soredut e forme, une scuele che de classi- 
citàt e tire für la sò fuarce e la sò atualitàt. E inmanee 
tantis sperimentazions, par esempli la dople lenghe fo- 
reste e il cors musical, e manten scambis culturài cun 
scuelis europeanis e une arabe-israeliane, e à creât un 


concors di nivel nazional sicu il “Theatron”, e je vierte 
al teritori e e colabore cun ents e associazions par 
concors, come chel di filosofie “Sergio Sarti” o chel, cu 
la Filologjiche, par voltà par furlan tescj dal latin e dal 
gréc. Soredut, però, e je une scuele là che si insegne, 
si studie e si impare cun cualitàt. 


Eldi Toniutti 


(Varietát di Davár) 


Mandi picula sisila, 

nassuda par svualà libera e lisera 

viers il soreli, tal cil clár da tó prima stagjon. 
Nomo una bruta not freda d'Invier 

scura e fatál, gjelosa ti à tradida... 

par gust di viodi il vueit lassât intal to nit... 


Torna prest, in spirit ti spietin! 
Cangjada tal candôr di una colomba 
par consolá di las, di santa pás e amór, 
la scuretàt mortàl di chest nestri 

biát mont vuarp e disperát... 

Amen! 


Marino Masuino 


messacs publicitaris a son stàts studiáts dai lin- 

guiscj e dai glotolics par capî sedi la carateristiche 

gramaticál che ché stilistiche. Ma la lenghe ea 
dome un aspiet de publicitàt che e rapresente, ancje 
visivementri: la marcjanzie. 
Di fat la publicitàt e je fate di figuris e di peraulis. Lis 
peraulis a son impuartantis parcè che a rinfuarcin il 
messac, ven a stài che la part scrite di une publicitàt 
e serf par fissa il sens di dà ae imagjine. 
Chest al sucét parcé che la imagjine e po vé diviersis 
interpretazions, dificilis di capi e e pues vé diviers si- 
gnificâts. A voltis lengac e imagjinis a son un grum 
colegadis tra di lêr. Chest si pues viodilu tes publici- 
tâts che a fevelin di storiis midiant fumets. Peraulis e 
figuris a puedin ancje jessi ripetudis, par esempli inta 
publicitàt e ven fate viodi une foto di une butilie di 
licór cu la etichete e la marche ben in viste, inta part 
scrite de publicitàt al ven ripetút ce che al è scrit inta 
chè etichete. 
La lenghe ta publicitàt no à l'obietif di fasi capi, ma 
chel di fà colp, di fat il publicitari al dopre peraulis 
choc, slogans e gnúfs müts di dî che daspò a jentrin 
intal ordenari de lenghe taliane, che si svilupe e si 


modifiche ancje par mieç de publicitàt. Cualchi perau- 
le usade ogni di, come par esempli gilette cul fin di 
cjacarà di lamete par fà la barbe; si dîs biro intindint 
une pene par scrivi; o disin mocio un pecot par lava 
i paviments; o ancje il famòs slogan o così o pomi de 
Cirio e vie indenant. 

No van dismenteâts duc i prefis tipics de publicitàt e 
normalmentri dopràts: super, mega, extra, iper, maxi e 
indi fasin e nus inventaran ancjemò cuissà trops. 
Baste pensà un pôc e si scuvierç cemût che lis nestris 
usancis, no dome comerciáls e sociáls, ma ancje co- 
municativis e lessicáls a son une vore influencadis de 
publicitàt e de só fantasie e creativitàt linguistiche. 
Lant indenant di chest pas dulà larino a finile? 


Mahatma Gandhi 

+ O vin il dirit di criticà une persone dome cuant che o rivin 
a convincile dal nestri afiet e de lealtàt dal nestri judizi e 
cuant che o sin sigürs di no vése par mál se il nestri judizi 
nol ven acetàt o rispietàt. 

* Vîf come se tu vessis di murî doman. Impare come se tu 
vessis di vivi par simpri. 


vês di savê che intun paîs de Tiere al viveve un 

frut che al saveve insumiàsi ancje cence dur- 

mi. Si clamave Jacumin e al veve nûf agns. Al 
jere legri, al veve tancj amîs ancje se al jere timit. 
Al pensave tant e al jere tant studiòs. Il studi par lui 
al jere une scuvierte e la scuele i plaseve une vore. 
Al saveve dut di astronomie. Só mari i diseve che al 
jere nassùt intune zornade special. A lui i plaseve tant 
studià cemût che a jerin fats i planets e dutis lis ma- 
raveis dal univiers. Cualchi volte al veve il cjáf intai 
nùi ma nissun al faseve càs a chest, parcè che ducj 
lu cognossevin. Jacumin al veve i voi par cjalà tantis 
robis, soredut chês che chei altris no viodevin o no 
savevin viodi. 
Une sere lant a durmî si fermà a cjalà la Lune. Le vio- 
deve taronde, luminose, grande e lizere come un balon 
plen di aiar. 
“Cui sa ce biel che al sarès podé sintási su la schene de 
Lune e metisi a cjalâ la Tiere di li”, al pensave il frut 
intant che al dreçave la plete. 
Al jere un biel sium par Jacumin podê là a torzeon 
intal Sisteme Solàr ma e jere ancje ore di Là a durmî, 
parcè che la vere sium e jere daùr a vignî indenant 


pardabon. Tal doman al veve di là a scuele: une altre 
verifiche! Bisugnave durmî! In ché gnot, propit in ché 
gnot, Jacumin al fasè un sium. 

Di bot, cence savê cemút, al jere sintát parsore de 
schene de Lune. Al jere content e al cjalave incocalît 
chel mont che i pareve scognossüt. Cui voi scocoláts al 
meteve in ordin dut ce che al passave denant di se... 
Stradis come sarpints, omenons di tiere, cuviertis di 
aghe, formis tal miec dal mâr, pontis spiçadis, creme 
blancje su lis spicis, gobis verdis, cufs blancs intal cîl, 
une grande bale celeste e verde, tors di ciment, bocjis 
di fúc, stradis come venis che si incrosin, une gjeome- 
trie di continents. 

La Tiere e jere propit une cjartine gjeografiche come 
chés che lui al veve a scuele ma stant li parsore la 
grande bale e mostrave colòrs plui biei. AL someave 
che e ziràs ator ator par fà viodi cun tante braure dute 
la sê bielece. Al veve tant desideràt di podé vivi cheste 
emozion cuant che al cjalave i libris e al scoltave lis 
peraulis de mestre o dai documentaris pe television. 
Nol podeve no cjalà la bielece di chei altris planets: 
Saturni cui siei cerclis di cret, polvar e glace. Bielzà 
Galileo al veve osservàt chei cerclis ma cul so sem- 
pliç canocjál nol rivave adore a capî ce che al jere; la 
zornade sul planet Saturni e dure dome 10 oris e 39 
minûts; intal Sisteme Solar al è il planet plui grant 
dopo di Jove. Ve là Jove, il plui grant dai planets: al 


è un gjigant di gas e al è formàt dome di idrogjen e 
di eli. Lu clamin “Chel dal voli ros”. Cjale Là Marte cul 
so teren desert. Al è un planet di colòr ros. Al è grant 
cuasi come la Tiere. Al è lontan dal soreli plui de Tiere. 
Culi no si cjate la aghe e l'aiar no si rive a respirálu 
ma al è un planet une vore grant, grandonon! Tu ês di 
savê che la zornade e je lungje 24 ons come su la Tiere 
e l'an al dure 687 zornadis. 

Ma il voli al colà dopo un pòc parsore di une part di 
mont. Al dismontà de Lune e si butà come un fulmin 
par là a viodi chel planet misteriôs. I someave di to- 
cjálu ma par dî il vêr al jere une vore lontan. Al jere 
facil jentrà dentri... Ma al jere fantastic, cuasi di no 
crodi che ancje li a fossin personis come lui che al 
vignive de Tiere. A durmivin e lui al rivave a viodi i lêr 
siums, biei e bruts. 

Ma a jerin un ca e un là ancje i animài di tantis va- 
rietàts. AL pareve un mont di flabe ... forsit nol jere vêr 
ma i plaseve tant. 

Dut intun moment tal mec di chés personis si jeve sù 
une frute che subit lu brinche e i va incuintri. E feve- 
lave, anzit si faseve capî, cul pinsîr: e voleve cognossi 
Jacumin, savê di dulà che al vignive, scuvierzi altris 
monts. Jacumin al spiegà che al vignive de Tiere, che 
al lave a scuele, che al jere capitàt su la Lune e che i 
plaseve tant une materie che si clamave Astronomie. 
La frute no capive di ce che al fevelave. Alore Jacumin 


al tacà a spiegà di Venere, de Biele Stele, di Pluton, 
di Mercuri, de Stele Polàr, de cinture di Orion, da lis 
Macis... ma la frute lu cjalave movint il cjáf e la só 
rispueste di pinsîr e jere che jé no veve mai sintút a 
fevelà de esistence di chestis realtàts diviersis de sê. 

“Ven cun me ... ti fasarai viodi robis mai viodudis!” al 
disè dut content Jacumin. 

La frute no veve pôre di lassá il so mont parcè che e 
voleve cognossindi altris... I planets a jerin ator di lêr 
e il Soreli al sparnicave dut il so lusór. Ce calòr e ce 
las! Cjale Mercuri, il planet che al cjape il so non di un 
diu roman protetòr dal cumierç e dai viaçs. Mercuri al 
è il planet plui dongje dal soreli e par chest bisugne 
cjalálu stant lontans. Culi nissune creature e po vivi 
parcè che al fàs masse cjalt. Pense che la sò tempera- 
dure e pues rivà a 420 gràts e inte ombrene si sbasse 
a 180 gràts sot dal zero. 

Uran invezit al è lontan dal Soreli 20 voltis de Tiere 
e alore al è pôc iluminât. I studiôs a àn scuvierzût i 
cerclis di Uran: a son 11 ma si viodin dome in cuintri 
lûs. 

E intant Jacumin al contave a la sô amie dut ce che 
al veve imparât a scuele. La frute si capive che e veve 
gust. Jacumin al fevelave e ancje al pensave parsore: 
“Cuant che o torni su la Tiere o fasarin une machine 
par svolà miòr di une Galassie a chè altre. Mi bastin 
une Duarte dal amär che gno pari ala butàt vie e une 


cjadree. Mi senti parsore, mi doi un biel sburt e ...vie 
intal univiers come une fusete! Forsit o puarti ancje... 
ma o ai di decidi. 

“Cumò o sin plui dongje di Venere che al è un pla- 
net terestri: i planets terestris a son chei che a son 
plui dongje dal Soreli. Venere al è un desert cjalt, tant 
cjalt, taponát di une fumate zale fate di anidride car- 
boniche." 

"0 speri di no véle stufade" al pensave Jacumin. 

La frute e saveve lei i pinsirs dal forest e i disé che e 
jere interessade a lis sós peraulis. Jacumin al jere tant 
tant content. 

“Jacumin, Jacumin, sveiti svelt che e je ore di là a 
scuele. Nol è pussibil, propit vué che tu às la verifiche 
di siencis." 

Jacumin al jere daür a scuvierzi la Galassie cu la sò gno- 
ve amie e nol veve voie di bandonà chel biel sium. 
“Jacumin, ti prei sveiti, la gulizion e je pronte!” 
Cuant che al sinti la peraule gulizion Jacumin al tacà a 
vé un pocje di fam e al vierzè i voi. Al viodeve la parét 
de sò cjamare, i pipins, i libris, la muse di sò mari che 
lu cjalave come un leon rabiòs. 

“E jere ore che tu ti sveassis! Tu ás di lá a scuele!” 
Jacumin al veve voie di tornà su la Lune ...al veve las- 
sade bessole la frute ...al veve di viodi ancjemò... 
“Ma mame o ai voie di stà ancjemò intal mont de Lune, 
intal mont ‘Lunatic’, o ai fat un sium maraveôs. Pense 


che o jeri sintàt su la Lune e o cjalavi la Tiere, il Soreli, 
i Planets e dopo o soi lat ancje intune altre Galassie e 
o ai cognossude une frute che e fevele cul pinsir..." 
Jacumin nol rivave a fermàsi di contà... 

“Tu tu sés un frut de Tiere che al à di là a scuele parcè 
che vuè tu ás une verifiche! Si viôt che tu ás studiát 
tant e cun passion. Al è biel insumiási ma bisugne vé 
simpri i pîts par tiere!” 

Jacumin, cul cjâf tai ndi e su la Lune, al rivà a scuele 
dut content. Al rivà adore a scrivi tantis informazions. 
Al contà a ducj il so sium ma ... no dal dut. Cuant che 
al deventà grant al imparà a scuvierzi tantis robis dal 
so mont e al decidè di scrivi un libri che al veve chest 
titul “Sium di un frut sintàt su la Lune”. 


Lavòr di grup 

Classe III, a.s. 2008/2009. 

Scuele primarie “Giosuè Carducci” di Udin. 

Lavór secont classificât tal VI concors “Percoto Canta 2009". 


Mirella Gaspardo 


(Varietàt di Sopula) 


Viers sera la neif 

a si ingruma parsora i tes, 
a cuiers i ors 

e duta la campagna. 


Tal lusour 

selestin da li' siesis 

il ciantussá di un favit 

al si cunfunt 

cul sun di ‘na campanela, 
tal afresc dal paesagiu 
ch'al scompàr... 


Di lunc i plantàs, î moràrs 

tal rigour dal vistit neri 

e cun rosaris di pomuli' rossis, 
a van în procession 

viers catedràls di ramassis 
incrosadis e rivis di acassiis 
fluridis prima dal timp. 


Cristina Lirussi 


imps indaûr, cuant che di joibe no si lave a scue- 
le, no si fasevin tropis gjitis o, come che si dîs 
cuma, visitis di istruzion. 
E jere miserie che e cricave e i fruts a jerin ducj mâl 
vistîts e tai pîts a vevin i scarpets o lis dalminis o cu- 
culis di len che, a diference da lis dalminis, a vevin il 
scjapin plui alt e si podevin leá come lis scarpis. 
Si considerave gjite ché zornade che si faseve la Festa 
degli alberi, ven a stài cuant che si lave ducj insieme a 
plantà, tal Plan dal Gjalt, un arbul par om. 
E jere une gjite ancje cuant che si lave a Madone dal 
Clap? a pît, ma ben scortàts dai carabinîrs, o cuant che 
si lave a di messe a Sant Pieri’. 
Un an, ducj i fruts de scuele e i mestris, a son láts in 
gjite a pit di Dieç a Sant Pieri cu lis çuculis tai pîts e 
lis ombrenis ta lis mans parcè che al ploveve une vore. 
Daúr de usance a àn dit la Messe ma cuant che al è stàt 
il moment de comunion, si son acuarts che no vevin lis 
particulis. Cussì aan scugnút lá ju a Zui, ma une volte 


1 Localitàt di Dieç 
2 A Divilin 
3 Sant Pieri in Cjargne 


rivâts in canoniche il prevost nol jere, al jere lata Sant 
Pieri e no si jere scuintrât cu la sdrumie di fruts. 

La comunion no le àn podude fà e a son tornàts a cjase 
dizuns come che a jerin partîts. 

Cuant che al veve di fevelá di un, ma no i vignive sù il non, al 
cjatave comut dî: “Prampar, là... prampar, po!”, tant al saveve 
che lu varessin judát a identifica la persone. 

Une volte, che al veve di contà un alc propit sul senatòr Toni 
Di Prampero, ma no si impensave il non, i vignî di dî: “Cjossul, 
lá...” 


"n 


Luigi Mestroni 


Tal dopodimisdi di un di di fieste 

in auto al va a fà un zîr cu la parone. 

Lu ferme il pulizai: 

- Al lave a 80, li che a son 50 

Al prove a dineá, ma la só "Sante": 

- Si, je vere: tu stavis lant a 80! 

- E lu ai ancje cjatát cence cinture 

- Mi soi molát cumo, par dismontá 

- No, no: tu jeris cence, o soi sigure - si intromet jé: 
- No tu le metis mai! 

Al scrif intant sul bloc il pulizai. 

A chest pont l'om no je fás plui, e al sclope. 
Al tire jü une croste, 

i berle a la só femine la porche. 

Il pulizai, alore: 

- Ce starloc! Isal simpri cussi cun jé, parone? 
- No simpri, par di il vér: nome di cjoc. 

. Albin Vescul 

. Quint Taumaturc 

. Casimir di Polonie Princip 
. Andrian Martar 

. Rose Vergjine 

III DI CORESIME 

S. Zuan di Diu Predi 

S. Francescje Romane 

S. Simplici Pape 

S. Costantin Re 

B. Luîs Orion Predi 

S. Patrizie Martare 

IV DI CORESIME 

S. Luise di Marillac Vedue 
Ss. Ilari e Tazian Martars 
S. Patrizi Vescul 

S. Ciril di Jerusalem Vescul 
S. Josef Spòs de Madone 
S. Sandre Vergjine 

V DI CORESIME 

S. Benvignút Vescul 

S. Turibi Vescul 

S. Romul Martar 

S. Marie Nunziade 

. Manuél Martar 

. Guste Vergjine 
DOMENIE ULIVE 
S. Secont Martar 
S. Zosim Vescul 
S. Beniamin Martar 


Il Staatsgymnasium 
di Guriza 





par cure di Sergio Tavano 
(Varietàt di Guriza) 


ai ultins secui di vita da la sò Contea Guriza ja vi- 

vut, plui anciamò che tai secui prima, una cuali- 

tat cultural penza e alta, deventant centro simpri 
plui atif par lis popolazions che lì confluivin di simpri 
e che contribuivin a fà di chist un perno essenzial par 
ogni cultura e pal plui par la singolar cultura gurizana 
e isuntina, caraterizada di una feconda composizion di 
fators, ducj indispensabii. 
Tal ‘600 e tal ‘700 la citat fo pont di incuintri dinamic 
tant che mai ma misurat cun ativitat leteraria, sto- 
riografica e artistica lá che si misurarin apont autors 
di ogniduna da lis lenghis che li si fevelavin, o sei il 
talian, il todesc, il sloven e il furlan; da lis tipografiis 
gurizanis vignirin fur edizions in dutis chistis lenghis 
ma ancia in latin e in ebraic. La istituzion da l'Arcidio- 
cesi (1752) contribui po a dà un sburt plui costrutif 
a duta la vita cultural e social dulà che si slargiava la 
granda ereditat dal patriarciat di Aquileia. 
Chista vita cultural gioldeva dal mecenatisim dai tancj 
nobii, che derin vita a academiis e a organizazions di 
diviars genar, e si divideva intun grum di riüi soradut 
traviars da la schiera di zovins che frecuentarin fin 
dal prin ‘600 il Colegio gurizan dai Gesuits. Daür da la 


pausa vignuda dopo la sopression di chel Ordin (1773) 
e da la frenetica etat napoleonica, tal 1810 tacà la ati- 
vitat di un “Imperial Liceu-Ginasi”, deventat tal 1814 
“Imperial-Real Ginasi”, che cun diviarsis ma no simpri 
sostanzials trasformazions vivè e operà fin a la prima 
“vuera mondial”. 

A ché istituzion scolastica si zontarin altris, di tipo 
“medi superior”, come la k. k. Staats-Oberrealschule, 
l'imperial-real Istitut magistral feminil o chel maschil 
(una sede jara ancia a Gardis'cia), sença dismenteá 
altris istituzions scolastichis, a voltis in dos sezions, 
una in lenga taliana e chè altra in lenga slovena, che 
faserin rivà a Guriza un numar che vuè sarès impressio- 
nant di students di dut il teritori da la Contea e ancia 
di altris bandis, trasformant la citat intuna ferbinta 
concentrazion di svariadis categoriis di insegnants e di 
students. Tra dutis lis istituzions dulà che jara fonda- 
mental doprá la lenga todes'cia il Staatsgymnasium o 
i. r. Ginasi superior spicava cun granda considerazion, 
tant che rivà e superà il mec mar di students. 

Sicu preside vigniva “distacat” di solit l'ordinari di una 
universitat austriaca o germanica. I insegnaments si 
fasevin par todesc, cussì che podé capità, chel che 
‘l è stat notat za, par esempli di Claudio Magris, che 
un professor sloven insegnàs il francès par todesc a 
students talians. l'ordenament interni previodeva la 
possibilitat di frecuentà ancia cors facoltatifs, come 


chei di sloven (che no pocs furlans, come Tita Brusin, 
si notarin) o di disen (cors frecuentats, par esempli di 
Toni Morassi). 

A la “ginastica speculativa” che si esercitavin ogni dì 
i students, propi traviars dal bilinguisim là praticat, 
Giorgio Faggin (1973) ve vut precisat che si compa- 
gnava il dinamisim di un insegnament di alt valor, che 
podarès jessi stimat a par di un insegnament universi- 
tari talian dai decenis stats. 

Tra i insegnants forin ativis grandis personalitats che 
si vevin distint tal mont da la ricercia filologica, lin- 
guistica e storica, cun studis publicats tal preziòs “An- 
nuario” («Jahresbericht»: varès vut vita curta anciamò 
tra il 1919-1921, pal Ginasi-Liceu “Vittorio Emanuele 
III” sotentrat al Staatsgymnasium). Significant 'l è 
il cas di chel Richard Schubert Soldner che, ordina- 
ri a Dresda di Filologia classica, si “ritirà” a insegnà 
tal Staatsgymnasium di Guriza, ufrint ai students un 
model di vita michelstaedterianamenti “persuaduda”, 
cussì che Magris lu doprà par costruî in Un altro mare 
(Garzanti, 1991) la figura di Rico Mreule, compagn di 
classe apont di Carlo Michelstaedter ma ancia di Nino 
Paternolli e di Igino Valdemarin: il zovin “Rico” si salvà 
da la “retorica” finint par fà il gaucho in Patagonia. 
Da la ultima stagion di chel ginasi vignì fur una ge- 
nerazion di inteletuai animada di granda passion cre- 
ativa, di rigor sientific e di moral ferbinta. I nons plui 


cognossuts son, in plui di chei ricuardats parsora e di 
tancj altris no manco autorevui, chei di Oscar Ulm, 
Ivan Pregelj, Onorio Fasiolo, Giovanni Lorenzoni, Ugo 
Pellis, Venceslav Belè, Dolfo Zorzut, Biagio Marin, 
Francesco Spessot, Franco de Gironcoli, Ervino Pocar, 
Antonio Morassi, Mario Camisi, Emilio Mulitsch, Géza 
de Francovig. 

Ma i insegnaments di chel ginasi forin seguìs ancia di 
ducj i teolics che po frecuentarin il no manco presti- 
giòs Seminari Central, che fo al servizi da lis Glesiis e 
da la cultura di dut il Litoral. I mior infin si laurearin 
tal Frintaneum di Viena, dulà che, come za tal Central- 
Seminar di Guriza, lis materiis gi vignivin insegnadis 
par latin. 

IL preside Federico/Friedrich Simzig/Simcié (o ancia 
Pacifico Simoncelli) sostigniva che un gurizan ver “do- 
varès cognossi il talian, il todesc, il sloven, il furlan e 
il venit-triestin”, ma il professor di grec Nussbaumer 
«veva reson di pretindi la traduzion dal grec in todesc, 
lis dos lenghis indispensabilis, forsi lis solis là che si 
pol domandási indulà che nassin e che sparissin lis 
robis» (C. Magris). 

Lis tensions nazionals e po nazionalistichis finirin par 
disgregà ché istituzion, che dal 1911 si dividè in tre 
sezions: una in lenga todes'cia, la seconda in lenga 
taliana e la tiarça in lenga slovena. Dut cas l'esem- 
pli sperimentat di chei students restà eficient a lunc, 


mantignint viva tal profont da l'anima chè civiltat che 
Stefan Zweig podé vantàsi, disint fur: «Nualtris jarin 
l'Europa». IL Là lontan di una olma tal sburtà a saborà 
nazionalisims intolerants e spes provinciai in maniera 
meschina. 


Angelo Bertoia 


(Varietàt di San Vît dal Tiliment) 


Al slùs il soreli 

tal bras di fin unviar 
e la primula a cuca 
il zàl dal vinciàr 

e il verdulin dai salis. 


Freguis di cel 

i "vui da la Madona” 
su l'arba sculurida, 

e margaritis inciantadis 
dal legri ciant di pompa 
ch'a salta tal fossàl. 


Su la riva 

netada dai spins 

a suspirin i prins colours 
sporciàs dal on... 


E di lunc la fornàs, 
intant che il Sil al scor, 
la natura impisulida 

a si dismouf tal sidin. 


Novella Del Fabbro 


(Varietàt di For Davüatri) 


l ero cressút propi soro un cretuc a straplomp dal 
riù Sfleons; de sorto cocato avondo carolado si 
podevo dai oltro tresjinto agns. 
Cul passà dei agns al ero deventàt pi larc che lunc, par 
vio che cjatantsi in pleno batudo di vint che al soflavo 
jù de Creto Vert, ai vevo concjado la gimo. Però lu biàt 
fau al continuavo a nudrî ju sio ramags, che si intorgo- 
lavo gropoluos butant fêr in Primovero las fueos di un 
verdulin palit, palit, just di fà chel tic di ombro a chei 
ch'i passavo aventi, int di ogni sorto! 
Di Invier lu fau al vedevo passá ju fenaduors ch'i rivavo 
ju de mont di “Navastolt”, cu las uolgios cjamados di 
fen sprofumàt di rosjos secjos; strengiudos las cjamos 
cun “mago e libál”, es slisjiavo su la mof batudo e 
glaçado par rivà tei stalis e sostentà las vacjos. 
Tes nots di luno pleno ei rivavo ju contrabandîrs sapa- 
dins e fornets, lant pei trois dal “Leterspiz”. Ai rivavo 
te Gailo tal paîs di “Nostra” in Austrio, par fà rifurni- 
ment di tabac e pierinos; tornant indevòr cul persac 
cjamàt, ei fasjevo uno pauso sot lu grant fau, bevint 
un flat di vin par cjapà fuarços. 
Es pausavo “uno glorio” sot lu fau encja “las farinarios” 


femenos ch'es furnivo cul gei la farino ai pastuors des 
bergjos di “Sissanos” e “Sfleons”. Es tornavo indevòr 
cun trio, cuatri piecos di formdi e la spongjo fagotado 
tei lavacs par ch'e fos restado frescjo! 

Te primo grando vuero, cuissà tancj soldáts che si saran 
intardáts sot l'ombro dal grant fau a passisi di ario e di 
vito, prin di entra tar chês trinceos umidos e scuros... 
lu 16 li Lui dal 1917, la Compagnio Zappatori e vevo 
scrit su di uno tabelo dongjo lu fau chestos peravolos: 
“0 passegger che tenti il duro colle, fermati e bevi 
l'acqua di questa valle”, sessanto agns dopo e nasjevo, 
grazie a chesto prezioso ago, la “Goccia di Carnia”. 

Da fruto lu riguardi ben chel fau, grando sentinelo, 
nus spietavo cuant ch'i tornavin dal pelegrinagjo de 
Madono di Lucau, stracs dopo vot oros di cjaminà i 
pausavin sot ju sio ramacs a bevi lu cafè e sgnapo 
ufiert da chei che nus vignivo incuintro a sostentànus. 
Jo lu cjalavi ogni viaç ch'i passavi lu grant fau, encje 
d'Atom cuant ch'i lavi a foncs. Las sos fueos si tengevo 
caluor dal aur, si nicavo un tic ta l'ario par poiási tal 
riü sot. D'Invier a si dispueavo dut restant bessuol cui 
sio ramacs secs incandits, ma al ero simpri maestuos e 
al spietavo la bielo stagjon par ch'a si tornàs a rinovà 
lu meracol de vito! 

Uno bugado di vint pi fuart dal solit, l'an passàt, lu à 
scjavecàt fasjintlu plombà cuntun salt di oltro tresjinto 
metros abàs tai furnei, indulà che l'ago e cor da secoi e 


secoi, ingjavant lu cret par continuà lu so cors! 

A testemoneà la vito di chest grant monument de na- 
turo e je restado nomo la cocato picjado tal cret ch'a si 
sta fraidessint, no prin di vio ingjenerît un ati faussjin 
ch'al sta cressint plan, plan! 


Egle Taverna 


Ce ástu puartát 
sot la crós ? 
- Tra lis plaiis des mans 
o ai platát 
la mé póre. 
Un lincül blanc 
par suià 
il gno dolor. 
Un zei di marum 
e clauts 
che a forin 
la cjar, 
miseriis e sanc. 
Tun cil vueit 
l'ultin respir. 
Podé liberási 
dal mál, 
rompi cjadenis, 
savoltà lis pieris 
e smondeási 
te aghe frescje 
di riul. 
Su la vie dal Calvari, 


l'om in cròs 


al va a ciri 
un slambri 
di las 
par resurî 
dal scûr. 
Uï CS 


Ma lis discussions plui infervoradis, anzit, disin pùr scjaldino- 
sis, là che Lelo al spudave fùr dute la sò asse, a jerin chés su 
la gnove grafie. 

“I politics no án di meti il nás te culture, che a fasin nome 
dam!... Pre Bepo al veve sistemadis chés cuatri cagneris, la 
int a leievin ben, e lór a son láts a ruviná dut il so lavór, cun 
complicazions che il popul nol capis!” 

In chest câs, al jere miór no sticalu, che al jere za madúr di so. 


Fabrizio Costantinis 


Il prim paîs de Cjargne 

e l'ultin dal Friül 

Muec, Vencon, Tumiec, 

ducj i trei a anung. 

Damár al è tal miec 

su les spales 

al puarte la Mariane 

che e pese tant cul so cjapiel di néf 
cui pîts 

al cjamine ta la aghe frescje 
dal Taiament. 

In place grande 

sul pedràt 

al è un gjambar 

düt scrostát. 

Un gjambar spelât 

dal soreli ch'al bruse 

e che i Damareis a àn 
metút tal casson. 


Emanuela Venturini 


ntes ocasions che o ai di insegnà doprant la len- 
ghe furlane te scuele primarie, o cjapi grande so- 
disfazion. 
Tu às denant fruts di ogni fate. 
A son chei che lu fevelin a cjase e chei che nome lu ca- 
pissin parcè che a sintin fevelà tra di lêr pari e mari. 
A son ancje chei che a àn nonos o cualchi barbe, agne 
e cusin che lu fevele. 
Da pit a son chei che a disin di no vélu mai sintüt: a 
son i fruts forescj che a spicin lis orelis pe curiositàt. 
Dutis lis voltis che ur ai fevelât par furlan, il risultàt al 
è stát simpri il stes. 
Nol à mai coventàt che o fos jo a tradusi par talian ce 
che o disevi. 
O ai vút simpri tancj volontaris cu la man alçade duc 
brauròs di savê fevelà par furlan. 
E cussì ogni ocasion e je buine par une conte, une 
filastrocje che e à a ce fà cul percors che si sta fasint. 
Soredut tratant di storie, gjeografie, siencis e tes jes- 
sudis didatichis par cognossi il teritori. 
Il frut al sa che la scuele i da la pussibilitàt di scuvierzi 
il mont. Al è fondamental che al capissi daurman che 
propit a scuele e no nome a cjase la lenghe furlane e 


je considerade al stes nivel di impuartance dal talian 
e dal inglés. 

Al sarà intun moment sucessîf, a man a man che al cres 
che si podarà spiegài il parcè. Ven a stài che il furlan 
e je la lenghe de só tiere o de tiere li che al è vignút 
a stà. 

Cressint ognidun al fasarà esperiencis diferentis, al re- 
starà a vivi in Friúl o al cambiará lic, ma di sigar al 
puartarà dentri di lui simpri fuarte la idee de impuar- 
tance de proprie identitàt e cun jé al podarà confron- 
tasi. 

Chest nome se al è stàt metút tes condizions di co- 
struîse. 

Une lenghe e je tramit e miec par cognossi a fonts la 
culture di un popul e il so teritori. A jessi cunvints di 
chest e di passá chest messac si è a metát dal lavór e 
i fruts lu recepissin a colp. 

Avril 


S. Ugo Vescul 

S. Francesc di Paule Rimit 
S. Ricart Vescul 

PASCHE DI ULÎF 

Lunis di Pasche 

S. Celestin I Pape 

S. Zuan Batiste de la Salle 
S. Redent Vescul 

S. Marie di Cleofe Dissipule 
S. Terenzi Martar 
DOMENIE IN ALBIS 

S. Juli I Pape 

B. Pauli Diacun 

S. Valerian Martar 

Ss. Basilisse e Nastasie Martaris 
S. Bernardete M. Soubirous 
S. Nicêt Pape 

S. GALDIN VESCUL 

S. Eme di Gurk Vedue 

S. Sare di Antiochie Martare 
S. Anselm di Aoste Vescul 
S. Teodòr Vescul 

B. Eline Valentinis 

S. Ermini Vescul 

S. MARC VANZELIST 

S. Marcelin Pape 

S. Zite Vergjine 

S. Valerie Martare 

S. Catarine di Siene 

S. Piu V Pape 

In colec dai Salesians 
a Pordenon 





par cure di Pier Antonio Melchior 


a presince dai Salesians in Regjon e je spandude 

in dutis cuatri lis Provinciis: a Gurize cul Convit 

“san Luigi”, a Pordenon cul Colec “don Bosco”, 
a Udin cul Istitüt “Bearzi”, a Tumiec cul Colec “don 
Bosco” e infin a Triest cul Oratori. Svariadis a son lis 
ativitàts davueltis dai Salesians, ma achì o tratarai 
dome di chés scolastichis e cun riferiment al Colec 
“don Bosco” di Pordenon, che ala vùt e al à un so pés 
tal panorame des scuelis dal Friùl. Par chest colec a 
son passáts un sglavin di zovins, tancj che, come me, 
a vignivin di un cualchi picul país furlan. In chei agns 
difat, tal gno, ma ancje in tancj altris país, a passavin 
dome dôs corieris: une a buinore adore par là a Udin, 
e une che e tornave indaür di li la sere. Par me e par 
tancj zovins al jere duncje impussibil frecuentà une 
scuele di cheste citàt. Cui bogns conseis dal plevan 
don Cossio (che o ricuardi cun rispiet e agràt) o soi 
finit alore tal Colec "don Bosco" di Pordenon (che tal 
1950 al jere ancjemó in provincie di Udin). 
O vuei contà cussi un póc dai Salesians a Pordenon, e o 
tacarai cun cualchi note plui gjenerál. La lêr storie e va 
indaür, tal secul passát, cuant che a son sotentrâts, ai 
26 di Avost dal 1924, te proprietàt e gjestion dal Centri- 


pensionât intitulât a “don Bosco”, fondàt tal 1920 di un 
predi, don Marin, suntune sê proprietàt. Chest Centri al 
jere destinát ai arléfs des scuelis citadinis e pal Gjinasi 
“ Paterno” (ancje chest fondát di chel predi). 

Tal 1925, prin an di ativitàt de scuele elementàr cui 
Salesians, i arlêfs a son mancul di un centenàr, ma 
za l'an dopo a lis classis elementárs internis si zontin 
ancje dòs classis dal Gjinasi “Paterno”. Intant, ai 20 
di Jugn dal 1926 e ven poiade la prime piere dal gnúf 
Gjinasi “don Bosco”, finît e ocupàt tal 1929. Tal 1939 
il Gjinasi “don Bosco” al ven parificât a lis scuelis go- 
vernativis e tal stes an si da inizi a la prime classe 
dal Liceu, lá che dut il cors liceál al ven parificát dal 
guvier tal 1943. Ancje lis struturis a cressin: jenfri '42 
e ‘43 si costruì il fabricát dal Liceu e dal Teatri. 

Tal prin an daspò de vuere i arléfs de scuele a son za 
la bielece di 250 e tal 1948 il Centri a ‘nt conte cua- 
tricent. Tai vot agns che o ai frecuentàt jo il Coleg, 
dal 1950 al 1958, i students — de prime miezane a la 
tierce liceu - a jerin plui di cinccent e cincuante. Tancj 
di lór - o riten no lontan dai dusinte - a jerin internis. 
Tai agns a vignî il numar dai arléfs al è variât in sù e 
in jù fin al massim storic di 836 tal 1989. Tal 1984 e 
je stade vierte une gnove scuele superiór - Economic- 
Aziendál - e la frecuence slargjade ancje a lis frutatis 
(tal 1988 a jerin 146 su 371 arléfs des superiòrs e 32 
ta lis miezanis). 


In di di vuê l'impegn scolastic al continue cu lis Scue- 
lis miezanis, cul Gjinasi e Liceu Classic, cul Liceu sien- 
tific e cun l'Istitüt Comercial -Economic-Aministratif- 
Aziendál- “ don Bosco”. La funzion iniziál di acet di 
internàt pa lis scuelis miezanis e superiôrs (che nus 
faseve declarà il puest come Colec) e je finide tra il 
1970 e il 1975 (tal 1972 i internis a jerin 4). 

Contát dut chest e tignút cont che il sproc salesian al è 
ancje vuê “istruî educant e educà istruint”, o davuelza- 
rai cualchi piçule considerazion in merit, riferintmi ai 
timps che o ai passât in Coleç come interni, da prime 
medie ae tierce liceu classic. 

La vite in colec e jere une vore regolade. I internis a 
scomençavin la zornade di vore a lis sis 0 sis e mieze 
(liceu o miezanis). Daspò il ritual al jere simpri com- 
pagn: messe, gulizion, scuele, gustà, ricreazion, studi 
o scuele, ricreazion, cene, preiere serál. A lis nûf si 
sierave la zornade: ducj a durmî in ta lis cjamaradis. 
La sabide e la domenie lis zornadis a jerin un pêc di- 
farentis: la sabide si faseve la doce, regolade a timp di 
un predi, simpri cidins (se no e ploveve aghe frede!) 
e dopo o studiavin fin lis siet. La domenie o podevin 
durmî mieze ore di plui, daspò la zornade e veve, par 
difarent, dòs messis plui ricreazion e il cine, se no tu 
jeris cjastiàt. I internis a tornavin a cjase nome pa lis 
vacancis di Nadal, di Pasche e par chés estivis. Tra mie- 
zanis e superiôrs e jere cualchi diference: par esempli, 


se nol jere timp di ploie, chei dal liceu a jessivin ogni di 
dal colec, par une cjaminade, atêr da citàt dopo gustàt; 
chei des miezanis a jessivin dome il miercus dopodimi- 
sdi viers la campagne, simpri ducj compagnàts di un 
predi o cleric e evitant il centri de citàt. 

La zornade e la vite di nò zovins a jerin organizadis in 
maniere rigorose e no mancjavin lis punizions par chei 
che no rispietavin lis regulis: in cjastì tor une colone, 
salta la cjaminade o il cine. Ma ta chei timps la seve- 
ritàt e il rispiet des regulis a valevin par ducj in dutis 
lis scuelis: salacor in ché volte masse dúrs, vuê masse 
ladins e cence pretindi. Jo no ai ce lamentámi, anzit o 
soi agràt, par vie de instruzion scolastiche vude, serie 
e profondide, ancje se un pòc mancul pa la educazion 
a la vite, par vie che il Colec ti involuce tal bombás dal 
so mont, che no simpri si maride cun chel di fùr. 

E cumò doi fatarei, ma indi podarès contánt tancj. Nô 
o podevin lei dome gjornái sportifs, e un fantat, che o 
clamarin Zornadeclare e che al jere fanatic dal Milan, 
il lunis si faseve puartà di un esterni la Gazete dal 
sport e le leieve di bessól, tignintle tacade dal so nás. 
A un compagn, che nó o clamavin Ors, la facende no i 
smecave e un lunis, tant che il paron dal gjornál al jere 
pierdút vie a lei lis maraveis de só scuadre, par in ban- 
de al impie fúc al gjornál. Cuant che il letór istupidit 
si à inacuart, il gjornál al jere za lat in fum! O podés 
dome imagjiná la rabie di Zornadeclare! 


Par finî, une fufigne di fin Liceu: la abitazion dal pa- 
stòr de Glesie evangjeliche e jere distant pòcs metris 
dai barcons de mè classe. La Vierte, la fie dal pastòr e 
vignive in terace cun cualchi ande che par nò e seme- 
ave provocatorie. Vuè, a pensài ben, a jerin monadis 
inocentis, ma o vevin disenúf agns, o jerin umign e in 
Colec. Cuant che o vevin lezion di filosofie e il profes- 
sór al spiegave (al jere un bon om che al insegnave 
filosofie pal prin an, al veve dificultát a esprimisi, e 
alore al spiegave scrivint a la lavagne), la fantate si 
presentave in terace. Nó alore, cidins cidins, plancut 
plancut, o spostavin dutis lis tré filis di bancs viers i 
barcons che a cjalavin su la terace e si metevin a cucá 
la fantate e a fái segnái. Cuant che il professór si vol- 
tave da la lavagne viers di nó, al scomencave a zigá: 
“Siggnnoraa, siggnnoraaaa...”, cu la erre a la francese. 
Nô no vin mai capît a cui che al volès cridá - se a nó 
o a la fantate - ma o scugnivin rimeti di corse a puest 
i bancs e daspò stà atents. 


Enzo Driussi 


Come acuilon libar dal spali 
svole il pinsîr 

sot sere. 

Molát a bandon al va, 
cjarinát dal aiar, 

cence fermási, 

finalmentri. 


Là jú il soreli 

al prove dibant, 

come a ogni muri dal dî, 
a dër fúc al mûr. 

Po, malapaiát, 

va a scuindisi, 
smenteant i soi colòrs, 
sui sgrisui indoràts 
che a un a un 

vegnin fin dongje 

dai miei pîts. 


Sighe un cocál 
e al romp il cidin. 
Rivin doi fruts stupidins 


che tachin a clapadà 

un colomp indurmidit. 

Da un balcon viert 

berle la sigle dal telegjornál. 


Finit l'ingant. 


Conca m? 
e" CÇ 


"Cemüt, Lelo, inte gnove cjase?" I domandavin, dopo che si 
jere sistemát a la Residenza Argentea. "Ah, mai cussi ben: tra- 
tát come un pape! Si mangje benon, ti visin di cjoli lis midisi- 
nis e se ti ven un mál di panze al é il dotór dutis lis matinis. 
Se un doman o vessis di vé bisugne, us consei di vigni ancje 
voaltris." 

Benedet di om! Nol saveve - lui - ce dificil che al è cjatà un 
puest come il so, che par lui a vevin gjavade la bale al lot! 


Rita Da Ronch e Graziella Molaro 


i cjatin tra Flaiban e Sedean e il voli al svole lon- 

tan fin su lis monts che a tramontane a fasin co- 

rone, plui sot lis culinis cu lis lêr vilis che, ancje 
se veladis di une lizere fumate, si podin ben viodi: San 
Denél, Vît, Anduins, Clausét. Denant di nò une gran- 
de splanade che e à cjapàt il puest di chel mosaic di 
cjamps cun plui sortis di coltivazions che par confin a 
vevin paladonis, filàrs di moràrs, cjanaletis pes aghis. 
Dal sdrumament di chest riordin fondiari si è salvade 
cualchi boschete e nò o jentrin intune, batint un troi 
inmò libar de invasion dai sterps, intun bon nulî di 
jerbis frescjis. Dopo pôcs di metris si fermin denant di 
une mucule cuvierte di lens e baracs nassúts di bessói. 
Al podarès sameà une robe di nuie, invezit si cjatin 
denant di un toc di storie de nestre tiere. Chest al é un 
tumul, un dai pócs che a son riváts a salvasi e sot ché 
tiere al polse cuissà, forsit un sorestant di 1600 agns 
prin di Crist. Nol è tant di dî, parcè al è póc chel che 
o savin di chescj antîcs popui che a vivevin chi di nó, 
ma al fás un ciert efiet cjatàsi denant di alc vecjo di 
agnorums e une sgrisulade e cor par dut il cuarp. Une 
glagn di soreli e jentre fra lis fueis lusintis e trimuli- 
nis a inceànus i voi e nus plàs pensà che ta ché lüs il 


nestri von al nus saludi, content che o sedin stàts a 
cjatàlu. 

Di ché stesse ete a Sedean o podin viodi, cetant ben 
conservadis, lis rivis dal cjastelîr. Tal Friûl di chel timp 
a ‘ndi jerin cetancj, a jerin altis muraiis di tiere cui 
cuatri cjantons che a pontavin sui cuatri ponts car- 
dinâi, tal mec un borc di capanis di len cul cuviert di 
paie, scuasi abraçadis di chestis rivis che a lis paravin 
di dut ce che al podeve fàur mal, sedin stàts nemîs o 
fuarcis de nature come lis plenis dai flums. Culì, trê 
agns indaúr, a àn dissoteràt il scarsanali di un om 
grandonon par chei timps: un metri e setantesîs. Dut 
chest nus da reson che la nestre tiere e jere popolade 
in timps une vore antics. 

Si tirin indenant te storie di tancj agns e o lin a vio- 
di la gleseute tal cimitieri di Rivis. La testemoneance 
scrite plui antighe de sò esistence e je dal 1186, là 
che a disin ancje che e jere la sole pléf logade su la 
rive campe dal Tiliment che e partignive ae diocesi di 
Concuardie. Cheste e je stade la prime glesie di Rivis e 
il paîs al è cressût intor. La glesie e je stade restaurade 
di resint eea cjapade la filusumie che e podeve vê 
tor il Cinccent. Le àn titulade a San Jaroni par onorà 
Jaroni Savorgnan, un siòr che al à fat tant dal ben pe 
int dal lúc. Prin di jentrà, a drete de puarte grande, un 
San Cristoful cul Bambin su la spale e sot, ta lis aghis, 
e salte für une piçule agane: fede e crodincis popolárs 


a lavin simpri a manaruele. Jentrant si cjatin un pòc a 
cjase nestre, parcè che lis pituris a fresc a son di Marc 
Tiussi di Spilimberc. La glesie e à vút pal sigúr cetancj 
dams tai prins agns, sedi par taramots o pes plenis dal 
flum, ma le àn simpri tornade a fà sù doprant i mate- 
riài des sdrumaduris, par chest o podin viodi te mura- 
dure de cope pieris cun scais di piture a fresc metudis 
li a câs. Inte parêt cuatri cròs frescjadis a stan a dî che 
la glesie e à vût cuatri moments di consacrazion. Tal 
mieç un catafalc funebri di fin Votcent parcè che li si 
fasevin lis cerimoniis di muart. 

Si sa che lis grandis civiltàts a son cressudis dongje dai 
flums e culi i nestris vons a àn savüt trai il miór, cun 
inteligjence e snait, de fuarce che a vevin a puartade 
di man. Dal Tiliment a àn tirade für une roie e dilunc 
a àn fat sù mulins e batifiers. A testemoneà il grant 
savê di chescj oms, al è restàt dome il mulin di Rivis, 
restaurât e di pòc inauguràt. Culi si podin viodi ducj i 
passacs che al fàs il grignel di blave traviers i machi- 
naris, prin di deventà farine che e deve di mangjà aes 
fameis e cui scarts a nudrivin i nemài. 

Ma la nestre tiere e à burît für ancje personis che a 
an savút svola plui in alt di altris. Un di chescj al fo 
Davide Maria Turoldo. Nassût a Coder intune Case pua- 
re plui che mai, fate sù di claps di flum, dividude su 
trê plans: abas la cjase nere di fum che al jessive dal 
fogolàr cence camin, il seglàr e une taule; adalt la sò 


cjamare cul paion di sclofis, sore vie, là che une volte 
a metevin i imprescj, cumò e je une biele stanzie pes 
cunvignis e par tignî ducj i scrits, i filmâts e regjistra- 
zions su Turoldo. Chest om, grant in ducj i sens, che al 
saveve cjantà cun grazie lis laudis al Signòr, cun fuar- 
ce e fermece al denunciave lis disparitàts sociáls e al 
cjapave lis parts dai plui debui, dai ultins. Figure sco- 
mude par tancj, parcè che al veve pandüt i siei pinsirs 
cuintri un sisteme di vivi a so dî malàt e par chest al 
fo slontanàt de Italie par tant timp. Ma Padre Turoldo 
nol à mai smenteadis lis sês lidrîs e simpri ala lotàt 
cun dutis lis sês fuarcis di mat che culture e tradizions 
no sparissin mai par colpe dal progrès. 

Cun chest o varessin metút fin al nestri piçul viac che 
ala tocjàt moments de storie de nestre tiere, ma no 
podevin propit lassà fúr alc di cetant impuartant pe 
vite de int: il mangjà. I nestris prodots a jerin puars, 
ma Mariute e à savüt parecjànus cun passion e ben in- 
sioradis lis pitancis de tradizion: salam cul asêt, frico 
e polente, risi cul vuardi, scuete cu lis piculis pomis 
di bosc e dut sborfàt cul nestri bon vin. Lant a cirî 
lis nestris lidrîs, o vin nudrît il çurviel e insavorît il 
glutidôr. 


Renza Vallentinuzzi 


ne femine piçule come un fruçon, alte sì e no 
un metri e trentecinc, ma un scjalàr di savietàt 
cu la vocazion di fà dal ben, medeà e assisti 
duc chei dal so país che, malsestâts di salút, a vevin 
dibisugne. 
Cu lis jerbis plui variis, che dome je e veve a pratiche, 
e faseve misturis, decots e medeculis e cun di plui si 
sintive in podé di parà vie il striament che dispès al 
compagnave il malstà. 
In particolàr, e segnave cu la verete di arint benedide 
e cjolte a Sant Antoni di Padue, il “pidin” o “fúc vola- 
di”, une macule rosse che e sbrocave te muse, un mál 
infet che si cjapave des vacjis. 
E zirave tor ator de magle cu la verete cjalcjant fin a 
lassá il segn su la piel e un póc in di, il mál si suiave 
e si scjarnive. 
Se al stentave a lá vie e bagnave une monede di ram 
intal asét e segnave ancje cun chel il mál. 
In ducj i doi câs, biel che e jere in vore e trabascjave 
un stroligut cussì: 


“ Sant Antoni benedet, 

jo ti invochi, jo ti prei 
vuaris chest füc malandret 
Tu, zii gjocont 

veneràt in dut il mont, 

cu la tò sante grazie 

pare vie chest striec.” 


A Catine ducj i volevin ben e par agrát i devin úfs e 
spongje. 
Catine e jere mé none. 


Margherita Penzi 


(Varietàt di Fana) 


Sum e silenziu, 

la cjasa ta una cuna 

di vert, 

la vita ch'a nas. 

Da una fignestra 
distrata, 

al entra il cjo cjant: 
cucù cucu... 

Stessa peraula, simpri nova, 
dal font dai boscs, 

al font dai gno recuarts. 
Sintiti, al è rivivi 

il timp passât: 

loucs e profums, 
desideris, emozions. 

Al è pierdisi 

ta li stanziis 

di un mont lontan 

e fá fadia 

a saltá four. 

I sint l'aria 

di canzons dismintiadis. 


D 0 J Où Un > WIN a 


WW D D D D lO NINN lO l9 HB LB äi BH EA | HB 
FO © 0 d Ou RU N HH O00 Jeu E & © rä © 


Mai 


S. Josef Artesan 

S. ANASTASI VESCUL 
Ss. Filip e Jacum Apuestui 
S. Florian Martar 

S. Gotart Vescul 

S. Domeni Savio Fantat 
S. Flavie Martare 

S. Vitôr Martar 

B. ERMAN DI COLONIE 
S. Antonin Vescul 

S. Ignazi di Làconi Frari 
Ss. Nereu e Achileu Martars 
La Madone di Fatime 

S. Matie Apuestul 

S. Doro Contadin 

LA SENSE 

B. Antonie Mesina di Orgosolo 
S. Zuan I Pape 

S. Ivo Avocat 

S. Bernardin di Siene 

S. Gjisele Regjine 

S. Rite di Cassie Taum. 
LIS PENTECOSTIS 

La Madone dal Jutori 

S. Bede Predi 

S. Filip Neri Predi 

S. Ustin di Canterbury 
S. Milio Martar 

S. Massim Vescul 

SS. TRINITÀT 

La Visitazion de Madone 

Al Centralseminar di Guriza cul respîr 
dal Frintaneum di Viena 

par cure di Ferruccio Tassin 


(Varietàt dal Gurizan) 


a Glesia, | è simpri stát un problema zemút fà a 

vè predis che a podessin judà al popul a ciaminà 

ta strada dal Signòr, in chist mont, e a podé lá 
cun lui inta chel altri. 
Dopo al concili di Trent, che ala orat meti in ordin la 
dutrina e la organizazion, banda di nò, che o erin cu 
l’Austria, al vescul Bortolomiu di Porcia, che al rivava 
(1570) di Roma, 'l è vignút a viodi al stát da int cri- 
stiana. Lui si era formát cui gleseastics che a stavin 
intor a Carlo Borromeo. 
Lant inta parochiis, al ciata un pòc di dut, cualchi 
predi cui studis academics e cualchidun propi a fil di 
tiara, come chel di Ruda, cussi, 'l è costret a ciolgi la 
messa, “quod vix sciat legere”; in cùrtis, par via che al 
saveva lei apena apena. 
Ca, no esisteva anciamò una diocesi par so cont, al era 
dut Patriarciát di Aquilea, ma, tal politic, la Contea di 
Guriza e al Ciapitanat di Gardiscia a fasevin part da 
l’Austria; Udin, inveze al era cun Vignesia. Si che dun- 
cia, i nestris no podevin lá tal Seminari di Udin, nassút 
subita dopo dal 1600, par via che al Governo (1628) gi 
veva proibidii ogni incuintri cun chei da Curia dal pa- 
triarcia, stant che al vigniva simpri nomenàt un Venit. 


Cui che | oreva lá predi, al doveva zm o i Giesuits a 
Guriza, o i Domenicans a Fara, o là in cualchi ordin o 
colegio dal forest, in altris bandis dal imperi. 

La vera rivoluzion e scomenza tal 1752, cuant che e 
ven su la arcidiocesi di Guriza, dopo che Benedet XIV 
al veva abolît al patriarciàt di Aquilea (e nassarà ancia 
la arcidiocesi di Udin). 

Al prin arcivescul gurizan, Carlo Michél d'Attems (1752- 
1774), al sa ben che, se chei altris vescui gi varessin 
moladii cualchi predi, no gi varessin dadii di sigar i 
miór, ma i plui flaps, magari ancia senza la cognossin- 
za dai lücs e da lenga dal popul. 

Dato che ai Giesuits gi seciava che al nassés un studi 
al livel dal sò - che di fat al formava ancia i predis dal 
Siszent in ca - l'Attems si rassegna a viarzi una "Domus 
Presbyteralis”, ven a stài una istituzion par dêgi un 
caratar plui complet a cui che 'l era za predi (1757). 
Li, i predis, che a studiin teologia e dirit, si usin, cun 
di plui, a predicià ancia in lenga slovena e furlana, 
par via che ‘l vescul al oreva che a fasessin catechisim 
“lingua vernacula”, tal fevelá dal país. 

Dome un pôc a la volta - tignint cont che li rinditis 
da só diocesi no erin propi in sfloridura, gi tocia dá 
solts di só sacheta - l'Attems al riva a meti in pins un 
seminari. 

L'imperadòr Jusef II, che al veva gola di vé ta’ zatis 
ogni aspiet da vita gleseastica, tal 1783 al siara al se- 


minari, e ai teolics gi tocia migrà o a Graz o a Lubiana: 
ta prima zitàt a van in 14, ta seconda in 6. 

Dome tal 1818 e torna a nassi chista istituzion (a era 
al cùr da diocesi), cul non di Seminarium generale e, un 
pòc pi tart, Seminarium centrale; al Centralseminar, difa- 
ti, cuant che al torna a viarzi li” puartis, a rivin a Guriza 
students di dutis li” diocesis dal Litorál (cualchidun al 
era za predi): 34 lì dal puest; 11 di Triest, 2 di Capodi- 
stria, 3 di Cittanova, 6 di Ossero e ancia di Veglia. 

Ducj i predis che a insegnavin in chista fusina di sien- 
zis teologichis, storichis, linguistichis (tantis lenghis 
orientáls), e di dirit, a vevin una preparazion una vora 
ben fondada, tant plui che a Viena, cuasi tal stes timp 
(1816) al nas al Frintaneum o Augustineum, ispiratàt 
dal professor Jakob Frint (dal 1827 vescul di S. Pólten), 
e fondàt dal imperadôr Fransesc I, pa flôr dai predis di 
dut al imperi (si capîs, dut ancia in funzion publica). 
Par dîla cun Agnul Gambasin, al Frintaneum nol era 
dome al pont plui in zima dai studis di teologia, ma al 
vualizava ju istitüts teologics a ogni livel che a sedin 
universitàts, seminaris centrài, da diocesis o privâts, e 
ta granda monarchia danubiana al era un motôr potent 
par fà zirà li” ideis e i umigns. Al era propi un alc di 
intîr, scuela di educazion da ment e da l'anima. 

Guriza e veva dirit a un puest tal Frintaneum, e plui di 
un professór dal Centralseminar si veva format propi là 
(ciapin par ducj l'esempli di un Genio Valussi (1837- 


1903) doventàt prinzip vescul di Trent); duncia, al era 
dut un colegament cui lùcs indulà che i studis a lavin 
una vora indevant. 

Si devi pensà ze granda funzion che ‘l veva al Central- 
seminar, chista alta scuela, che a meteva adun lenghis 
come al latin, al sloven (in seminari al scomenza a in- 
segnàlu al storic e docent di lenghis orientàls Stephan 
Kociancic, in tal 1861) al todesc, al talian, al crauat, 
al furlan, se ben che al furlan nol vedi mai fat al salt 
indevant, par via che daúr di sè nol veva una nazion 
come chei altris. 

Si pol dî cun sigureza che la formazion dal clero tal 
Centralseminar a era di rango universitari, che là si à 
savút amalgamà giarnaziis diferentis (se ben che no 
simpri al fos stàt dut pàs e armonia); creà la cultura 
nazionâl slovena; preparà figuris di inteletuài; met 
adun una biblioteca specialistica che tal 1861 e veva 
alc come 16.000 libris; dà a la Glesia una vora di ve- 
scui; meti in pins la rêt da’ scuelis popolàrs; fà nassi al 
moviment catolic inta cooperazion e inta politica, par 
solevà al popul da ignoranza. 

Tant par fà anciamò un esempli, fra i capos dal movi- 
ment politic dai catolics, deputàt dôs voltis al Parla- 
ment di Viena, ciapitani provinciál di Guriza, al ven fúr 
come un monument da storia l'on. mons. Luís Faidutti 
(Scrut di San Leonart 1861 - Kónigsberg 1931). 

Ben, lui al à studiát tal Centralseminar (dulà che 'l è 


stât ancia docent) e tal Frintaneum, e intun convegno 
a Viena '| è stàt presentàt come una figura emblema- 
tica dal clero gurizan (cumò al polsa ta cripta da ca- 
tedrál di Kaunas in Lituania, dulà che la Santa Sede lu 
veva mandât (1924), come diplomatic, dopo la fin dal 
Imperi Austroungaric. 

Tal 1918 al gambia al mont e al gambia ancia al Cen- 
tralseminar, ancia se inta' sês venis si sintiva anciamò 
un alc dal spirt passât, un spirt che al doveva fevelá 
sot vòs di una storia, come che e fos leienda. 


Elda Franco Sabbadini 


jerin doi personags sui cincuante agns e a vevin 

simpri póre dai laris. A jerin a stà intun cjasál 

dongje di cjase mê. Vigji al lavorave a zornade 
a Tor di Zuin e Angjeline e faseve lis voris di cjase; a 
levin a durmî a buinore e dispès, viers miezegnot, si 
sveavin, sintint il portel che al ciulave pal aiar, lêr si 
metevin a sberlà: “I laris! I laris! I laris!". Ma cuant 
che une gnot i laris a son rivâts pardabon, no si son 
inacuarts. Vigji al jeve la matine, al va a dà di mangjà 
a lis bestiis e al cjate une sole gjaline, cence plumis e 
dute spauride. Vigji alore al va sü di sburit inte cjama- 
re, vosant: "A son státs i laris! A son státs i laris! A àn 
robát dutis lis bestiis e nus an lassát dome la gjaline 
plui brute, vecje e spelade!". 


Anna Gollino 


soi sul barcon, la mé voglade si ferme su lis rosis 
dal gno zardin: violis, garofui, campanelis, sclo- 
pons, canelons, pestelacs, cisignocs. 
O cjali cun gjonde la bielece, la grazie e la purece di 
tancj piçui butui, e, alçant i miei voi, o ringrazii il Si- 
gnór par tante bielece. 
Al è il més di Mai, il mês dedicât a la Madone, simbul di 
imaculade inocence e di vite gnove che e sflorìs. 

“Baste la salit... e un franc in sachete” si use a dî ca, in 
Friúl. 

Lelo al veve fate só cheste detule e al jere content, anzit, al 
gjoldeve di jessi in chestis condizions. 

“Jo mi ten fortunát” al jere solit a dí “o stoi ben di salút, no ai 
duliis, no ai malatiis e un franc par bevi un got mi vanze simpri: 
o soi plui siór di Berluscjon!” 


Manuela Scarsini 


(Varietàt di Diec) 


Un son di cjampane 

nus sveave a buinore 

di corse un salt jù dal jet 
di nou dute une vore. 

Un sbrendul intor i metevin 
ancje se a ere fieste grande 
e sú su pal país 

tirant dongje la bande. 
Si lave in San Florean: 

di corse jú pa rive 

plui plan sù pal pecol, 
nudrîts come che i erin 
no lave trop il fol. 

E [i nou mularie 
domandas si fasevin 

cui aie la palanche 

par comprà i colacs 

di Pagjele? 

Cetant che jo 1 pativi, 

il frut plui disperàt 

che nancje la mé panze 
di pan eri saziát. 


Ma i dis in veretát 

che il son di ché cjampane 
di pan a mi à saziát. 

Ché glesie su pal cuel 

no la ai plui smenteade 
ancje se il teremot 

cumo al à sbrendolade. 

O Plef di San Florean 
cetant che i cji ai volût ben 
da frut, da grant, da vecjo. 
Almancul che i podés 
tornagji il toc dal pan. 

La tó feride grande, 

pericul di muri, tal dis 
sinceramenti cetant mi fàs vai. 
Almancul che i fos preidi, 
vescul o cardinál 

par facji un pouc da miedi 
curà cussì il to mál. 


Cheste poesie no la ai scrite jo! A la à scrite gno pari 
Esterino subit dopo il teremot dal 6 di Mai dal ‘76. 
Cussì mi fasarès plasei ricurdálu e ricuardà duc chei 
che, come lui, aan cjalât e a cjalin in “Alt” a la nestre 
Pléf (ancje di chei di Dimponc!) cui voi e la maravee 


di un frut. 


Anita Perco 


no barbe Midio, fradi di gno pari, al jere un om 
grant e grues che si inrabiave facilmentri, al 
sberghelave, al tirave jù ancje cualchi croste di 
fà cuasi pòre, ma no i varès fat dal mal nancje a une 
moscje. 
Al jere contadin; al veve tancj cjamps e nemái te stale. 
Si sa che il lavór de tiere al è une vore condizionát dal 
timp. 
Gno barbe al jere dispès in barufe cul timp, par vie che 
al ploveve cuant che nol coventave e cuant che al jere 
sut, la ploie si faseve preà. 
Par chel al scugnive lavorà e spindi cetant di plui, par 
bagnà cu la irigazion. 
Cuant che o jeri frute ancje se gno pari al faseve un 
altri lavor o stavin intal stes curtîl, une vore grant e 
cul sotpuartin, jo o jeri incurioside dal moviment dai 
cjars che a lavin e a tornavin tirâts da lis vacjis, cun 
gno barbe simpri devant. 
Une di, mi visi, che, rivât cjase dal cjamp cu la forcje su la 
schene, dut sudàt, ma content, aljere stát a voltà la jerbe 
aman, come cheafasevinin chei timps parche sisui miór. 
A pene rivât a cjase al è vignút sù un burlaç cun lamps, 
tons e ploie che e coreve la aghe pal bearc. 


Gno barbe che nol veve nancje rivàt adore a sentàsi 
par polsà a viodi tante ploie al pensá a la sò jerbe e al 
comencá a cjaminà sù e jù pal sotpuarti, come un leon 
te só gabie, sacraboltant cui pugns alçâts viers il cil e 
il Signór e ducj i sants, a jerin lór la colpe di dut! 

A pene finit di plovi, intun cjanton di cil al someave 
che si slargjàs; al sbassà ancje lui il cjavat de bande 
de sfrese che si sclarive e cun dute la calme dal mont, 
a bracs alçâts, al disè: "Mah... Diu al bagne e Diu al 
suie...a rabiási cul timp si piert timp”. 

E par consolási al è lat inte cjanive a bevi un par di 
tais. 

Gno barbe Midio, ancje se al jere un confusionari, al 
veve la sô filosofie. 


Mario Bolzicco 


0 soi propit tant vecjo, o ai setante agns, ma 

come che e je cambiade Palme in chescj agns 

no si sa ce dî. No vuei contà la storie di Palme, 
ni come che e je nassude, ni come che a son passàts 
chei passe cuatricent agns, lu àn bielzà contàt in tancj 
e ancje in masse di lôr, ma o vuei dî cemút che e jere 
Palme cuant che o jeri frut e cemüt che e je cumò. 
Prin di dut a jerin lis stagjons, cuatri, no come chés di 
cumò che si passe a colp dal frèt al cjalt. 
Al jere il frêt di unvier cu la néf e la glace; si fasevin 
i grums di néf ator de stradis, cumò si le viôt dome 
in montagne e ancje ché pocje sparade cui canons; 
butant un seglot di aghe par tiere si faseve la glace e 
po vie di corse a sglicià; la fuesse ator des muris par- 
dut l'unvier e jere une lastre di glace e e dave müt a 
nó fruts di sglicià cu lis çoculis cui glacins e chei rárs 
fortunàts cui patins. 
Di istàt ducj a levin a nadà te fuesse, ma cheste e jere 
riservade dome pai grancj, i fruts, se si fasevin viodi, a 
vignivin paráts vie a pidadis tal cúl; nó, alore, o vevin 
di lá tes gjavis, daúr de stazion, cu la aghe risultive e 
cul costum di piel vive. 
Di mieze stagjon si leve a pescjá simpri te fuesse cun- 


tune cjane gargane e un toc di fil di spagne par cjapà 
sgjardulis e pes ros. 

In di di vué la fuesse, mancul un sól tocut in Borc Civi- 
dât, e à un grum di sterpaie, di baraç e e je sute come 
il pog tal mieg de nestre place. 

Lis muris, là che nol jere nancje un bachet, cumò al 
somee un bosc ecuatoriál, plen di arbulats e di sterps, 
ma in ché volte, nê frutats, no lassavin cressi nancje 
un bastonut, parcè che ju taiavin fin di peut par fà 
lens, arcs, frecis e fiondis. 

Lis lunetis e lis minis a jerin dutis in bon stàt, tant al 
è vêr, che te ultime vuere, lis dopravin pai rifugjos dai 
citadins; cumò a son scuasit dutis sdrumadis, e reste 
dome une part metude a puest dal Museu militàr, par 
fà viodi ai forestîrs ce che al jere une volte. 

Pes stradis si zuiave di balon; a scuindisi; cu lis balu- 
tis; cui cerclis; cul pindul pandul; a dâses e cun ducj 
chei altris zúcs che di fruts si inventavin di volte in 
volte. Intant al è di dî che no jerin i automobii, pal 
plui al passave un cjar cul cjaval o cul mussut; cumò 
lis stradis a son plenis di machinis che a van e che a 
vegnin di corse o parcadis dilunc dai ôrs des viis. 

Un timp a jerin i orts plens di pomis e ducj nò o levin 
a salta dent vie par sgrifignális; in di di vué no son 
plui. Tal lêr puest a son stâts fats sù i casermagjos, 
bruts di viodi, e un grum di int a stà, di ducj i colòrs. 
A àn gambiade la muse ancje a la Place Grande: a son 


sparîts i marusclis, li che nò o zuiavin ai cuatri cjan- 
tons, cumò la Place e je crote e crude cuntun roiuç 
cence aghe, cuntun solàr fin che si spache e che al serf 
a brusási di istàt e glacási di unvier e cun cuatri palmis 
africanis che no si capîs ce che a fasin li. 

A saressin tantis altris robis di dî, o disin dome che al 
è il progrès e i gnûfs timps, ma par me, che o soi di ché 
volte, forsit al jere miòr in chel timp. 


Livia Gentilini 


(Varietàt di Glemone) 


Al à un odôr 

il taramot 

di tuf tacadic 

di sudôr glacát 

di póre arcane, cuasit bestiàl 
l'odór 

dal sanc 

e da muart. 


Ti lasse un savòr 

il taramot 

la bocje impastade e sute 

il savôr di lagrimis glotudis 
l'arsure da seit 

messedade cul polvar e la cjalcine. 


Al à une muse 

il taramot 

la muse spauride di tante int 
chei voi che a cjalin cence viodi 
pierdüts, 

suts 

cence plui lagrimis. 


E mans 

sgrifignadis a fuarce di sgarfà 

E vós 

che a clamin simpri plui planc 

E muarts sore muarts adór de strade 
E int 

sentade sui rudinacs cence plui sperance 
E sirenis 

di ambulancis che a sighin disperadis 
inta gnot 

cence lusór 

e cence fin. 


Al vegnarà dì, 

al jevarà soreli 

su cheste biade int 
su chescj paîs 
sventráts e sledrosáts. 


E come un lamp 
a corin i agns 
un, doi, dîs, 
vincj, trente... 


Al è dut cambiát, gnúf resint 

ma la memorie a reste 

nissun, mai, podarà dismenteálu. 
Lu vin dentri 

il taramot 

tal cjáf 

tal cûr 

inta l'anime 

feride. 

S. Justin Martar 

S. Marcelin Martar 

S. Carli Lwanga e compagns Martars 
S. Quirin Martar 

S. Bonifaci Vescul 

CORPUS DOMINI 

S. Norbert Vescul 

S. Medard Vescul 

S. Efrem Diacun 

B. Indrì di Bolzan 

S. Barnabe Apuestul 

S. Onofri Rimit 

S. ANTONI DI PADUE FRARI 

S. Proto Martar 

S. Liseu Profete 

S. Justine Vergjine 

S. Rainîr Remit 

S. Marine Vergjine 

Ss. Gjervâs e Protàs Martars 

S. SILVERI PAPE 

S. Luîs Gonzaghe Gjesuit 

S. Nicêt di Aquilee Vescul 

S. Josef Cafasso Predi 

S. Zuan Batiste Martar 

S. Eurosie di Jaca 

Ss. Zuan Martar 

S. CIRIL DI ALESSANDRIE VESCUL 
S. Ireneu Vescul 

Ss. Pieri e Pauli Apuestui 

Ss. Prins Martars de Glesie Romane 

Il Seminari 
de diocesi di Concuardie 





par cure di Pier Carlo Begotti 


i frutins, passant un pôc fúr di Pordenon, lá che 

a jerin i confins de citàt, si viodevin lis sacumis 

di un edifici grant e articolàt, in mieg ai arbui 
e ai pràts; se si domandave il non di chel complès ur- 
banistic, i gjenitôrs a rispuindevin: «Al è il seminari». 
No, e jere une peraule gnove e masse intrigose, che 
par nó biadins e ricuardave — cuissà parcè - la semi- 
ne dal forment e de blave intai cjamps. E inalore nus 
scugnivin specificà miòr: «E je la fabriche dai predis». 
Cussì al jere plui clàr, si ben che al veve di passà an- 
cjemò cualchi an par rivà a intindi ben che i predis 
no nassevin li dentri, ma che prin di meti sù il cotul 
a jerin stàts zovinuts come ducj nò. Lu varessin capît 
ad in plen cuant che, rivâts a chè etât che di canais 
si devente fantats, di istàt i plevans o i capelans nus 
mandavin par cualchi zornade propit in seminari par 
fà i 'esercizis spirituái': zücs, preieris, meditazions, 
confessions, pastesutis cul tocj di tomàt, patatis fritis 
e bistechis impanadis, messis, cjaminadis pal parc, il 
steme cui doi arbui che a cressin e la scrite in latin 
Deinde feraces... e se si acuarzevin che e jere cualchi 
sperance di vocazion, po dopo cualchi predi di ché ‘fa- 
briche' al vignive a cjatàti a cjase e ti steve daür. Cussì 


al è stàt par gjenerazions di masclis vie pal XX secul 
e a jerin tancj e tancj i zovinuts che a jentravin in 
seminari passadis lis elementárs (chei che a rivavin a 
finîlis). Li dentri a frecuentavin lis scuelis, ma no ducj 
a rivavin a cjapá i ordins: cui che si fermave a lis me- 
zanis, cui a lis superiórs, cui a teologjie, ma intant a 
studiavin e, rispiet ai amis de stesse etát, a vevin plui 
possibilitáts di lavorá suntun ufici, di insegná, di fá 
cariere, di impará un mistîr o une profession un scjalin 
plui in alt (a rivuart dai bécs e de posizion sociál) che 
no lavorá la tiere, bati cul martiel o lá intal lasimpon. 
In efiet, il seminari diocesan di Concuardie al è stát 
par tant timp la istituzion di formazion no dome pai 
predis, ma par une part impuartante de classe diri- 
gjente e inteletuâl dal teritori jenfri Livence e Tiliment 
e di cualchi altre zone convicine. O podîn fà un non 
par ducj: Lorenzo Da Ponte, di Conean, il libretist di 
Mozart, al veve studiàt e insegnàt ta cheste istituzion; 
al deventà ancje predi, ma cheste e je dute une altre 
facende. Ai timps di Da Ponte, il seminari si cjatave a 
Puart, su lis rivis dal Lemit, inte citàt plui popolade 
dal Friùl di soreli a mont, la capital - almancul spiri- 
tuâl, ma no dome - di chel toc de Patrie. Daúr, però, 
e jere une storie imberdeade che e jere scomencade za 
di doi secui. Al fo il Concili di Trent, ai 15 di Lui dal 
1563, a stabilî che daprúf di ogni glesie catedràl e di 
ogni sede episcopál, al veve di jessi metút in vore un 


istitút par forma il clericát, un vivar par fà cressi lis 
plantutis dai zovinuts che a saressin deventàts predis, 
vâl a dî - in latin - un seminarium (e cussì si espliche 
ancje il riferiment ae fertilitàt, feraces, inte scrite su 
la steme). Dentri di cualchi an o di cualchi deceni (o 
di cualchi secul...) dutis lis diocesis a provioderin il 
so seminari. 

A Concuardie no forin sveltons a aplicà chestis normis: 
i vescui a jerin venezians e di malevoie a lassavin i 
afàrs e i plasés de citàt lagunár o di Rome par inte- 
ressási de só sede furlane; il clericát local nol veve 
nissune intenzion di metisi a studiá o - piés — di tira 
für bécs par finanziá cheste robe gnove (cence contà 
che une buine part dai predis a cjapavin dome i be- 
neficis economics, cence jessi presints intes sedis di 
titolaritàt). A fuarce di decrets, befei e intimazions 
des Autoritàts vaticanis, intal 1567 un sinodi diocesan 
al tacà pe prime volte a fevelà di seminari: a forin 
dome cjacaris. Si tornà sul argoment intal 1586, in 
ocasion dal trasferiment de sede diocesane di Concuar- 
die a Puart, ma ancje in chest càs dut al restà letare 
muarte. I voleve un miracul par movi un pôc la aghe: 
profitant de aparizion de Madone a Cordovàt (1592), il 
vescul Mateu Sanudo il Prin al ricognossè il cult e, inte 
costruzion dal santuari, al scrupulà di fândi il model 
di glesie de Riforme Catoliche (o Cuintririforme), ti- 
gnude di une congregazion di predis e metintle a flanc 


l'organisim di formazion e di preparazion dal clericát. 
Inte vierte dal 1603, al partive cussì il prin seminari de 
diocesi di Concuardie, ancje se nol jere propit dongje 
de catedràl, come che al ordenave il Concili di Trent. 

Stant che al coventave un grant sfuarç finanziari, dutis 
lis struturis teritoriàls a forin impegnadis par puar- 
tà indenant il progjet: santuari, cjasis pai capelans, 
ospedál e centri di acet par fedéi e pelegrins, seminari. 
Dome che lis spesis a passarin lis jentradis e cussì, 
dentri di une desene di agns, chest esperiment al scu- 
gni sierási, lassant la diocesi, la catedrál, lis parochiis 
intun mâr di debits, che a pesavin ancje plui di mie 
secul daspò. Nissun nol veve plui car di tornà a cjapà 
in man une cuistion cussì ingredeade. Infin al fo il 
vescul Pauli Vallaresso a studiá la situazion, a ciri lis 
risorsis, a vierzi la strade de burocrazie, si che duncje 
intal an 1704 al partì a Puart - e cheste volte in ma- 
niere definitive — il seminari diocesan. La istituzion e 
fo insediade intai locái dal antic convent dai Crosifars 
di Sant Cristoful, di chè altre bande dal Lemit rispiet 
al Palaç Comunál e ae glesie di Sant Andree. Dut il 
complès al fo slargjàt e in pratiche tornât a fà sù a 
partî dal 1835 e par une desene di agns i lavòrs a le- 
rin indenant, su progjet dal architet di Pordenon (che 
al jere a stà a Udin) Zuan Batiste Bassi. Lis formis a 
son di un neoclassic elegant e cum a ospitin il Colec 
Marconi, une des scuelis superiòrs plui prestigjosis e 


autorevulis dal teritori jenfri Livence e Tiliment e de 
provincie di Vignesie. Di fat, dal 1919 il seminari nol 
è plui a Puart, ma a Pordenon, intun prin moment si- 
stemàt in maniere provisorie intune part dal Cotonifici 
Venezian di Tor. Tal 1920 e fo comprade une campagne 
ai confins jenfri Tor e Pordenon, a lis Revedulis, e il 
seminari al fo trasferît intal palac e intes cjasis de 
ex proprietàt Cossetti-Zacchi. Intant, a scomengarin i 
lavòrs par slargjà e adatà i locài, fà sù la glesie e vie 
indenant, su progjet dal architet di Cjanive, Domenico 
Ruolo. Prime de ultime vuere, intal 1937, il seminari 
de diocesi di Concuardie al presentà la muse che ancje 
vué si le viôt. 


Poete romantic 

che tu ás scrit peraulis gloriosis 
su ogni toc di cjarte 

cjatàt ator. 


Tu ás contàt de nature, de tó int, 
dai toi amêrs. 


Tu tu ás puartàt la nestre lenghe 

ator par dut 

e contàt la storie di un popul lavoradòr 
cu lis sós tradizions e la só culture. 


Fintremai di frut tu ás vût un don de nature, 
chel di rivà a viodi il mont cun altris voi. 


La poesie ti à spietàt, 
la nature ti à clamát, 
tu tu ás savút scoltális. 


Cuissá se ancje lassú no tu puedis stá dibant 
e tu stás ancjemò insegnant a cognossi il to Friül 
che tant tu ás vút tal cür. 


Francesca Breda 

Classe III B, a.s. 2008/2009. 

Scuele secondarie di prin grât “Dino Virgili” di Martignà. 

Lavór premiàt tal prin concors “Dino e i fruts / Dino e i ragazzi". 


Katalin Baràt 


no missér al è stàt un personac emblematic dal 

nestri paîs. Un pòc, pal so mistîr - prin di là in 

pension al è stàt bidel di scuele - un pòc pal 
so mit di vivi. Ogni di, un grum adore, tu lu cjatavis 
dal miedi no tant pai siei malans, ma par là a cjatàlu. 
Si sintave denant di lui par domandài “Cemût stino, 
dotòr?” e subit dopo al slungjave la man par cjapà sù 
une gjugjule dal citut. Dopo, di li dal miedi al lave in 
speziarie par cjoli lis midisinis e discuti cu la speziare 
se lis midisinis a jerin justis o mancul. Vie pal di tu 
lu viodevis a cjaminà pal paîs sivilant, cu la baguline 
e cuntun garoful sul cjapiel. Chest garoful lu regalave 
simpri a mé madone cuant che al tornave dal so zir. Al 
lave a cjatà i amîs e vulintîr si fermave a cjase nestre 
pal viodi il frut e fàmi compagnie, ancje se no rivavi 
a tabaià cun lui. Jo o soi ongjarese. Cuant che o ai 
cognossüt il gno om, no fevelavi talian, o tabaiavi cun 
lui par inglés. Lui mi à dit subit che lui al è furlan e la 
sê marilenghe e je il furlan; e cussì o ai capît che mi 
tocjave studià dòs lenghis intun colp. Une e coventave 
par rangjàsi, chè altre - chè furlane - par vivi. Gno mis- 
sêr mi domandave ogni di, cuant che mi viodeve, ancje 
doi, tré viacs di: “Ma di po, parcè no tabaistu furlan 


tu?" e jo o jeri avonde avilide par chestis domandis, o 
capivi, ma no rivavi a rispuindi. 0 savevi une vore ben, 
che par lui al jere impuartant podé tabaià cun me, un 
póc par curiositát, un póc par passá il timp in compa- 
gnie, ma soredut parcé che mi voleve ben ancje se - di 
bon furlan - no si sbelancave mai in declarazions. Jo 
che o scugnivi fevelà cu lis personis che ur volevi un 
grum di ben intune altre lenghe, o capivi il so desideri 
di podé fevelà cun me inte sò marilenghe. Ma magari 
cussi no, cul furlan o lavi indenant masse planc. No 
vint material didatic, o podevi dome vierzi lis orelis par 
scoltà: a cjase, cu lis amiis, in glesie. O capivi chel che 
mi disevin e o rivavi a rispuindi almancul par talian. 
Magari cussi no, gno missér nol veve timp di spietà lis 
rispuestis par furlan. Une sere di Mai al à sieràt i voi 
par simpri. Agns dopo o vevi la ocasion di iscrivimi 
a un cors di furlan. O jeri un grum contente di podé 
impará a lei e a scrivi. E, par cumbinazion, la prime le- 
zion dal cors e je capitade propit in ché di che al varès 
finit i agns gno missér. Cussi, prime di parti pal cors, 
o ai cjolt un mac di rosis e o soi passade pal cimitieri 
a saludâlu: “Viodistu, pari, o voi a scuele par studià 
furlan.” E o ai sintût la sò vôs tal cil che mi diseve: “0 
ai simpri savût che tu sês brave... ma di po, lis rosis... 
no podevistu puartâlis a tê madone?” 


Bepi Mariuz 


(Varietàt di San Vît dal Tiliment) 


Poetis e menestrei 
cjantours e contastoriis 
atours e figurants 
filons o sbarbatei 

in sercia di peraulis 

di notis e di suns 

a corin pa li stradis 

a svualin cui avions 

a batin i teatris 

van in television 

al conta su internet 
ogniun la sò braura 
implant cussì perfet 

^| è biel fassi cognossi 

‘l è biel slargjà î contats 
ogniun al si figura 

di jessi il pi impuartant 
e a passa la paura 

di un fregul tal mont grant. 


Aldo Tomè 
(Varietàt di Manià) 


l era il voli dret di Barba Bortul, siò nevout An- 

gjilin, fi di siò fi Feo, un e l'altri a si cjatavin 

ben insiemi. Chel canai al coreva a fà compagnia 
al nonu Bortul ogni blec di libertàt che al podeva vei e, 
chel, a i contava tantis robis. Angjilin al era curious e 
al domandava, al domandava par savei dut di siò nonu: 
se a i plaseva mateà da picul; cuài che a erin i siòs 
matecs preferits; cualis li sês passions; se al veva fat il 
militàr e scombatút in guera... Il nonu a nol mancjava 
mai da rispundi cun chel siò fà gustous, savurît e li- 
grious. Angjilin al godeva tanton. Una dì, il nevout al 
è stat sbizigát da una curiositàt nova e al à domandát: 
“Tu nonu, no astu mai vút nissuna marosa prima di 
nona Lussia?”. In ché volta, il nonu al è restàt imba- 
racát; par pi di un minút al á tignút la bocja cusida 
pensant se al veva da rispundi o da tasi. Po, al à sielt 
da essi sclet e sinceir comi il sió solit e, cun un cininin 
di titubanca, al á dit: “Si, Angjilin. A mi plaseva una 
pusdata di non Adelina. I la vedevi sul zi a puartá il 
lat in lataria. A mi faseva un tic di sudission, parvia 
che a era sempri ben rincurada e vistida in gringula; 
a pareva cussi bon puartant la gamela dal lat intuna 


man e la borseta da la fiesta inta ché altra. Una dì i ai 
vüt il fiât da cjacarucà cun jê e faighi encja la proposta 
da cjatàsi ogni sabida matina, dopo puartât il lat, a li 
vot mancul un cuart uvì da la crosera dal stabiliment. 
Jé mi à fat mot di sì cul cjáf. Però, dopo, sul cjatàsi, a 
tardivava sempri di alc in pi: d'imprin un cuart d'ora, 
po vincj minüts, miesora e via indevant. Un sabida a à 
disertát; a si é presentada la setemana davori; mi soi 
sintüt cjapât pal boro. Ghi ai dit: "Adelina, a mi era 
barlumada l'idea da fâti di regâl, un orloi par chi ti 
tignés di voli oris e minüts pai nostris apuntaments, 
ma, cul ritart di una setemana, forsi, al è miei che i 
ti regali un calendari!". Jê, no l'à cjapada nuia ben; a 
ceis incrosadis mi à dat una ocjada di sbighec; a à dat 
una sbogheada di bocja, a si é voltada e a é partida a 
gjamba svuelta. No mi à dit nuia, ma jo i ai capit dut. 
Póc timp dopo i ai petàt il voli su di tó nona Lussia; a no 
era una bielecona ma a era ben tressada; un tantin pas- 
sada di etàt cun cualchi carneval pi di me. A mi à dit di 
si prima incjamó che i finis da domandála. Jé, ai apunta- 
ments, a rivava prima da l'ora e a mi è zuda ben!” 
Angjilin al à vardát il nonu Bortul e a i è sbrissát da 
ridi. 


Anna Frank 


(voltàt di Bruna Nimis) 


Prove ancje tu 

une volte che tu ti sintis infelic e avilit 
a cjalá für dal barcon. 

Cuant che il timp al è cussì biel 

no sta cjal lis cjasis o i tets 

ma il cil. 

Fin a tant che tu tu podarás cjalá il cil 
cence timôrs, 

tu tu saras sigür di jessi pûr dentri 

e tu tu tornarûs a jessi content. 


Elda Mizzaro 


(Varietàt di Cjastelnouf) 


incuanta agns fa, pui o mancul, la zornada che a 
si tirava la pension a era par me un pc partico- 
lêr. No che o ves vuda la intenzion da tiràla ancja 
jo, eh...sì, magari! 
In ché volta neancja mi insumiavi di pension, nome 
lavorà, lavorà e ancjamò lavorà. 
E adès vi conti: in chei timps la Puesta a era justa 
dirimpet di cjasa mê. I pensionâts a rivavin prest la 
matina ancja prima da les siet, magari a puartavin il 
lat in lataria e po a si fermavin a tirà la pension. 
A si metevin ducju in fila di four a spetà, ancja se la 
Puesta a vierzeva a les vot. 
Jo, cuant che o jodevi la fila, savevi za ce che a mi 
spetava. Purtrop, di chescju vecjus a ‘nd era ancjamò 
cualchidun che a nol saveva ne lei ne scrivi e la sò 
firma a era una crós e par garantila a volevin doi te- 
stemonis. Lòr, puarets, a si judavin un cun chel alti ma 
il prin testemoni, cuasi simpri, eri jo par il fat che il 
puest da firmà sul regjistri al era pòc e jo scrivevi in 
picul par fà stà dut ce che al coventava: non e cognon 
dal pensionât e po nons e cognons dai testemonis. 
E la Berta, diretoria da la Puesta, a saveva che ormai 


eri pratica e a mi clamava cuasi simpri me. Jo cirivi da 
organizámi la matina prest, fasevi svuelta i lavòrs, me- 
tevi sora il gustà, pussibilmenti alc che a no si brusàs 
facilmenti. Po mi metevi intal curtîl su la podina a lava 
i pecots dai canais (lavatrice no ‘nd era) e cuant che 
a mi clamavin mi suiavi les mans intal grimal e via di 
corsa a firmà. 

Ogni tant, par ringraziámi, cualchi vecjuta a rancurava 
lunc la strada un macut di violes o di cucs o di cicla- 
mins secont la stagjon. 

A mi puartavin chescju floruts cul cour e, dongja che 
fámi plasé, a mi profumavin ancja duta la cusina. 


az “Le 
uv CÇ 


Une vite su la biciclete, chè di Lelo. Vie pe setemane si viode- 
vilu saetà par Udin. La domenie a Feletan - cja di Meni Ucel - 
cui amis de “Risultive”; l'istát fintremai a Grau (la só seconde 
Patrie!), cuntune tape ritual a I due leoni (für Aquilee) par une 
bocjade. Cul timp a là, il cressi dal trafic e de etàt je àn fate 
mola a malincúr. Se al ves podût, se varès puartade cun se a 
Sante Eufemie. 


Andrea Barbaro 


(Varietàt di Sopula) 


n ciasa me a si ‘nd à sempri contada una di un 

matès ch'al è sussedüt tanci ains fa. 

A Sopula, dai ains sinquanta, e coma d'altrondi in 
duci i pais dal Friúl e da l'Italia di covolta, a era la la- 
taria. La lataria turnaria a coventava par duti’ li fameis 
ch'a vevint una o pi vaciutis, e uli a si menava il lat 
“na volta a la di, metint via la molzidura da la sera par 
la matina da la di dopo. “Na biela evolussion ‘conomica 
parsè, coma D coperativis, a era miei fa ‘na roba in 
tanci invessit che bessoi. 

Ulì a si feva il formadi e il butiru, ma no stai a dilun- 
giami parsè che a son trainis, chisci chis, ch'a san duci 
di sigùr. 

Duncia, i stevi ciacarant da un matès fat in lataria: a 
era casaro, in covolta, il sividaleis Miani, om plen di 
bria e, i disaressint al dì di uoi, plen di vitalità. 

Chei di Sopula a erint bituàs a zi uli da la lataria par 
partassi a ciasa, cun sinc francs, un seglot plen di sco- 
lu pai pursis. A bastava zi par di four da ch'a era il pis- 
sarot dal scolu e, implinit il seli, partassitlu a ciasa. 
Il bon Pascualin di Zili, ch'a veva la famosa butega da 
la feramenta li in banda, a zeva ogni matina a bevi 


un gotut di scolu parsè ch'a era un gros judori par zi 
in bagnu. Il siò got al era sempri piciàt in banda dal 
pissarot indulà ch'a vigniva four che aga zalina miracu- 
losa. Il Miani a saveva da l'usansa dal puor Zili, e plen 
di murbin di gumbinà schers a la zent, a veva preparàt 
par ben dut. 

A ghi veva dita al siò fantat di butega di sieràsi tal 
cesso in banda da la cort e di no vignî four almancul 
par miezoruta. Intant, justa cuant che chel altri al è 
rivàt, lui al a butàt zu un puc di conali, chel ch'a do- 
prava par fà il formadi. Al puor om, bevùt un biel got 
plen, a ghi è vignùt un tic di pi di mossa di cuarp, 
fasintlu cori al bagnu. 

“Nini, a ti mancia tant? Dai dai ch'i no rivi pi a trati- 
gnîmi...... ”,..e zu, par li barghessis. 

E la zent ch'a platava la cuaita, vizada dal casaro, a 
steva a jodi e ridi. 

S'imaginaisu? Se figurata di m....; orco uchi i podevi 
dilu, no? 

Ch'a mi scusi il strolegant! 


POSA NARA è SS | 

Lui 


S. Ester di Babilonie Regjine 
S. Oton Vescul 

S. Tomás Apuestul 

S. LIODÒR DI AQUILEE VESCUL 
. Antoni Zacarie Predi 

. Marie Goretti Vergjine 

. Claudio Vescul 

. Guît Abât 

. Veroniche Muinie 

. Piu I di Aquilee Pape 

S. BENEDET ABÂT 

Ss. Ermacure e Fortunât Martars 
Dedicazione de Basiliche di Aquilee 
S. Camil di Lellis Predi 

S. Buineventure Vescul 

La Madone dal Carmêl 

S. Lessio Rimit 

S. FIDRÌ VESCUL 

S. Rine Muinie 

. Elie Profete 

. Lauring di Brindisi Frari 

. Marie Madalene Dissepule 
. Brigjide di Svezie Muinie 
S. Cristine di Bolsene M. 

S. JACUM APUESTUL 

Ss. Ane e Joachin 

S. Aureli Vescul 

Ss. Cels e Nazár Martars 

S. Marte di Betanie Dissepule 
S. Pieri di Ravene Vescul 

S. Ignazi di Lojole Predi 

La formazion tecniche e professional 
in Cjargne 





par cure di Silvio Moro 


uè la formazion tecniche e professional in Cjar- 

gne si identifiche cul I.S.I.S. (Istitút Superiór di 

Istruzion Statál) “Solari” di Tumiec, nassút tal 
an scolastic 2000-2001 cu la union di I.P.S.L.A. (Isti- 
tat Professional di Stát par la Industrie e l'Artesanàt), 
“Candoni” e I.T.I. (Istitàt Tecnic Industrial) “Solari”. 
Cualchidun al fàs la ipotesi che, tal contest de razio- 
nalizazion des scuelis ancjemó in vore, ancje UT.P.S.C. 
“Linussio” al sarà in curt zontàt al I.S.I.S. “Solari” 
(formant duncje un unic centri tecnic-professionál). 
Ma si trate, o tornin a dî, di un discors ipotetic. Fer- 
minsi alore a ce che o vin in zornade di vuè. 
La sò storie (o ben de formazion tecniche-professionäl) 
e je dut câs avonde lungje e complicade e si incrose 
(massime pai fats che a rivuardin l'I.P.S.I.A. “Cando- 
ni”) ancje cu la zone vicine di Glemone. Cussì, tal lon- 
tan 1863, a Glemone, daûr de iniziative dal Comun e de 
Deputazion Provinciál, e ven istituide une scuele serál 
e festive par alcà la cundizion dal artesanàt local e des 
maestrancis che a emigravin. Vincj agns dopo (1883) 
il Ministeri de Industrie e dal Cumierç al cjape sù i doi 
tierçs des spesis de scuele, deventade “Scuola d'Arte 
applicata all'Industria”. Tal 1885, si istituis a Tumiec, 


su iniziative dal Comun e de Societàt Operarie di Mu- 
tui Socors, la Scuele di Disen pe formazion di operaris 
specializáts “te art dal len, dai metai, di fà múr, de 
piture e de decorazion”. Dongje dai cors fats vie pe 
zornade, si invie ancje un cors fat sot sere e festif 
par dá ai garzons che a lavorin tal artesanát locál lis 
nozions che a coventin di disen e di culture gjenerál. 
Tal 1907 la Scuele e cjape il non di “Regia Scuola di di- 
segno applicato alle arti e alle industrie” passant, cun 
R.D. 08.9.1907, a lis dipendencis dal Ministeri de Agri- 
culture, Industrie e Cumierc. Tal 1909 ancje la scuele 
di Glemone, daúr di un decret reál, e cjape il non di 
“Regia Scuola d'Arte e mestieri”. Ma tornin a Tumiec. E 
"saltin" diretementri al 1920. In chel an al comparis 
pe prime volte il non di Albino Candoni (1878-1918), 
cjapitani dai alpins e innomenàt scultòr e decoradôr di 
Dimpong di Tumiec, clamât a Costantinopoli dal archi- 
tet di Glemone Raimondo D'Aronco e muart pe patrie te 
prime vuere mondial: in so onòr, la scuele tumiecine e 
cjape di fat il non di “Regia Scuola professionale Car- 
nica Albino Candoni”. No dome. Simpri tal stes an, il 
Comun di Tumieç al proviôt ae costruzion dal fabricât 
(che al sarà dopo inauguràt tal 1921) destinàt a gnove 
sede de scuele. Tal 1924 la scuele e passe (cun R.D. 
21.5.1924) sot de vigjilance dal Ministeri de Publiche 
Istruzion, cjapant il non di "Regia Scuola d'arte profes- 
sionale A. Candoni". Tal 1926 il Princip dal Piemont al 


ven a fà visite ae scuele, al met intune urne une perga- 
mene cui nons dai 1470 muarts in vuere e al inaugure 
il bust dal cjapitani Albino Candoni e la lapide inmu- 
rade te jentrade de scuele, come monument ai muarts 
dal comun di Tumiec. 

Intant (1923) e jere stade fate la riforme de scuele che 
e à cjapàt il non dal ministri de P.I. Giovanni Genti- 
le. Le nomenîn par vie che, come che o viodarin, ea 
implicazions diretis su la formazion tecniche-profes- 
sionál in Cjargne. Tal 1912, di fat, il Comun di Tumiec 
«nell'intento di soddisfare ai bisogni non solo dei suoi 
abitanti, ma dell'intera Regione (ndr.: la Cjargne)», al 
veve viert une Scuele Tecniche, subit “metude a pàr” e 
trasformade, dopo de riforme Gentile apont, in Scuele 
Complementàr dal stes nivel di chés altris. La scuele 
complementàr e jere destinade a chei fruts che no sa- 
ressin láts indenant tai studis e e sarès coventade par 
preparà il «cittadino e a dare una cultura a chi doveva 
dedicarsi all'esercizio delle minori professioni». 

Tal 1928 il ministri Giuseppe Belluzzo, cu la Lec 
07.01.1929 n. 8, al trasformave lis scuelis dal dut in 
scuelis secondariis di inviament al lavór. No dome, ma 
cuntune circolàr seguitive si precisave che cheste tra- 
sformazion e sarès stade fate a scomencá des classis 
primis de scuele complementàr vie pal an scolastic 
1929-30 e che, robe plui impuartante ancjemò, e jere 
obligatorie. 


Cheste trasformazion e meteve in gráf imbarac il Co- 
mun di Tumiec, viodúts i grancj Dës finanziaris che 
cheste lec e compuartave. In plui ripresis il Podestát 
al segnalave di fat al Ministeri la impussibilitát pal 
Comun di podé aplicá la riforme (propit pai “insormon- 
tabii” problemis finanziaris di belang che a saressin 
vignúts fúr). Ma tal stes timp al sugjerive ancje une 
soluzion al probleme. Chest al sucedeve cuntune letare 
datade 20.8.1929. La Scuele Reál di art professionál 
“A. Candoni” e veve za vút ocasion di ocupási - al 
scriveve - «della istituzione nel suo seno di una scuo- 
la di avviamento professionale che potesse portare ai 
suoi corsi ordinari una popolazione scolastica conve- 
nientemente preparata». Evitant un dopli inutil («si 
verrebbe a creare un tipo di Scuola in tutto identica a 
quella che la R. Scuola Professionale “Albino Candoni” 
ha già deliberato di istituire»), al cunvignive alore - al 
concludeve il Podestàt - «che la sola R. Scuola “Albino 
Candoni” crei i corsi di avviamento». 

In dut chest (e massime par rindi plui facile la trasfor- 
mazion de Scuele di disen in Scuele Real di Art Profes- 
sional) e je la man dal senatòr Gortani, che al à an- 
cje contribuît cuntune donazion di L. 31.000 (di chei 
timps) a pro de scuele stesse. La sò azion e sarà dopo 
determinante tal prin dopovuere pe trasformazion de 
Scuele di Art Professional in Scuele Tecniche Industrial 
cun dongje la Scuele di Inviament Industrial. 


Rivîn alore a chei agns, stant ancje che tal periodi 
1930-45 nol è nuie di impuartant di marcà te storie de 
scuele tecniche-professional cjargnele e tumiecine. 

Propit in gracie di une fuarte ativitàt dal senatòr Gor- 
tani (da rest une vore ben documentade par miec di 
une bondante serie di testemoneancis scritis in merit 
a chest), si rivà ae trasformazion de Scuele di art pro- 
fessionál di Tumiec in “Scuola di Avviamento a Tipo 
Industriale” (o miòr, par jessi precîs, in Scuele Tecni- 
che Industriàl cun dongje la Scuele di Inviament In- 
dustriál). Cheste trasformazion e fo fate cuant che al 
scomençà l'an scolastic 1946-47. E fo di fat istituide la 
prime classe dal inviament cu la sopression contestuál 
de prime classe de Scuele di Art. Lan dopo (1947-48) 
si continuà a lá indenant par cheste strade cu la isti- 
tuzion de seconde classe de Scuele di Inviament e la 
relative sopression de seconde classe de Scuele di Art. 
La operazion no je stade dut câs cence riflés econo- 
mics, stant che tra i dovés fissats de lec comunál e 
provinciál a caric dai Comuns pes scuelis di inviament 
a jerin ancje chei relatîfs al paiament dal segretari e 
dal personal di servizi che al coventave. E no son sta- 
dis cjapadis nancje altri posizions se o pensin che, za 
tal 1946, si è dät dongje un grup di difese de Scuele 
Artistiche Professional “A. Candoni” e che un ordin dal 
dì (mandát fúr a la fin di une cunvigne ai 10.12.1947) 
dai Sindics dai Comuns che a jerin plui interessáts al 


probleme de istruzion professional de zone di Tumiec 
al domandave che la suele e tornàs sot de Direzion des 

Bielis Arts (come scuele artistiche-industriál classifi- 
cade). L'argoment (a pene motivát) al mertarès dut cas 
un spazi plui specific che nol è chel culì. 

La Scuele di Inviament Professional, oltri che a Tu- 
miec, e à sits ancje a Paluce e Rigulát. 

Tal 1960 la scuele e devente un Istitüt Professional 
di Stát pe Industrie e pal Artesanàt, sede coordenade 
dal I.P.S.I.A. “Raimondo D'Aronco" di Glemone. E ven 
gjavade vie la sezion par deventà marangon e al so 
puest e ven metude ché di instaladór eletromecanic. 
Tal 1972 l'I.P.S.I.A. "A. Candoni" di Tumiec al oten la 
autonomie. Tal 1977 la scuele e cjate une juste siste- 
mazion tal edifici di viál A. Moro dulà che e je ancjemó 
in di di vuè. 

O rivin cussi al an di scuele 2000-2001, l'an de agrega- 
zion. Il rest e je storie resinte. 


Annalisa Gasparotto 


Piture un sium 


Cul profum vert de jerbe 
e cui colórs des rosis sfloridis, 
l'aiar al è limpi e fresc. 


Piture un sium 


Lis tós ceis come pinel, 
copie il sunsúr dal már e 
cu lis mans tocje il savalon 
cjalt e indorát. 


Cumo, piture un sium 
che al restarà insuazát 


par simpri tai tiei voi 
e ti judarà a vivi. 


Roberta Del Mondo 


a doi agns fa o ai vude la ocasion di dà acet in 
cjase nestre a Fabricio, un frutat argjentin che 
al veve i nonos paternis emigràts dal Friûl, come 
tancj altris, subit daspò de vuere. 
Si tratave di un scambi cultural promovút dal Fogolàr 
Furlan par miec de scuele che o frecuentavi: lis nestris 
fameis si impegnavin a tignî in cjase un frutat, o une 
frutate, che e vignive di un paîs de Americhe dal Sud 
(Argjentine, Brasîl o Uruguay) e in cambi nò o saressin 
státs ospitáts di lór in timp des vacancis di istàt. 
Tal imprin i miei gjenitòrs e jo o jerin entusiascj de 
esperience che o stevin par provà e si sin metúts subit 
sot par prepará une cjamarute: o vin spostàt armárs, 
mobii, vistîts e tantis altris robis par lassái un spazi 
dut so. O vin cjatàt ancje il mút par meti te só cjamare 
il computer, cussì al varès podút comunicà ogni di vie 
internet cu la sò famee e i siei amis lontans. 
I ultins dis prin de só rivade, però, a son scomencàts 
il baticúr e lis preocupazions. E se no i plâs la cjase? E 
se no i plâs il mangjá? E se no savarin sodisfà lis sês 
spietis? 
Finalmentri il grant di! Si cjatin al aeropuart di Triest 
insiemi a chés altris fameis che come nò a ospitaran 


zovins students, duc) nevóts di emigráts furlans. 

Eco Fabri, lu ricognòs a colp: al è un biel frutat cui 
ricots scúrs, al someave tal e cuál come inte foto che 
nus veve mandade. Ancje lui mi ricognòs e subit nus 
ven incuintri ridint content, cun dute la strachetàt che 
al veve pes 32 oris di viaç fatis cul avion. 

O pensavi che al sarès stàt deludùt dal nestri picul e 
modest apartament, invezit par lui al jere un palac 
real. Il mangjà al jere simpri bon, i lave simpri ben 
dut: massime salam, formadi e miòr ancjemò se al cja- 
tave la polente. Ma la sorprese plui grande al è stàt il 
so caratar: Fabri al è un frutat cetant legri, viert, plen 
di voie di vivi. 

Nus fevelave simpri cun tant amôr dal nono, partît 
di Tramong Disore cuant che al jere frutut insiemi ai 
gjenitôrs par ciri fortune, ven a stài lavòr, intun paîs 
lontan come la Argjentine. Di Tramonc e jere partide 
ancje la none. Là ju in Argjentine si son cognossúts, 
sposáts e a àn vút tré fis mascjos e in famee a àn 
simpri fevelàt furlan, ancje cui fruts. In fat cuant che 
si sintin par telefon cul pari di Fabri nò o fevelin par 
talian e lui par furlan. 

Al è stàt contenton cuant che lu vin compagnàt a Tra- 
mong a cjatà i cusins dai nonos. Lu vin lassât li trê dis, 
ca dai parincj, e daspò nol finive mai di ringraziànus 
par vêi regalàt i dis plui biei de sò vite, parcè che 
finalmentri al veve ricjatát lis sês lidrîs. Ce che lu à 


entusiasmát di plui e je stade invezit une cjaminade di 
plui o mancul tré oris par rivá li de cjase viere, aromai 
cuasi sdrumade, dal nono par podé scrivi il so non sun- 
tun mûr dongje di chel dal fradi e de sûr che a vevin za 
vût ocasion di vignî in Italie prin di lui. 

Daspò un més ve nus di gnûf al aeropuart insiemi a 
lis altris fameis, ma cetant marum cheste volte su lis 
musis di ducj, cetantis vaiudis. A vaivin i nestris gje- 
nitòrs, o vaivin nò parcè che a partivin i fradis che 
par un més o vevin condividüt dut cun lôr e, soredut, 
a vaivin chei maraveòs fantats de Argjentine cun pòcs 
bêcs, ma cui fagots plens di gjonde e tant amòr par nò, 
pe Italie, ma soredut, pal Friül, la tiere dai lêr vons. 


Cristina Mazzoran 


ne metafore, tra lis cetantis sintudis: 

al è cualchidun che al viòt la tace mieze vueide 

e cualchidun altri che le viôt mieze plene, al 
è chel che al proteste pal ùs de tace e fintremai chel 
che la tace no le viôt propit, ma, o di rif o di raf, no 
impuarte la forme o la sostance, o timp o tart ducj a 
varan sët e nol restarà altri di fà, chel di clucä. 


Armando Clerici 


(Varietàt di For di Sora) 


Barba Tita “Danta” 

Barba Tita “Danta” al veva novantasinc agn, ben puartàs. Una 
di un sbarbotel di canai a i dis: 

- Barba Tita, cun chè scuarsa ch'i veis i riveis fin a sient agn! 

E lui sensa scomponisi ai rispuont: 

- Parsè, dopo i sient na indè pi? 


La justa misura 

I granç da la midisina i veva dit ch'a un litro di vin al valiva 
comi una bisteca. 

Al martis Toni al ciata Nani e i dîs: 

- Anlá eristu iêr ch'i ni ti ai vidüt? 

E Nani: 

- Tàs ch'a domenia i ai fat una pipina ch'a miesa a bastava. 

E Toni ai domanda: 

- Ma se tant astu bivút? 

E Nani a i rispuont: 

- Miesa vacia! 


Al ciampanili 

Un me amic al riva jò pa la nuot tart a ciasa. 

Al fas biel plan, ma nal riva a no dissidá la femina ch'a i dis: 
- Se ora a ï? 

E lui al rispuont: 

- La una. 

E intant al ciampanili al bateva las cuatri. 


La femina, ch'a veva sintút bati las cuatri, a i torna a doman- 
dà: 

- Se ora a ì? 

E lui, vuardant viars al ciampanili: 

- A ocor ch'a tu batis cuatri voltas, par dî ch'a ì la una?». 


az “Le 
e CÇ 


Cetantis bicicletis vevial, Lelo? Ancje trè, par un periodi. Des 
voltis al dismenteave la biciclete di cualchi bande e, intant che 
si impensave indulà, al doprave chè di riserve. 

“Mi ‘nd an robadis tré!” al contave (par dî la veretát, a jerin 
dôs, parcè che une... le veve pierdude lui). 

“Consoliti” i rispuindevi “a mi in vite mè mi ‘nd àn robadis siet 
e cundiplui un motorin!” 

E ca, ce varessial podùt ribati? “Poben: ...a la salùt 


vr 


Lucia Osso 


jerin dal stes paîs e di fruts dispès inte vile si 

cjatavin a zuià. 

Finît scuele e dutrine par un pòc di timp si 
son slontanáts, fin che no i à vignút voie di imparà 
a bala. 

La compagnie si cjatave intune stanzie für vie, cuntun 
gramofon che al ciulave alc...e i fantacins a cirivin di 
bala a timp. Ce copedons par stài daúr de musiche! 
Lino al faseve il garzon di marangon (in chè volte al cja- 
pave pòc e nuie!) Rine e leve a fà voris. Balant insieme a 
an tacát a cjalàsi tai voi e a àn capit di volési ben. 

Ché e je stade la prime gjonde! Ma balant, lis suelis de 
scarpis si fruiavin e un vecjo cjaliàr jes comedave par 
pòcs bêcs. Ma il cjaliàr une brute di al le cun Diu. 

A puartarin a comedà lis scarpis là di un altri, che ur 
fasè paià une buine sissule. 

Restâts cence bécs, ma cu lis suelis gnovis, in chè 
domenie no an podût jentrà inte sale. Al fo il prin di- 
splasé, che par no fàsi ridi a tignirin dut par lêr. 

La lôr vite insieme di morós, dopo di nuvics, di gjeni- 
tòrs le àn vivude cun sacrifici, sinceritàt, condividint 
dut, gjondis e dolôrs fin a sposà i fis e sedi nonos pe 
prime volte. 


Rine une brute di, vignint fúr dal ospedál, i disè la 
prime bausie al om. 

Dome par dai sperance! Dopo une lote durade un par 
di agns lui al capì dut e i disè a Rine: “Mi displâs che 
nestre fie no pues vê fruts!” 

Dopo un an che Lino nol jere, la lòr fie i puarte la biele 
gnove a sò mari: “Mame o spieti un frut!” Rine no sta 
inte piel di gjonde. E monte sù in biciclete sburide e va 
tal simitieri, ancje se al pluvisinave. Denant de tombe 
cu lis lagrimis tai voi i conte ...a Lino la gnove. 

In chel, dës gotis di ploie a colin su la fotografie di 
Lino... come dês lagrimis... Lino e Rine, i lêr cùrs a 
son unîts inte ligrie de lêr famee che e sta cressiint! 
Le ai scoltade di une amie. 


Giovanni Maria Basso 


(Varietàt di Gjiviano) 


Beados las cjasos 

des borgados cjargnelos, 
che la gaioso naturo 

e da lu braç uno cu [ato 
tal sariali di miesdì. 


Propi intuno cjaso 
dongjo la glisio 

luor, ju bezavons 

ei àn spalancát iu vuoi 
e vivudo uno vito 

di tanto fadio, 

par sieraju in pâs 

tal afiet de fameo. 

Chés cjasos vecjos 

es On sotetát 

uno voro di gjenerazions, 
vuio luor ei conto 

al timp, cenco timp 

las liendos des fameos. 
Fin es radis; 

lu gno cór si sostento, 
5i ricreo, si pas 

e mi poco ju sentiments, 
mentri ju vuoi ei nado 
como che i fos tal Dean. 


Stefano Lombardi 


Odôr di fen 

ancje vué 

trente e passe gràts, 
la zornade a i stude 
ta li mê' spalis crotis. 
Cjamini 

ta la campagne, 
vegnin indenant, 
sburtadis dai pói, 

li” vignis. 

A molin vore 

i contadins, 

il soreli al cjape note 
da li” balis di fen 

in mostre tal camp. 
Odôr di fen, 

bessôl , 

intal desert, 

met denant 

dal Signór i mioi fai, 
i mioi dolórs 

e li més speransis. 
Odór di fen 


si misture cul sunór 

da li” cjampanis lontanis. 
Il soreli al è 

cuasi soterát, 

tachi la maiute 

e clami indaûr il cjan. 
Insieme pudin, 

torná a cjase 

cul cùr seren, 

plen di odôr di fen. 


Dino Mulloni 


epo e Vigji a jerin cressûts insiemit e po a jerin 

deventàts ancje coparis; a stevin di cjase un di 

front di chel altri. Une dì Bepo i domande a Vigji 
se al podeve imprestài cinc mil euros che lui dal sigar 
jai varès tornâts a la fin dal més dopo. Vigji nol à pen- 
sat nancje un secont e i à imprestát chel che i veve 
domandát; figurinsi se nol veve di fidási di so copari. 
Pecját che la fin dal més si svicinave e bécs di tornái 
a Vigji Bepo no indi veve. Cuant che e jere ore di là 
a durmî al balinave sù e jù pe cjamare cun ché preo- 
cupazion che no lu lassave in pàs. La femine e cirì di 
consolâlu disintji che il copari al varès capît la situa- 
zion e dal sigar i varés lassât ancjemò un póc di timp; 
ma l'om nol sintive reson: “0 ai dade la mé peraule 
che jai tornavi par la fin dal més”. Dopo dës seris che 
al menave ché vite, la femine, stufe, viert il barcon, e 
clama Vigji; cuant che chel si fasè für dal barcon i disè: 
“Copari, viôt che i bécs di tornati Bepo no ju à”. Sieràt 
il barcon, si zirà viers l'om e i disè: “Tu puedis durmi, 
cumò dai bêçs si preocupe lui”. 

S. ALFONS DE’ LIGUORI VESCUL 
Il Perdon di Assisi 
Rinveniment des relicuis di S.Stiefin Martar 
S. Zuan Vianney Predi 

S. Svualt Re Martar 
Trasfigurazion dal Signòr 

S. Gaetan di Thiene Predi 

S. DOMENI DI GUZMAN PREDI 
S. Teresia da la Cròs 

S. Lauring Martar 

S. Clare di Assisi Muinie 

S. Rufin Vescul Martar 

B. Marc di Davian 

S. Massimilian Kolbe Predi 

La Madone di Avost 

. Roc Piligrin 

. Rinalt Vescul 

. Eline Imperadore 

. Marian Diacun 

. Bernart di Clairvaux Abàt 

. Piu X Pape 

LA MADONE REGJINE 

. Rose di Lime Muinie 

. Bartolomiu Apuestul 

. Ludui Re dai Francs 

. Sandri Martar 

. Moniche Vedue 

. Ustin Vescul 

MARTUERI DI S. ZUAN BATISTE 
S. Faustine Vergjine 

S. Aristide di Atene Martar 

La Scuele primarie “Anton Lazzaro Moro” 
di San Vît dal Tiliment 





par cure di Pier Giorgio Sclippa 


a Scuele primarie di San Vît dal Tiliment e à lis 

sês lidrîs te straordenarie esperience pedagogji- 

che e didatiche inviade tal '700 dal abát Anton 
Lazzaro Moro. 
Nassút tal 1687, Moro al fo un dai prins arléfs tal Se- 
minari di Puart. La sò naturàl predisposizion pal inse- 
gnament lu puartà a ocupàsi de formazion dai fantats 
tant che al jere ancjemò arlêf ancje lui. Al deventà 
predi tal 1710 e par cualchi an al ve la incarghe di 
Mestri di Capele dal Domo di San Vit. Par vie de só 
cognossince dal francês, al cjapà il compit de direzion 
spirituàl des muiniis salesianis, apene rivadis a San Vît 
de France par fondà il Convent de Visitazion e gjestî il 
colec feminil, domandát de comunitát par la educazion 
des fantatis de nobiltàt local. 
Tal 1719 il vescul, bons. Antonio di Polcenigo, lu in- 
vidà tal Seminari di Feltre par tigni l'insegnament di 
retoriche, po la leture di filosofie e alfin ancje la dire- 
zion de scuele. 
Dopo muart il vescul, Moro al fondà a Puart un colec 
privát par la educazion dai zovin; tal 1729 l'abât al 
tornà a San Vit, al trasferì culi l'istitüt, e al tigni la 
direzion fin al 1758. 


Il Colec al ve furtune, ancje in gracie de autonomie 
plui grande che a vevin i teritoris dal Patriarcjàt. I ar- 
léfs a jerin i fis da lis fameis plui impuartantis (Altan 
e Renaldis tra lis primis), ma tancj a vignivin dal Friül, 
dal Venit e fintremai de Istrie e de Dalmazie. 

Moro al jere il retòr e al veve ancje i insegnaments di 
filosofie (logjiche, metafisiche, fisiche, etiche) e mate- 
matiche. Chés altris materiis a jerin il latin e il talian, 
la poesie, la retoriche, la gjeografie, la storie e, par cui 
che al voleve, ancje la danze e la scherme. 

L'Istitüt al sierà tal 1758, e Moro al scugni acetá la in- 
carghe di plevan a Corbolone. Al veve aromai plui di 70 
agns, ma ancjemo tante passion pal insegnament. Fasint 
stât su la sò nomee, ancje par vie di un impuartant libri 
sui fossii publicát a Vignesie tal 1740 (De” crostacei e 
degli altri marini corpi che si truovano su’ monti), Anton 
Lazzaro al cirì di rivà a la catedre di fisiche de Univer- 
sitât di Padue, ma cence sucès. Alfin, dopo di vê passàt 
cualchi més a Pole tant che precetòr dai trè nevêts dal 
vescul Giovanni Andrea Balbi, Moro al scugni tornà a 
San Vît, dulà che al murì ai 2 di Avrîl dal 1764. 

Dopo sierât il Colec dal Moro, lis lezions di retoriche e 
filosofie a continuarin ancjemò par cualchi an in gracie 
dai Domenicans dal Convent di Sant Laurinç. Ma ai 2 di 
Avost dal 1770 ancje lôr a scugnirin lassá San Vit: la 
Republiche Venite e veve difat decretade la sopression 
dal Convent e la vendite a la aste dal patrimoni. 


Il Consei comunál sanvités al procurà in ogni manie- 
re di garantî ai zovins la pussibilitàt di studià. E tal 
1794, in gracie dal impegn dal Comun, dai contribùts 
di cualchi citadin e dal Senàt venit, si invià il progjet 
par un gnúf colec. Si comprarin i locài dal ex Convent 
dai Domenicans, si scomengarin i lavórs di sistemazion 
e si scrivè il regolament di ús. IL moment mër de ati- 
vitàt didatiche, tacade tal 1797, al fo tai prins dîs agns 
dal ‘800, cuant che si publicarin ancje componiments 
academics recitàts dai arléfs tes lêr lenghis, duncje 
ancje par furlan. 

Tal "800 la esperience scolastiche e le indevant cun 
alts e bas, par rivà ai mudaments dal inizi dal secul 
stât, cuant che ancje la economie de citât di San Vît 
si rinfuarcì, favoride de incressite dal centri agricul, 
dal miorament des comunicazions e de realizazion des 
feradis Puart-Cjasarse (1889) e Mote-San Vît (1913), 
dal disvilup di fabrichis impuartantis tant che la Filan- 
de Piva e il “Zuccherificio Ligure Sanvitese”. Di con- 
secuence si sintì la necessitàt di struturis sanitariis 
e sociáls plui modernis: il gnúf Ospedál, un Asil pe 
infanzie, lis cjasis popolàrs e lis scuelis elementàrs. 
La idee di San Vit dal ‘900 si le clamà “Progettone” e e 
je dal 1910: un plan urbanistic che po si realizà dome 
par une part; al previodeve di comprà dai Conts Rota 
un toc dal teren denominát “Patriarcato”, di lotizálu 
par fà sù il gnúf palac municipál, lis gnovis scuelis 


elementárs e lis gnovis cjasis popolàrs; al jere ancje 
in prevision di comprà e butá jù cualchi cjase in vie 
Amalteo, juste fúr de Torre Raimonda, par vierzi une 
gnove strade fin in vie Patriarcato, e la ristruturazion 
dal ex Convent dai Domenicans, che al ospitave lis 
scuelis e il municipi, par fitálu a priváts. 

Di dut chest “Progettone” si puartá insom nome il gnúf 
edifici scolastic, screát tal 1914. In di di vué e je an- 
cjemo la Scuele primarie, intitulade propite al abát. 
Une vite dedicate al insegnament, ché di Anton Laz- 
zaro Moro, e duncje nissun plui di lui al mertave di 
jessi sielzút de comunitát di San Vît par veglá su la 
formazion dai siei zovins. 


Renzo Lunazzi 


Une bocje di ridi no coste nuie 

e insiore cui che le ricéf 

cence impuarî cui che le fâs. 

E dure sól un moment, ma cualchi volte 
il so ricuart al è par simpri. 

Nissun al è cussì siòr 

par podé Tënt cence, 

nissun al é avonde puar 

par no mertáse. 


E da gjonde in cjase 

e e je segn di amicizie, 
une bocje di ridi 

e distrache il strac, 

e da spirt al plui avilit. 


No si pues ni comprále ni prestále 

ni robále, 

parcé che e à valór 

dome tal moment che e ven fate. 

E se cualchi volte o incuintrais cualchidun 
che nol sa plui fà bocje di ridi 

fasét i gjenerós: 


fasétji une bocje di ridi. 


Parcè che nissun al à tante dibisugne 
di une bocje di ridi 

come chel che 

nol pues fâle a chei altris. 


* Traduzion de poesie di Gino Mazzella, Un sorriso. 


az “Le 
uv CÇ 


Si jere in trê, tal imprin: jo (Gjigji), Sergjo Visentin e Lelo. Si 
cjatavisi dòs voltis par setemane, par bagnà in compagnie lis 
novitàts. Gjigji, Sergjo, Lelo: no mi son voludis tantis par batià 
il grup i trê da la “Gjisele”. Plui tart, si è tiràt dongje Merigo 
Spolar. La compagnie si jere insiorade (Lelo al diseve che plui 
si è e plui si sta ben insieme); ma la Gjisele... no veve plui 
reson di esisti. 


Alida Pevere 


heste e je une storie vere, di chês che a fasin 

pensá e che al è biel ripuartà par scrit, di müt 

che tal timp e resti. In dì di vuê, o cjatin simpri 
mancul int cun ché nobiltàt di car tipiche furlane di 
tantis personis dignitosementri puaris di une volte! 
Bianca, cumò e à otantetrè agns e di mistîr e fàs la 
none. E semee la classiche none des flabis: picule e 
tarondute di fisic e di muse, cu la bocje simpri con- 
tente (des voltis cui dincj, altris cence...) e cui ocjai 
penes sul nàs. Jê no va mai ator, il so mont e je la 
sò Oase dulà che le cjatin dispès sentade dongje dal 
fúc a gucjà o a cusî, a lei o a preá; ma ancje a scrivi 
lis sòs memoriis. Ricuarts di une vite di miserie dulà 
che il perni di dut, par sbarcjà il lunari e tignîsi su, 
e je simpri stade la fede: “A glorie di Diu”, come che 
propite si usave dî in chei timps che a nò nus parin 
cetant lontans... 
Bianca e jere une vore leade al nono de bande dal pari 
Marc, un om tant bon; e conte che la fede le à eredita- 
de propite di lui. Ogni sere, Marc, plet di agns e strac 
di lavòr, nol faseve mai di mancul di tignî sù il rosari. 
Al jere deventàt un rit di devozion e ringraziament sul 
finî de zornade. Si inviave biel planc te sê cjamare e, 


rivàt devant dal cuadri de Sacre famee, si gjavave il 
cjapiel in segn di rispiet, po dopo si inzenoglave sul 
vecjo scagnel e li, dut cjapàt, si faseve il segn de cròs 
e al tacave a preá... 

Chest ricuart une vore dolc e biel, Bianca lu ten di 
cont tal cúr e spes lu à iniment. 

Invezit, la fede che il nono ia savút trasmeti, le com- 
pagne ancjemò in dì di vuè in ducj i moments plui o 
mancul biei o faturòs de sò vite... 

Al jere il 3 di Otubar dal 1960 e Bianca e steve par meti 
in chest mont il cuart fi, Mirco. 

Aroma a jerin za tredis oris che e veve tant mal e il 
part nol leve indevant. La zovine comari si jere ras- 
segnade e, metintsi sù il spolvarin, e veve conseàt al 
so om Enso, di puartâle tal ospedâl parcè che il part 
si presentave intrigós e sigurementri a varessin vüt di 
fâi il tai cesari. Chest al varés compuartàt ae famee 
une spese onerose: plui di cent mil francs; un cost, 
par chei timps, une vore alt par un belang familiar za 
tant tiràt. 

A chestis peraulis Bianca si jere sintude come a man- 
cjà... Une strane sensazion che no i faseve sintî plui 
nissun dolôr, al jere come se e fos intun sium: i pa- 
reve di sei in glesie, in zenoglon suntun frêt scjalin 
di marmul, propit sot dal altàr de Madone. E li, sot di 
ché statue, si viodeve a preá cun devozion e lancáür: 
“Madonute, judimi in chest moment! Nome Tu tu sês 


lis nestris cundizions! No vin bécs par là tal ospedäl! 
Ti prei, judimi a fà nassi chest frut!...” 

A interompi chescj pinsîrs e a torná a puartále ae real- 
tát e jere stade la vòs clare di só mari Jole che e cla- 
mave Enso e lu incoragjave a judâle ancjemò, doprant 
cheste volte il mút di fà de vecje ostetriche, ché che 
e veve fat nassi chei altris tré fruts. Cussi, lór doi e la 
zovine comari, che e jere ancjemò li, insieme si jerin 
dâts di fà par judà Bianca te maniere miôr pussibil. Di 
fat, pòc dopo, za si viodeve il cjavut dal frut. Ma al 
jere volût ancjemò un lunc moment di lambic par rivà 
a fà nassi cheste creature: un altri mascjo di ben cinc 
chilos! Ancje se Bianca e jere madure e ridote cence 
fuarcis par dutis chês oris di travai e soference, cul so 
pinsîr e ringraziave di cûr la Madone parcè che dut si 
jere comedàt seont nature. 

Il piçul, tai prins dis, al steve bon e al durmive tant, 
ma cul là indevant des zornadis al veve tacât a vaî sim- 
pri plui dispès. Pe grande batoste, Bianca no veve lat 
e cun di plui, cun grant displasé, si jere acuarte che il 
frut nol moveve il braç diestri: se e provave a alcálu, al 
colave jù a pendolon, flap, cence tignince. Cuant che 
al vaive al moveve nome il bracut camp. 

Spaventade, Bianca e veve tacát a fil sore che il braç 
al restàs paralizát. Cheste póre no le lassave ni di di, ni 
di gnot, e veve ancje pierdude la voie di mangjà e il lat 
inmó no i vignive par colpe di dute cheste ansie. l'unic 


rimpin, come simpri, e restave la preiere: e preave ducj 
i Sants, l'Agnul custodi e la Madonute. Cussì, cul cür 
in man, e veve fat ancje un vôt: se il frut al fos vuarît, 
cui prins bêçs che i saressin vignúts dongje e varès 
fate dî une messe. Sigurementri, preiere e sperance le 
vevin judade e sostignude in chest moment di grande 
avilizion. 

La comari le veve conseade di clamà un pediatri par fài 
viodi il braçut dal piçul; ma cun ducj i debits e cence un 
franc, cemút fà? E alore, l'unic confuart inmò une volte 
lu veve cjatàt te preiere; e preave simpri, domandant 
la gracie par chel braçut che e tignive sfreolàt e cjalt 
miôr che e podeve. Dopo cinc dis il brag al veve tacàt a 
movisi e a stà un pòc sù e al pareve che ogni di che al 
passave, al cjapàs simpri plui fuarce. Ah, trop che Bian- 
ca cu la preiere e veve ringraziât la Divine Providence! 
Cualchi zornade dopo il part, vie pe gnot, al jere rivát 
un om a cirî Enso par domandài jutori: il so camion al 
jere restàt impastanàt tal paltan intune stradele abàs 
di une culine fra Mels e Melesons. Enso, si jere rindút 
disponibil subit e lu veve tiràt fùr des pastanis cul 
tratôr. L'om, une vore ricognossint, par disdebitási, al 
veve volüt lassài a ducj i coscj cinc cent francs. Chescj 
bêcs ju veve puartàts subit a Bianca par che e fasès 
dî ché messe imprometude ae Madone propit cui prins 
bêcs che i saressin rivâts. 

Cussì, une sere dopo vê stàt a puartà il lat, stant che 


e jere di chè strade, Bianca e decidè di là daurman in 
canoniche di Pre Fortunât Molinaro par saldà il so de- 
bit di ricognossince. 

Al predi, Bianca i veve contàt dut ce che i jere capitàt 
e i veve confidát di vé ricevút une vore di jutori de 
Madone, tant di fà un vót cun jé. Pre Fortunát, che 
al veve tante umanitàt e al cognosseve la situazion 
misare de famee, al voleve lassái i bécs: la messe le 
varès dite distès. Ma Bianca, fedél ae sò peraule, e 
veve insistút par che al tignîs la sò ufierte. Cuant che e 
jere jessude de canoniche, al tacave za a vignî scúr e al 
jere aiar. Pe strade no jere anime vive. Bianca bessole 
cui siei pinsîrs, si sintive il cür seren. Aromai la sierade 
e cjapave pit cui siei profums e i siei colôrs. L'amont al 
veve tenzût il cil cun sfumaduris che a levin dal colòr 
di rose al narançon e al viole. Dut chest i dave un grant 
sens di pàs. Lis fueis dai arbui a rodolavin di ca e di là, 
daûr des bugadis dal aiar... ma jenfri chés fueis al jere 
ancje alc di diferent: une cjarte che e voltolave simpri 
e nome devant di Bianca. Lu fasè par un lunc moment, 
rodolant di continui devant di jè, cence mai spostàsi o 
svolà vie... Dopo un pòc, la femine incurioside si jere 
sbassade par viodi miòr e, cun maravee, si jere acuarte 
che no jere une semplice cjarte, ma nie mancul che... 
cinc cent francs!... 

IL Signór, Lui che dut al sa, al veve volút tornà chei 
bécs a cui che al veve plui bisugne. 


Cuant che plui tart, Enso, finît i lavòrs te stale al jere 
tornàt a cjase pe cene, al veve cjatàt Bianca seneose 
di contài, cuntune cierte conturbie, il fat miraculòs. La 
preiere e la sperance tropis robis vevino fat là a bon 
fin? Nol jere coventàt il tai cesari tant cjàr, ni la visite 
dal pediatri e cumò a jerin tornàts dongje fintremai i 
bécs de messe!... 

Bianca e veve pensât che no si po rivà adore a vé dut 
chest sorenuie. Di fat, dopo chestis facendis, si jere im- 
prometude di meti dute la sò buine volontàt par lotà cu- 
intri lis blestemis. E veve tabaiát a lunc cun Enso dai cas 
che ur jerin capitàts e lu veve conseât di no blestemà 
plui, come debit di ricognossince pal ben otignüt dal 
Signór. E di in ché volte, Enso nol à plui blestemát. 


Lucio Zorzettig 


iel lant par Cividât si intopisi in tantis ostariis, 
tratoriis, cafés. Si cjante intune vilote “Olin bevi 
[ago frescjo di Ludario e puartálo a Cividát”: sa- 
lacor la aghe no jere tant frescje culi ma dal sigür si 


beveve e si béf un bon tai di vin dal Colio. Si capis 
duncje che lis ostariis no mancjavin e no mancjin. 

Si sa che dongje des puartis de Citàt a jerin lis “osta- 
riis cul stali”. A vevin la carateristiche di vê grancj 
curtîi dulà che par comoditàt la int che e rivave dal 
dulintor par vendi o gambià i prodots e lis marcjanziis 
sul marciàt e tes buteghis, e podeve lassà i cjars e 
ancje lis bestiis. 

Cumò no son plui, parcè che intai curtîi a son stadis 
fatis sù cjasis. 

Si visisi ancjemò di chés “Antico leon d'oro”, “Al pomo 
d'oro”, Al fortino”. 

Come che si pues lei ancje in chescj trè esemplis, i 
nons des ostariis soredut a àn vude une italianizazion, 
ancje se si è cirût di tignî il significát vieri. 

Cussì il “Caffè San Marco”, il “Caffè longobardo”, che 
a son restâts i plui antîcs, intant che “Vivenzi”, “al 
teatro”, “al Ponte”, “Italia”, “Bellina”, “AL Cargnelli”, 
“Ferrari”, “Da Angelo”, no son plui. 

Cuntune voglade ae schirie des ostariis, si pues dî che 
i nons di chestis a sono chei che a àn plui di dut ti- 
gnüt dar no dome il significát ma ancje la lenghe fur- 
lane, come par esempli “Uarp”, ma ancje slave come 
“Podorieszach». 

Interessants i nons des tratoriis: “Alle tre porte”, “Alla 


sos 


pastorella”, “All'arrivo degli slavi”, "Starna". 


Noemi Rupil Del Forno 


(Varietàt di Colorét) 


Peraules, 

peraules d'amór, 
dites sot vós, 
cisicades 

intune gnot d'astát 
infinide, 

sot un cil di vilút 
puntinát di steles 
ch'a trimavin 

e di une lune curiose 
Peraules, 

peraules d'amór, 
tenarines, 
passionades, 
sintudes 

fra i tiei bracs 
Peraules 

CUSSÌ, 

dulà séso lades? 








1 M 
à J 
3 V 
4 S 
5 D 
ERT ` 
7 M 
8 M 
97 J 
10 V 
D S 
12 D 
ga L 
14 M 
15 M 
16 J 
im V 
18 S 
19 D 
20 L 
21 M 
22 M 
23 J 
24 V 
25 S 
26 D 
277 L 
28 M 
29 M 
J 


Setembar 


S. Egjidi Abât 

S. Elpidi Abât 

S. Gregori il Grant 

S. Rosalie Vergjine 

B. TARESIE DI CALCUTE MUINIE 
S. Zacarie Profete 

S. Regjine Vergjine 

Nativitàt de Madone 

S. Pieri Claver Predi 

S. Nicolau di Tolentin Predi 

S. Teodore Martare 

SS. NON DI MARIE 

S. Zuan Crisostomo V. 

La Sante Cròs 

La Madone Dolorade 

Ss. Corneli e Ciprian Martars 

S. Robert Belarmin Gardenál 

S. Josef di Cupertin 

S. GENÂR DI NAPULI MARTAR 

. Faustine Martare 

. Mateu Vangjelist 

. Maurizi Martar 

. Piu di Pietrelcine Frari 

. Pacjific Frari 

. Aurelie Piligrine 

SS. COSME E DAMIAN MARTARS 
S. Vincens de’ Paoli Predi 

S. Venceslau Martar 

Ss. Gabriél, Michél e Rafaél Arcagnui 
S. Jaroni Predi 


S 
S 
S 
S 
S 
S 


L'Istitüt Tecnic Agrari 
di Cividat 





par cure di Claudio Mattaloni 


a prime propueste di implantà un Istitút Agrari a 

Cividát e va indaúr al 1875 cuant che, intune ri- 

union comunál, si à vút discutút de organizazion 
di un cors di sis agns, di sistema tai locài une vore 
spaziôs dal ex convent di S. Chiara. Si tacà a lavorà 
su cheste idee, i insegnants dal Istitút tecnic di Udin 
a derin la lêr disponibilitát, ma il progjet - no savin 
parcè - nol rivà a lá indenant, cun dut che al fos stàt 
fat bon dal Consei Superiôr di Agriculture e Cumierc. 
Passat plui di cualchi an, e torna für la esigjence di dá 
ai zovins une istruzion agrarie precise. 
Tal 1920 l'Istitüt Furlan pro Vuarfins di Vuere al sco- 
mencà la sò ativitàt dongje Ruvignans, tal grandiòs 
complès fat sù dal 1904 al 1906 tant che sede di Istàt 
dal Seminari Arcivescovîl dal Friùl. Par istruî i zovins 
ospits si inviarin il cors complet de Scuele Elementàr 
e la Scuele Professional di Art e Mistîrs. Colegade al 
Istitút e jere la “Colonie Agricule”, une piçule aziende 
agrarie complete che e cjapave dentri uns vincj cjamps 
plantàts a vignài, pomárs, ort, blave e altris culturis. 
Uns setante vuarfins, seguîts di trê esperts, a stevin 
daúr a chescj lavórs e a lis ativitàts relativis, come ché 
dai cavalîrs e des áfs, la scuele par impará a fà zeis, 


la fabricazion di imprescj agricui, la lavorazion dal len 
par fà cucui, e altris ancjemò. 

Dongje de Colonie e jere la “Scuele Pratiche di Agri- 
culture”, regolade intun cors teoric-pratic di trè agns 
par forma ‘contadins specializáts' in diviers setórs. Par 
podé frecuentà la scuele bisugnave vê il certificàt di 
amission a la seste elementàr e vê finît 12 agns, ma a 
la Colonie si cjapavin come garzons ancje arléfs dai 9 
agns in sù, e si ur deve une istruzion preparatorie ‘di 
caratar gjenerál. linsegnament agrari al jere fat daùr 
des liniis de Opare Nazionál pai fis di contadins muarts 
in vuere. I arlêfs a podevin impará il mistîr - daúr di 
ce che si lei intun librut publicitari sul Istitút di in ché 
volte - ‘cuntune dotazion di machinis agriculis une 
vore modernis. 

Lis scuelis professionals intal an scolastic 1924-25 a 
deventarin par lec "Scuole Secondarie di Avviamento 
al Lavoro" (Scuelis Secondariis di Inviament al Lavór) 
tai setórs industrial, artesanál e agrari. Chestis scue- 
lis si zontarin a lis ufiertis di formazion scolastiche 
te Cividat di chei agns. Dopo de istruzion obligatorie 
elementár (a jerin lis Elementárs Comunáls in place XX 
di Setembar e chés dal Colec Convit Nazionál, dal Edu- 
candàt Feminîl des Muinis “Orsoline”, dal Istitút Furlan 
Pro Vuarfins di Vuere e núf scuelis mistis tes frazions), 
i zovins cividalês che a podevin permetisi di continuà 
i studis a podevin sielzi tra tré scuelis: il ‘Regio Ginna- 


sio” fondât tal 1876, la ‘Regia Scuola Complementare’, 
dutis dòs tal Convit, e la ‘Regia Scuola Professionale’ 
in Foro Giulio Cesare, che tal 1916 e cjapà il puest de 
‘Scuola d'Arte applicata all'Industria’, inviade tal 1878 
de Societàt Operarie; pa lis fantatis e jere, fintremai 
dal 1923, la ‘Scuola di avviamento professionale fem- 
minile tal Convent des Orsolinis. 

Une volte cjapade la Licence de scuele di Inviament 
di indiriç agrari, si podeve continuà cul cors di doi 
agns de Scuele Tecniche Agrarie, dulà che si comple- 
tave la preparazion di fonde e si otignive il titul di 
‘Agjent Rural. Une altre pussibilitát di continuà i stu- 
dis al jere l'Istitüt Tecnic, scuele superiór ‘cul obietîf 
di preparà al esercizi di ciertis professions e funzions 
tecnic-aministrativis tal setòr de agriculture, industrie 
e cumierc. 

Un miorament impuartant al rivá cu la costruzion tal 
1929 dal gnúf centri aziendál, un complès fat sù cu lis 
gnovis cognossincis tecnichis dal timp; un grant au- 
ment de produtivitàt de Colonie si le ve tal 1930 cul 
slargjament dal teren disponibil, par podè impostà per- 
cors didatics adats e sperimentà soluzions modernis. 
La Scuele di Inviament e le daúr da lis disposizions de 
lec dai 22.04.1932 n. 490 sul riordinament di chest 
tip di scuele; dal an scolastic 1921-22 al 1932-33 
a forin 432 i students iscrits a la Scuele Pratiche di 
Agriculture. 


Tal 1936-37 si comodarin i palacs e si zontarin gnüfs 
fabricâts par aumentà lis potenzialitàts ricetivis e di 
istruzion di dut il complès. Il Ministri de Educazion 
Nazional, cui Decrets nn. 1233-1234 dai 7.08.1939, al 
de il ricognossiment e la parifiche cun chês governati- 
vis a lis scuelis internis di Inviament professional tes 
sezions Industrial e Agrarie e al cors bienál superiôr di 
chés Tecnichis, Industrial e Agrarie. La 'statalizazion' 
des dôs scuelis agrariis, ché di Inviament e ché Tecni- 
che, e je dal 1" di Otubar dal 1942. 

I aveniments de seconde vuere mondial a influirin in 
maniere fuarte su la struture dal Colec, che tal 1944 al 
cambià la sò denominazion in Istituto Friulano Orfani 
(I.F.0.) - Istitút Furlan Vuarfins. Tra i prins regolaments 
buts für dal Ministeri de Istruzion Publiche pe riprese 
de ativitàt scolastiche dopo de vuere, al fo il mantigni- 
ment des scuelis dai diviers ordins dentri dal I.F.O. di 
Ruvignans, comprendudis chés di Inviament e Tecniche 
Agrarie. Tal 1948 dut il grant complès di Ruvignans si 
lu assegnà al Ent Furlan di Assistence (E.F.A.). 

Dal 1942 al 1957, a lis scuelis di Inviament e Tecniche 
agrarie si notarin in dut 484 arléfs. La prospetive di 
sostitui la Scuele Agrarie cuntun Istitüt Tecnic Agra- 
ri - che al mancjave in Regjon - e cjapà pit in curt. 
Te sierade dal 1955 si scree la prime classe dal ITA di 
Cividát, tant che sezion distacade di Conean; cinc agns 
plui tart VITA al deventà indipendent e si diplomarin i 


prins perîts agraris te citàt sul Nadison. Si continuarin 
a slargjà e a miorà lis struturis e i furniments didatics, 
e al aumentà simpri plui il numar dai iscrits; in chest 
an scolastic 2009/2010 a son ator dai cuatricent. 

Tal 1968 (ITAS si lu intitulà a Paolino d'Aquileia. Dopo 
dal taramot dal 1976 si faserin sù gnovis costruzions 
par aulis e laboratoris sientifics. Vie pai agns Otante 
si inviarin cors sperimentài e cul 1981 al tacà ancje il 
cors di Viticulture e Enologjie: l'Istitàt agrari di Cividát 
al deventà une des dîs scuelis in Italie specializadis 
in chest setòr cussì impuartant te economie agricule 
regjonál. 


Giannino Angeli 


Jo mi contenti 
di un tai di neri 
dopo il scuintii di une zornade... 
Amîs... 

lassaitmal bevi in pâs. 

Se o cîr tal cùr 

la lûs di un fogolár piát... 
judaitmi a viodile. 


E co tal cil 

lune e soreli si imbracin 
daitmi une man a gjoldi 
chel misteri. 

No cîr te vite il lusso 

ni il gust di grandetàts. 


Chel tant mi baste 

che a duc un póc covente 
par lassà il mont 

cence rimuars 

e cence rimarics 

ma cu l'idee 

di sburtà sù il ricuart. 


Cussi la vite, amis... 
Vivinle insieme 
volînsi ben, 
gjoldinle cun judizi. 


Oscar Wilde 

* O vivin intun timp indulà che il masse al è la uniche neces- 
sitát. 

+ Ce pecját che te vite o imparìn lis lezions cuant che no nus 
coventin plui. 


Friedrich Nietzsche 
+ Alé miór no savé nuie che savé tantis robis a miezis. 


Aldo Colonnello 


al 1984 la Biblioteche civiche di Montreal, il Si- 

steme bibliotecari provinciál di Pordenon e “Chei 

del Talpa” di Grizzo a buririn für la prime edizion 
de Li” castelanis, il libri che plui al à fat cognossi Beno 
Fignon in Friúl. Lis critichis no forin dutis a favór. I stu- 
diòs che a rivarin a capî la nuvitàt de poesie di Fignon 
a forin soredut Andreina Ciceri e Gianfranco Scialino, 
oltri che a Gianfranco Ellero. Une seconde edizion le à 
publicade tal 2009 la Kappa Vu di Udin, cun note edi- 
toriâl di Alessandra Kersevan e presentazion di Angelo 
Floramo. I prins lavórs di poesie di Beno Fignon a son 
dal 1982, cu la publicazion dal volumut Dialet, diesim 
numar di ché golaine pitinine e preseose clamade “I 
librus di Via Manin 18” da lis “Edizioni Via Manin 18” 
di Spilimberc, curade di Gianfranco Ellero e stampade 
da la tipografie Tielle di Sequals. 
Beno Fignon nus à lassáts ai 6 di Setembar dal 2009. 
Al jere nassút tal 1940 a Montreál, país dal pari (chel 
de mari al è Andreis). A cuindis agns al va, al scugne 
là, a Milan. I siei agns di frut e di fantat ju passe 
duncje a Andreis e Montreál, la zoventút e la maturitàt 
a Milan: l'incrosási e l'interagji di chestis dôs realtàts 
si spielin tes sòs poesiis e prosis. Une prime fase di 


atacament ancjemò fuart ai siei paîs, e di inseriment 
dificil a Milan: un incalm no facil sul “puarte-inests” 
milanés. Cul là dal timp Andreis e Montreal a deventin 
simpri mancul lúcs dal vivi e simpri plui lúcs simboli- 
cs, da la anime e da la nostalgjie. Po, planc planc, un 
slontanàsi progressîf e inesorabil, parie, soredut tai 
ultins agns, cuntune ricercje bramade e insistude di 
tornà ai afiets dai paîs (personis e puescj) di nassite, 
e di un ricognossiment comunitari dal so jessi ancjemò 
andreàn, montrealin e valcelinés. 


Lontanòn 

(coru) 
Laju dei mucui (li giòstris) 
lassù de Castèlu (la sbòvo) 
lavio de Rovereit (li' scovàssis) 
lassù de Magréit (la giàro) 
là par la Cale (i portòns) 
laju de la Madonùto (li moris) 
lassù de Barsòt (li vacis) 
laja del Vial (l ròsis) 
in simo Plans (li violis) 
ju par li ribis (i repàrs) 


alenamens su distansis 
sglonfadis tal cià 


Lontanissimo Laggiù delle ranocchie (le giostre) / lassù in 
Castello (il vento) / là dei Roveredo (la discarica) / lassù in 
Magredo (la ghiaia) / là per la Calle (i portoni) / laggiù della 
Madonnina (le more) / lassù dei Barsòt (le mucche) / laggiù 
del Viale (le rose) / giù per le rive (gli argini) // allenamenti su 
distanze gonfiate dalla mente/ ... 


Ucht Milano 


Qui Milano - vi parlo cussì 
perché non sono più né de uchî né de uvì 


Qui Milan (...) Uchi Milan - ve parle così / parseche no soi pi né 
di qui né di là (...) 


[Podaráiu ‘inciamò?] 


“podaráiu suná ‘nciamò l'armónico dopo?" 
(a ogni bon cont partéme su 
cu'n valser musette 
e penséve de li’ sisilis disegnàdis 
par ch'i svóle chei ch'i nasseràn 


[Potrò ancora?] ..."potró suonare ancora la fisarmonica dopo?” 
/ (a ogni buon conto sotterratemi / con un valzer musette / 
ricordandovi delle rondini disegnate / perché volino quelli che 
nasceranno)... 


Aldo Tomè 


(Varietàt di Manià) 


arba Bortul e la sò Lussia a tignevin il cjan e il 

gjat, par cjasa, nomi par vei da lour un servissi 

di tornacont. Il oan, sempri peât cu la cjade- 
na, al veva da tignî lontans i laris e i manegoldus e, 
il gjat, liber da ‘sirà, al veva da tignî netada la cjasa 
da li surîs. Par fà vivulà il cjan, Lussia, a i sgnacava 
là nomi vos di chei respàts e tornàts a respà che a no 
vevin pi intori nencja una flica di friça; Barba Bortul, 
pi di bon cour, a i scuarseva là di scondon, cualchi feta 
di polenta freida par che al ves encja alc di mulisit da 
meti sot li gramulis. Al gjat nissun si sumiava da dai- 
ghi un frugon di nuia parvia chi, secont lour, al veva da 
cjapàsi da marinda, gustà e cena cu la cjaça a li surîs 
ator par li stansiis di cjasa. 
Una di, chel pòr gjat, al veva talpinàt par ducj i cjan- 
tons e i tabursius cença podei jodi nencja una coda 
di surîs viva da podei gloti e, rassegnàt, al si è tiràt 
impiriolât devant la puarta granda a sgnaurà comi un 
disperát par implorà un bacon di alc. In ché volta, 
Lussia, a si è parada devant di lui e, cun vous rabiada 
comi un pofardì, a i à dit: “Parcè si lagnistu? Sostu a 


pansa sclagna par cjaristia di surîs? Alora valà sù adalt 
intal solàr; uvì a son li pantianis grandis scuasi comi 
te che a van e a tornin a robàsi li panolis: cjapini una 
e empliti il bultric cun chè!”. 

Al vaingulá dal gjat, al è rivât four encja Barba Bortul, 
propit sul moment chi Lussia a steva dant la reonta a 
la cuiabita. “Alora, ástu capît? O ti fasi ric la cjar di 
pantiana! Ti sês un massapassút e un mussafadiis!”. 
Barba Bortul, pi dulincious a i à dit a la femina: “Tu, 
Lussia, in stu càs, ti sintarestu da mangjà volenteir 
una pantiana cruda?”. 

Jé, che a era sempri stada stumighina e lichignota, a 
è coreta via in pressa cenca cicà che a i rivava sù il 
volta stomi. 

Une di, al bar da la “Gjisele”: 

“AL è cressût il presit dal tai” al dis Sergio, 

“Ah, sì?” al rispuint Lelo sorepinsîr, come colant dai nùi. Lui nol 
faseve câs al cost des piçulis robis: al paiave, e vie. 

"Cemüt?" al torne Sergio “No ti séstu inacuart, tal paia?” 

“Ah, no sai, jo; no voi daùr di conts cui euros. Jo ur presenti 
a lis chelaris il tacuinut des monedis viert e lór si siervissin di 
bessolis: al è cussì comut!” 

S. Taresine dal Bambin Jesù 
Ss. Agnui Custodis 

S. CJANDIT MARTAR 

S. Francesc di Assisi Frari 
S. Luîs Scrosop Predi 

S. Brun Abàt 

La Madone dal Rosari 

S. Demetri Martar 

S. Dionîs Martar 

S. DENÉL PROFETE 

B. Zuan XXIII Pape 

S. Serafin Frari 

S. Edoart Re de Inghiltere 
S. Calist Pape 

S. Taresie di Avile Muinie 
S. Margarite M. Alacoque V. 


S. IGNAZI DI ANTIOCHIE MARTAR 


S. Luche Vangjelist 

Ss. Martars Canadés 

S. Rene Martare 

B. Carli I Imperadòr 

S. Donàt Vescul 

La Madone di Gracie 

S. ANTONI M. CLARET VESCUL 
S. Grispin Martar 

S. Evarist Pape Martar 

S. Flurinç Martar 

Ss. Jude e Simon Apuestui 

S. Ermelinde Vergjine 

S. Benvignude Boiane Vergjine 
S. LUCILE VERGJINE 


Istitüt Magjistral Statàl 
“Giuseppe Antonio Pujati” di Sacil 





par cure di Eleonora Zambelli 


Grup ricercjis storichis dal UTE di Sacil 


a tradizion scolastiche di Sacîl, al confin ociden- 

tal tra il Friúl Vignesie Julie e il Venit, e va indaúr 

almancul fin al XIV secul, cuant che la Comunitàt 
e veve a stipendi mestris di scuelis publichis. In gracie 
di cheste usance, che si è mantignude tal timp, vuê 
la citát su la Livence e pues svantási di vé l'istitüt 
superiór plui antic de provincie di Pordenon e un dai 
plui antics de regjon: i Liceus sperimentài e l'Istitüt 
Magjistrál "Giuseppe Antonio Pujati". 
In di di vué i orientaments di studi a son cuatri, ven 
a stài: Liceu sientific, Liceu socio-psico-pedagogjic (al 
prepare i insegnants elementàrs), Liceu des siencis so- 
ciáls (al prepare colaboradórs pe assistence gjenerál 
cui Ents locái), Liceu linguistic. 
Te sede central, in viâl Zancanaro n. 58, a son i uficis 
de Presidence e la aministrazion; lis classis a son si- 
stemadis in tré sedis: te sede principal, inte ex sede de 
Scuele Magjistrál in viál Zancanaro al n. 52 e inte ex 
sede dal Istitüt Professional pal Cumierç in viál Matte- 
otti. I arléfs a son 840 e a vegnin pal 20% di Sacil e 
pal rest dai pais dongje de provincie di Trevis, cuntun 
grup une vore sclagn di arléfs di altris localitàts de 
provincie di Pordenon. 


Di cuant che e je stade istituide, la scuele e à cognos- 
sút une vore di cambiaments. Lan di nassite dal Istitút 
al è il 1883: ta chel an il Guvier dal Re al decît di spo- 
stà la Real Scuele Magjistrál di Glemone intune altre 
sede, tal comun di Sacîl. La aministrazion comunál si 
da subite di fà, e compre il fabricât e e partecipe ancje 
a lis spesis iniziáls: la sede e sarà tal Palac Brandolini 
in place Garibaldi al numar 202 (vuè Palaç Ovio, in 
Place Duomo). Il non complet al è “Scuele governative 
normal cun pratichis di Agriculture e esercitazions di 
bacologjie”, di gràt inferiôr, fate di un cors preparatori 
di doi agns e di un cors normal par cjapà il diplome 
elementàr inferiôr. 

Il prin an scolastic efetif de Real Scuele Normal Ma- 
schîl al è il 1884/1885; tal 1887 si zonte une scuelute 
pe infanzie “a sisteme fróbelian” par fruts e frutis dai 
tré ai sis agns. La iniziative ea vùt cussì tant sucès (i 
cors di preparazion a rivavin fin a otante arléfs) che 
la aministrazion comunál e à domandát di puartá la 
Scuele Normal al grât superiór. Dal 1895 e je la autori- 
zazion a zontá un cors tecnic a chei che za a esistevin: 
in gracie de lec n. 293 dai 12 di Jugn dal 1896, l'isti- 
tút al oten duncje la cualifiche di Scuele Superiôr. Dal 
1912 la frecuence e je permitude ancje a lis fantatis e 
la scuele e devente promiscue, peraule che e reste te 
intitolazion fin al 1923. Par premià la scuele e la sê 
continue incressite di iscrizions e par dài une sede plui 


adate, tal 1914 si complete la costruzion dal edifici 
che i darà acet fin al 1974-1976, cuant che al sarà il 
trasferiment te sede atuál. 

La Vuere Grande, cu la disfate di Cjaurét, e savolte la 
scuele in mút dramatic: si piert buine part dai archivis 
e i cors si fermin par doi agns; la riforme “Gentile” dal 
1923 e stabilis po la fin definitive de scuele, parcè che 
ogni provincie no podeve vê plui di une scuele magji- 
strál, che cu la riforme si clame “istitàt magjistrál”. La 
aministrazion comunál, alore, in linie cu la só tradi- 
zion e cuntun grant sfuarç finanziari, e decît di puartà 
indenant a spesis sê la istituzion scolastiche, che dal 
1923 e cjape il non di Istitút Magjistràl Comunál. 
Daúr domande dal podestát Vittorio Zancanaro, tal 
1932 l'Istitüt Magjistrál Superiór al ven intitulát al 
fradi dal Duce, Arnaldo Mussolini, muart l'an prime e 
che si jere diplomát culi tal 1904. Tal 1933 al rive il 
ricognossiment de parificazion, domandade di cetant 
timp. 

Dopo de Seconde Vuere mondial, che e veve dal sigúr 
causát dificoltáts ma no la sospension dai cors, listi- 
tat (che nol jere plui intitulát a Arnaldo Mussolini) al 
reste parificát fin al a.s. 1948/49, al devente sezion 
distacade dal Istitút Magjistrál “C. Percoto” di Udin fin 
al a.s. 1952/53 e indipendent dal 1953. Tal 1987/88 si 
invie il prin dai diviers cors sperimentài, il pedagogjic- 
linguistic, di cinc agns. La denominazion presinte de 


scuele, che e torne a cjapà il non che e veve dal 1900 
al 1923, e je dal 1998. 

Tancj dai diplomâts di chest Istitüt a àn vude une part 
impuartant te classe dirigjent local, e no dome, e cussì 
ancje un grant numar di presidis e insegnants di valòr 
a àn fat part dal grup dirigjent e docent de scuele. Par 
no fà un tuart a di nissun, si ricuarde nome il titolàr 
de catidre di talian tai prins agns Sessante, ven a stài 
il prof. Elio Bortolini, in art Bartolini, poete, scritòr, 
senegjatôr, venit di nassite ma furlan di adozion. 


Bianca Borsatti 


(Varietàt di Claut) 


Làres sul Vajont 
Làres 

che vardà al thél 
da ‘na tèra 

carga de anthiana. 
Rais robàs 

ta un témp 

c'al ciantava vita. 
E incolorì 

i nóstres surinviérns 
de lus 

e de speranthe. 


Walter Gozzer 


scuele, di frut, o ai tacât a scrivi cul lapis. 

Mi soi cjatàt une vore ben. Nuie ce dî. 0 consu- 

mavi un grum di gomis, ma al vignive dut perfet. 
Daspò o ai scugnût cjapà in man une astute di len e 
fracà dentri un penin che, par fàlu là si veve di ba- 
gnálu intun bussul plen di ingjustri metût propit intal 
miec dal bancut. 
Mê mari mi comprave simpri il penin che al costave di 
mancul e, un tic par colpe mé e un tic par colpe dal 
penin, al jere simpri rot. 
Une fadie santissimade, maglis dapardut! 
Par altri ancje cumò, a agnorums di distance, mi è 
restade la rabie par chel odeòs di penin. 
La novitàt e je stade la “biro” che e lave vie tant che 
un fuset e mi à facilitàt un grum la vite. 
In dì di vuè i fruts no àn propit voie di scrivi. No vuelin 
sintîsi dî ni di scrivi in corsif ni di scrivi cu la “biro”, a 
vuelin nome doprà la tastiere dal computer e puartà a 
scuele il sfuei dal compit bielzà stampàt. 
Joi, mari mê! 
Jo ti dis, ancjemò un pócs di agns e i fruts a lassaran 
i braçuts e il cjáf a cjase e a laran a scuele nome cui 
pîts! 


Giuseppe Muradore 


Ma nus véso viodúts? O sin tornáts a scuele 
fruts e frutis di une volte e si fevele, 

prime de lezion di furlan, 

che il nestri mestri nus insegne ange chest an 
il lengag che i nestri paris a àn simpri fevelát 
e che di lôr o vin imparût. 


La lenghe plui biele di cheste tiere 
che aromai e je simpri plui rare. 


Si sude siet cjamesis par impará 
a scrivi, a lei e a cjacarà. 


Ma vústu meti ce sodisfazion, 
finide la lezion, 

di podé insegná 

ai talians a fevelá. 


Mirella D'Agaro 


(Varietàt di Dimplan) 


heste la conte gno pari. 

Cuant che i erin frutats, e i lavin a scuele, a si 

cumbinave cualchi macacade. In ché volte lis ca- 
tedris a erin plui altis dai bancs, parcè che a erin poia- 
dis suntune pedane par podei viodi miòr dute la classe, 
che a ere une vore numerose. Mi impensi che i vevin 
une maestre, no sai plui il so non, che e veve un biel 
par di... “un uvri di chei grancj”, talmenti grant, che 
la maestre a vierzeve il casset da catadre e a las poia- 
ve parsore. E ogni dì a entrave in classe, a saludave e 
come che a si sentave a vierzeve il casset. 
Dai vuei, dai doman, pense che ti pense, i decidîn di 
divertîsi un pòc! 
Cjapade une surisute, prime che a tachi la lezion, la 
vin platade intal cassetin e... di corse a sentàsi come 
brâfs fruts, ducj serios cence dî eri e stà atents di no 
ridi. Alore la maestre a entre, si sente tal so puest, a 
vierç il cassetin e... ché biade surisute plene di póre 
a salte für! La maestre a pete un berli e cuasi cuasi a 
cole da cjadree: nò i tachîn a ridi come mats! 
Moral da storie? Cualchidun ala fat la spie e cussì i vin 
cjapât trê dis di sospension e... il rest a cjase! 


Rita Baron 


Pontafel o cjatin segnâl de scuele dal 1803, lo- 

gade intal edifici comunál e intaulade inte Schul- 

gemeinde-Comunitát scolastiche di Pontafel fin 
cuant che e je stade vendude intal 1903. Tal 1902 al è 
stát fat su un gnúf edifici di doi plans intal locál che 
cumò al è ocupát de Comunitát montane. La scuele e 
dipendeve dal Ispetorât Scolastic di Vilac e la lenghe 
di insegnament e jere il todesc. Cul tratàt di Sant Zer- 
man dai 10 di Setembar 1919 il teritori dal Kanaltal 
al è deventát Val Cjanál e al è stât dät dongje prin ae 
Provincie di Gurize, po dopo ae Provincie dal Friùl e par 
ultin ae Provincie di Udin. Il confin storic tra Pontebe 
e Pontafel al è stát cussì puartát a Thorl dulá che al è 
restàt fin tal 1995. In prime batude il fat che i abitants 
de Val, di origjin todescje e slovene, e chei talians a 
vessin di vivi insieme al è stàt une vore traumatic. La 
culture e la plurisecolàr tradizion de Austrie Ongjarie 
a vevin di confrontàsi cuntune gnove lenghe, cun- 
tune diferente culture e cuntune aministrazion che 
no tignive cont des lêr tradizions. Tancj abitants dal 
Kanaltal, soredut chei di Pontafel, a lassarin la Val 
pierdint dut. La opare di talianizazion e je scomenca- 
de tal 1923 cu la sostituzion de toponomastiche cun 


peraulis talianis, cu la ocupazion de scuele dulà che 
e fo insedade ché elementár taliane cun tré classis un 
grum gruessis di ben cincuante, cincuantedoi e cin- 
cuantecinc fruts, indulà che si veve di insegnà dome 
la lenghe taliane. La ultime destinazion de scuele di 
Pontafel, prime di deventà la atuâl sede de Comuni- 
tàt Montane, e je stade la Real Scuele secondarie di 
inviament professional, dulá che par daúr e jere ancje 
une farie e une buteghe di marangon. 

Par Pre Bepo Marchet, Lelo al veve une sorte di venerazion. AL 
diseve cun svant che al jere stàt il so grant mestri. Di culture, 
cence altri; ma di sigùr - o scrupuli jo - ancje di vite. Al contave 
cun passion dal lòr prin incuintri, là che lui al restà sfolmenàt 
di ché figure carismatiche, come Pauli su la strade di Damasc. 
Mi par di viodiju - cumò - a discori di grafie, di coinè, di storie 
dal Friúl... 


Alan Brusini 


Il premi plui origjinâl che o ai cjapàt pe poesie furla- 
ne al è stàt a Feagne viers il Sessante. Il premi si lu 
tirave in place il dì de sagre, sore un cjar infrascjàt 
e sot il sunôr des cjampanis e de bande di Martignà 
che e sunave cence polse. Insieme ai poetis a vignivin 
premiàts ancje i parons dai mus che si jerin cualificàts 
inte corse. Fato sta che li nissun capive un dret se il 
premiât al fos stàt un poete, o pùr il paron di un mus. 
Tant al è vêr che un sensár, che al vignive di Sanfiòr 
cul facúl tor il cuel, mi à domandát: “Cossa ghe datu 
da magnar a la to mussa?". 

0 soi restát di stuc, cence peraule in bocje. Invezit al 
jere di ridi. 


Silvia Pian 


ntun paîs de Basse, a cjaparin pît une vore di 

surîs; al jere passàt un invier cence frét e lór a 

vevin vút dut il timp di fà il nît intai rivài in ricès 
di soreli. Cussì a fasevin dismeti dutis lis jerbis medi- 
chis; a roseavin a pél di tiere la scusse dai moràrs e a 
dissipavin i forments. 
La int inte vierte si è inacuarte dal dam e no savint ce 
dal diaul che e veve di fà par parà vie chel flagjel, e 
pensà di fà benedî lis campagnis. Alore un dopo gje- 
spui ducj in procession cui standarts, confenons, ferái, 
tribui e aghe sante cul capelan vistút cul piviál a son 
láts in mieç dai prâts a benedî e a preá par che al fi- 
nissi chel flagjel. 
Ma no... nancje a fâlu a pueste chel an la campagne si 
trasformà intun surisár. Nissun al capive l'efiet contrari 
de benedizion. Al jere sucedût che il capelan al veve 
sbaliât l'oremus. 
Di fat invezit di lei loremus contra mures al veve let 
l'oremus dai nuvigs ut multiplicentur. 





Novembar 


Ducj i Sants 

I Muarts 

S. Just Martar 

S. Carli Borromeo Vescul 

Ss. Martars di Aquilee 

. Lenart Rimit 

. ERNEST ABÀT 

. Gofrêt Vescul 

. Oreste Martar 

. Leon il Grant Pape 

. Martin Vescul 

. Josafat Vescul 

. Diego Frari 

. CLEMENTINE MARTARE 

. Albert il Grant Vescul 

. Margarite di Scozie Regjine 
. Lisabete Regjine di Ongjarie 
Dedicazion de Basiliche Vaticane 
S. Matilde Muinie 

S. Otavi Martar 

FIESTE DI CRIST RE 

S. Cecilie Vergjine 

S. Clement I Pape 

S. Crisogun di Aquilee 

S. Catarine di Alessandrie M. 
S. Dolfine Vedue 

S. Valerian di Aquilee Vescul 
I DI AVENT 

S. Saturnin Vescul 

S. Andree Apuestul Martar 

L'Istitüt Tecnic Comercial "Antonio Zanon" 


i Udin 


d 





par cure di Elio Varutti 


a matine dai 30 di Avost dal 1866, trentecinc 

dis dopo che a jerin riváts i talians culì e il Friúl 

nol jere plui austriac e al fasè part dal Ream di 
Italie, Quintino Sella, il comissari dal Re pe provincie 
di Udin, al veve su la taule la domande par fà nassi 
un istitüt tecnic in citát. La domande e jere firmade 
di Giovanni Battista Moretti, deputát provinciál. Sella 
al jere un industrial piemontés, pratic e inteligjent. 
Tredis dîs dopo al veve za fat firmà a Florence, che e 
jere la capitàl dal Ream, bande di Vittorio Emanuele II, 
lutignint gjeneral, il decret real par screà «in Udin un 
istitút tecnic complet». 
Il Comun al veve di cjariási lis spesis pes stanziis de 
scuele e pal material pratic. La gjestion e jere de Pro- 
vincie. Al è stàt sielzút il sit di Place dai Barnabîts 
(vué: Garibaldi), li dal “Palac dai studis” di stîl gnúf 
classic cul progjet, dal 1821, dal inzegnîr Valentino 
Presani e fat su, li di soreli jevât, dal impresari Leo- 
nardo Rizzani. Invezit Girolamo D'Aronco, tal 1883, al 
à tirât sù il toc che al sta propit te place. 
Il guvier al à mandât 40 mil liris e il gnúf diretôr de 
scuele, che al fo Alfonso Cossa, za a cjáf dal Istitút 
tecnic di Pavie. La prime classe e à vút 55 arléfs, che a 


an tacât a fà scuele ai 4 di Dicembar dal 1866. Tra di 
lôr al jere un zovin che si clame Bonaldo Stringher, che 
al sarà il prin diretòr e il prin governadòr de Bancje 
di Italie. La scuele screade si clame nome Redl Isti- 
tat Tecnic di Udin, ancje se la Deputazion provinciál, 
cussì si clamave il Consei provincial, e voleve meti il 
non di “Vittorio Emanuele IT". E veve dôs sezions. Ché 
comerciál, pai resonîrs e ché agrarie, pai perîts agraris. 
Tal 1883 al è stat sielzüt pe scuele il non di Antonio 
Zanon, un espert di economie furlane nassút tal 1696 
e muart a Vignesie tal 1770. 

Cul 1867 e scomence la publicazion dai Annali scienti- 
fici del Regio Istituto Tecnico di Udine, cui professòrs 
Torquato Taramelli e Giovanni Marinelli. Tal 1870 e ven 
screade a Udin la prime stazion agrarie di dute Ita- 
lie, par studià lis semencis e lis tecnichis di lavór tai 
cjamps. Tal 1871 al rive a direzi la scuele Massimo Mi- 
sani, che le ten fin al 1920. Cui diplomáts dal 1883 si 
cjate ancje Arturo Malignani, un non di dut rispiet pe 
eletricitàt. Ae fin dal Votcent si diplomin zovins come 
Elio Morpurgo, che al sarà banchîr, sindic e deputàt o 
Domenico Del Bianco, che al sarà diretòr dal cuotidian 
«La Patria del Friuli». 

La scuele no à funzionât nome dopo de disfate di Cjau- 
rét, tal 1917 e fin tal 1918 cu la ocupazion austriache 
e todescje, cuant che aan sdrumáts dutis lis colezions 
sientifichis de scuele. Cu la riforme “Gentile”, dal 1923 


a saltin für dal Zanon zovins bráfs zuiadórs di balon, 
come Frossi e Foni. Tal 1944 la scuele e à di ospità 
i profucs di Atimis, Nimis e Faedis, paîs brusàts dai 
naziscj par svindic cuintri i partigjans. Il toc di scuele 
che al è in vie Crispi al devente un comant da lis SS 
dai todescs. 

Passade la vuere, tal 1955 e ven screade la gnove sede 
di place Cavedalis. Tal 1961, cuant che a direzi la scue- 
le al è Oreste Mistruzzi, a si dividin lis sezions dai 
resonîrs e ché dai gjeometris, che a passin tal gnúf 
istitút “Gian Giacomo Marinoni”. Tal 1964 e ven fate 
une gnove sezion pai perîts di aziende e corispondents 
in lenghis forestis. Tal 1973 il Zanon al rive a vê 2.583 
iscrits che a frecuentin ancje tes sedis distacadis di 
Glemone, Palme, Tarcint, Codroip e San Zorc di Noiàr. 
Tal 1974 al ven screát il gnúf istitüt "Cecilia Deganut- 
ti”. Cul 1980 si invie il cors di resonîrs programadôrs, 
parcè che i ordenadôrs a son daùr a sparniçäsi pes 
aziendis. Tai agns Novante a cressin i cors in linie cu 
lis gnovis necessitàts des industriis. Cul 1999 la scuele 
e devente Centri teritoriál permanent di educazion dai 
grancj. Tal 2005 i students a jerin 1.215. Par altris 
informazions bisugne jessi agràt cun Piero Fortuna pal 
libri su la “Scuola Zanon”, burît fùr tal 1990. 


Luigi Bevilacqua 


None Ane, 

buine, tant buine 

une femenute scarme 
une musute fine, 

dói voi vivaròs 

cui lavris sutii 

tun murmuiá di preieris. 


Manutis tant secjis 

cun venis tant scuris 
come radrîs di moràr 
ch'a spontin de tiere. 


Benedete none, 
chel sanc cussì scùr 
al cisiche preieris 
inmò tal gno cùr. 


Graziano Gortani 


(Varietàt di Cjabie) 


Istitút Tecnic Industrial Arturo Malignani di Tu- 

miec al ere une sede stacade di chel di Udin. 

Cumò a si clame Solari in onêr di chel dai arlois 
di Pesariis. 
Jo lu ai fat dal 1978 al 1983. In chè volte, tancj grancj 
nus cjapavin pal cûl par vie che une roube a è la teorie 
e une ate la pratiche e che dopo vê tant studiât no si 
saveve fà nuie e che a vuleve imparàt un mistîr tacant 
da fruts. Insome, in chei timps dopo lis mediis a ere un 
tic di vergognàsi a là encjimò a scuele. 
D'Istàt, cuasi ducj i lavin a fà fen e legnes, parcè che 
la plui part de int a veve la vacje, o ancje plui di une, 
e il spolert. 
D'atom si tornave cuntun pocje di pôre a scuele e a 
sameave di entrà intun ati mont. Par fortune i vevi un 
professòr di disegn tecnic, un architet, lunc come un 
aracli, sec come un cjan, bon come il pan, che al puça- 
ve un tic di ledan e cussì, cuant che al ere dongje, a mi 
pareve (e no nome a mi) di jessi encjimò pai pràts e mi 
impensavi das més montagne verdi. Nol ere soc, nencje 
malvistit, anzi, al à fat encje il Sindic! Nome che, si tu 
vâs tal cjout, tu cjapes subit chel odór e a ti reste ta 


piel e tai cjavei e al è dificil paràlu ju. Une di al è rivât 
cun dis minûts di ritart a scuele e nô i vin subit pensàt 
che al veve di finî di molgi... 


Abraham Lincoln 
* Nissun nol è avonde fuart par podé comandà a cualchidun 
altri, se chel altri nol è dacuardi. 


Frangois Voltaire 

+ I vifs a mertin il nestri rivuart, i muarts a mertin la veretát. 

+ Se Diu nol esistès, si scugnarès inventálu. 

* No soi dacuardi cun ce che tu disis, ma o difindarai fin ae 
muart il to dirit di dîlu. 


Walt Whitman 

* No ai nissun dubi di vê mertàt i miei nemîs, ma no soi dal 
dut sigür di vê mertàt i miei amis. 

+ O jerin insiemi, dut il rest lu ai dismenteàt. 


Nicola Malisani 


Picule sbrume di mûr, puartade de maree, 
sbrume strache che e polse parsore di 
une cape blancje, poiade su la palme de mé man. 


Piçule sbrume di sál, tu mi contis cun passion 
lis aventuris dal grant sarpint marin 
e dal so ami, il folp gjigant. 


Tu mi contis cun emozion 

la liende dal dolfin di arint 

e la storie, cence timp, 

de sirene dai luncs cjavei di coral, 


une anime biele come la lune plene 

che ogni sere, cul so cjant malinconic, 

e clame dongje lis stelis par fà vivi la gnot, 
prin che i ultins rais dal soreli a colin jà 

a planc a planc tra cil e mâr. 


di Walt Whitman (1819-1892) 


(Voltàt di Laurenzian) 


Ven, o fasarai deventà indissolubil il continent, 

o fasarai la gjarnazie plui sflandorose che il soreli al 
vedi mai iluminát, 

o fasarai tieris divinis e magnetichis, 

cul amór dai compagns, 

cul amór par in vite dai compagns. 


0 plantarai amiciziis fissis come i arbui dilunc dai 
flums de Americhe, 

e dilunc des rivis dai grancj lâts, e pardut tes pradariis, 
o fasarai deventá lis citáts inseparabilis, cui brags tor 
dal cuel une di ché altre, 

cul amór dai compagns, 

cul amór viril dai compagns. 


Dut chest jo ti doni, Democrazie, par servîti te ma femme! 
Par te, dome par te o zorni chescj cjants. 


Anna Maria Battistella 


n zornade di vuè gjornài, television a scrivin e a 
fevelin che par colpe de crisi economiche lis fa- 
meis a fasin fature a rivà a la fin dal mês. 
Mé none, nassude dal Votcent, di famee contadine, ma 
sotane, e diseve simpri: “Joibe rivade setemane lade, 
se no si à di ce mangjá a son tré dîs a cui pensá”. 
Augurinsi di no tornà indaùr, pai zovins e sarès une 
vore peloche. 


D Z Za 


"ge `Œ 


Al veve iniment dispès Borc San Lazar - cui siei curtii, li sês 
andronis - là che ala consumade la part plui serene de vite. Lu 
veve su la piel come un alc che nol po distacàsi. Al pandeve cun 
braure la sò divignince, si visave cun sigurece nons e mistirs 
dai borghesans, al ricuardave divertît i compagns di zûcs (e 
di dispiets!)... E al sierave simpri chestis “cartulinis” cuntun 
afetuòs, passionât ricuart dai siei gjenitòrs. 


Alan Brusini 


Siore Femie e veve cirüt di fermá siôr Gjero par contài 
une robe impuartante. Ma lui le veve schivade e jê, de 
gran voie che e veve di contà, lu veve cjapàt par un 
brag par fermálu. Alore po lui i veve berlàt: “Che mi 
lassi che o scuen cori a cjase. No pues migo murî inte 
strade!” 

“Puar om” e veve dite jé “al varà di lá tal cesso”. 
Invezit lui al è stàt di peraule. 


Claudia Novella Fior 


(Varietàt di Vergegnas) 


a scuela cuant che a si scriveva cul penin, 

La scuela cuant che la maestra a meteva encja jei 

il grimal neri, 
La scuela cuant che il lunis a si veva di fà il riassunto 
dal vanzeli da domenia, 
La scuela cuant che i fruts a rivavin dai borcs a pît, 
La scuela cuant che par scjaldási a si faseva fúc ta 
stua, 
La scuola cuant che... 
...1 vevi un maestri che a nol insegnava domo a lei, a 
scrivi e a contà ma al voleva che nou fruts i imparassin 
a osservà la natura, cussì ogni tant a nus puartava a 
fà un gîr tal bosc. Li nus mostrava ogni sorta di arbul, 
lu clamava par non e nus insegnava cemût cognossilu. 
Nus insegnava a cjalà dulà che al cresseva il muscli, 
cussì se i si fossin pierdùts i voressin savút orientasi, 
a scoltà il cjant dai uciei e a cjalà se a fossin pescjadas 
di cualchi anemál salvadi di passag. 
Prima di tornà dongja però a nus faseva fà sù una fas- 
sinuta, di stecs e manduluts, par impià il füc a scuela, 
insegnantnus cussì che no si va mai ator dibant! 


Giovanni Urban 


Ancja chest an la vierta a è rivada 
e gno pari al scuen parti. 

Al cjala a lunc la cjasa finida 
tirada sù un tocut par Unvier 

la só anima a è inmurada in chei mûrs 
che lui vué a ju puarta cun sé 
intun ricés dal so cür. 

Al alga il cjàf un ultin viaç 

su la só vigna carpida e nuda 

a nol à mai jodüt 'na fuea 

a nol à mai jodüt un rap. 


Vueit di peraulas, ma grant al è 
l'afiet par mé mari 

e da bocja al jes sól flát 

tal cidinór frét dal país indurmidit. 
La valîs a nál di formadi e salam 
a la butarès jù pal cjanál 

al glot, il guselár a si móf 

e a nol riva a fermálu. 


Daur dal veri al samea pui sec 
al fâs bocja di ridi 


la coriera a piveta, a partis 
la bocja ridint di mé mari 
a si muda intun blec. 


Muta a torna in ché cjasa 

che cumò a è vueita di dut. 
Ben planc la vigna a cres 

mé mari cu la crassigna 

a buta sù solfato 

gno pari in Franga cu la cjaca 
al buta sù malta intun sofit. 
Cuant ch'al torna 

l’aria a nül di trapa 

e la valîs di cjocolata 

la vigna a è tornada nuda 

a no plata il cjamin ch'al fuma 
il toblàt plen di fen 

la blava picjada sul cjast 

e ben metúts intun cjantonut 
melucs, gnespui e coculas pal frut. 


-Pari, chest an la tò vigna 
a ti à spetàt dibant 
nissun l'à carpida 

ma jé par dispiet 

a ti à fat tanta uva distès. 


-Pari, chest an nissun à vendemát 
i gáfs sghiribicin i mûrs 
a ti cirin, a son riváts fint sui cops. 


-Pari, la tó cjasa nissun l'à voluda 


-Pari, la tó cjasa a è venduda. 

Dicembar 


S. Eligji Vescul 

S. Cromazi di Aquilee Vescul 
S. Francesc Saveri Predi 

S. Barbare Martare 

II DI AVENT 

S. Nicolau di Bari Vescul 

S. Ambrós Vescul 

La Madone Inmacolade 

S. Sir Vescul 

La Madone di Laurét 

S. Damäs Pape 

III DI AVENT 

. Luzie Martare 

. Zuan da la Crós Predi 

. Venanzi Fortunàt di Cenede Vescul 
. Delaide Imperadore 

. Lazar Vescul 

. Grazian 

IV DI AVENT 

S. Liberàt Martar 

S. Pieri Canisio Predi 

S. Flavian Martar 

Ss. Vitorie e Anatolie Martaris 
S. Irme Badesse 

Nadal dal Signôr 

S. STIEFIN MARTAR 

S. Zuan Apuestul 

Ss. Nocents Martars 

S. Tomàs Becket Martar 

S. Anastasie di Aquilee Martare 
S. Silvestri Pape 

Il Conservatori “Jacopo Tomadini” 
di Udin 





par cure di Elio Varutti 


a prime scuele di musiche publiche, in Friúl, e je 

dal 1826. Si clamave Societàt Filarmoniche e Dra- 

matiche di Udin. La sò sede e jere, nuie mancul, 
che te Lobie dal Lionel, in place Contarene, cemût che 
e vignive clamade la place Libertàt dal di di vuê. Cul 
1830 il sît al devente un Istitút Filarmonic e Dramatic. 
Ucht a insegnavin a fà musiche e ancje teatri. Mestri di 
cjant al fo nomenàt Giuseppe Magagnini e pal violin il 
furlan Francesco De Sabbata che, secont dai studis di 
Roberto Frisano, al è ancje il prin diretôr di orchestre 
de scuele. 
Tal 1837 e ven bandonade la ativitàt di teatri, cussì 
il non de istituzion al devente Istitút Filarmonic di 
Udin. Al reste cussì fin a tant dal 1876. Nome cui sa- 
voltaments politics, lis bataiis pe patrie taliane e la 
repression dai soldàts dal Imperi Austriac dal 1848, la 
ativitàt di musiche si ferme fintremai al 1857. Cui agns 
1875 e 1876 il Municipi al à il maneg diret de scuele 
di musiche. Chei dal Comun a sburtin par che si studiin 
i struments a flât par insiorà la bande de citàt. A son 
nomenáts gnúfs professôrs tant che il mestri Edoardo 
Arnhold pai struments a flàt e Giacomo Verza par chei 
di arc. 


Ai 19 di Fevrár dal 1876 il fúc al bruse il cuviert de 
Lobie dal Lionel, cussì la scuele di musiche e je cence 
une sede. Par un pòc di agns e je stade grivie e dome 
tal 1891 chei dal Comun a tornin a dà i bécs pe scuele 
di musiche e pe bande; in chest mût si è cjatade une 
gnove sede in Vie de Pueste. Un bràf mestri di piano, 
in chescj agns, al è stât Vittorio Franz, di Muec. Nol è 
di dismenteà Jacopo Tomadini, di Cividât, che al darà 
ancje il non ae scuele. 

Cul 1910 il diretôr di cheste istituzion al è Mario Ma- 
scagni, che al jere cusin dal grant compositôr Pietro 
Mascagni. Altris brâfs mestris di scuele a jerin Antonio 
Ricci pal piano, Enrico Veronesi pal violin e Giuseppe 
D'Arienzo pai struments a flàt. Lis cronachis dal timp 
nus disin che vie pal Friúl a jerin nassudis tantis ban- 
dis di musiche, ma chés di Pordenon e di Sacîl a jerin 
propit di sest. 

Cu la Vuere Grande la ativitàt de scuele di Udin e va in- 
devant fintremai al 1917, cuant che e rive la invasion 
austriache e todescje. Fin al 1918 le sunin dome lòr, 
cu lis lêr fanfaris, parcè che mestris e scuelárs dal Isti- 
tat musical furlan a son scjampàts, come tancj furlans 
profucs, vie par la Italie. Passade la vuere, il diretôr 
Mascagni al torne a tirà sù la scuele che, intal 1920, e 
ven trasferide in Vie Verdi, in antîc Vie des Presons, tal 
Palaç Ottelio, fat sù tal 1555, dongje la roie e il Zardin 
Grant, tant che si fevele di un Istitàt Musical Paregjât. 


Cul 1922 la scuele e ven dedicade al musicist don Ja- 
copo Tomadini. Cui jerial chest personaç? Jacopo To- 
madini al è nassût a Cividât ai 24 di Avost dal 1820, 
intune famee indulà che il pari al jere marangon, e al 
è muart ai 21 di Zenàr dal 1883. Al à studiàt cun Gio- 
vanni Battista Cadotti, mestri di capele e preseàt autòr 
di musiche. Tomadini al fo ordenât predi tal 1846. AL 
è stât organist te catedrál di “Notre Dame” di Paris e 
lu àn clamât a fà il mestri di capele inte glesie di San 
Marc a Vignesie e ancje tal Domo di Milan, ma lui al à 
simpri rispuindüt che nol podeve par colpe de salút. A 
Cividat al veve la incjarie di conservadòr dal museu, la 
custodie dal Archivi dal Cjapitul e la condote spiritual 
dal convent des Orsolinis. Ala scrit plui di tresinte 
oparis di musiche e al jere daúr a scrivi musiche ancje 
pòc timp prime di murî. 

Tal 1925 la scuele di musiche e à i istès programis di 
studi dai Conservatoris di Musiche dal Ream. Intal mês 
di Novembar dal 1928, cuant che Mario Montico al jere, 
di un an, il gnûf diretôr de scuele, e ven distudade la 
esperience de bande di musiche. Cul 1981 la istituzion 
e devente un conservatori dal stàt di musiche e il plui 
impuartant puest par imparà la musiche in Friúl. Il sit 
dal Conservatori al è tal fabricât di Vie Verdi e place 
Prin di Mai, il Zardin Grant. Si slungje fin tal borc di 
Trep, indulà che fin tal 2000 a jerin il Tribunal e la Pro- 
cure de Republiche di Udin. La gnove sede dal Conser- 


vatori e je proviodude sedi tal Palac Ottelio, sedi li che 
al jere il Tribunal, come che al à scrit Gianni Bellinetti, 
intun libri jessüt di póc. Intal Siscent culi al jere il prin 
Seminari di Udin. Tal 1765 Carlo Corbellini al à dät une 
olme classiche ae muse dal fabricát, come che al à scrit 
Maurizio Buora, intune vuide turistiche de citàt. 

A son 600 i students dal Conservatori, che al pues 
svantà une orchestre di flàts e diviers grups di musiche 
di cjamare. La só biblioteche e à 11 mil tocs, tra libris 
e spartits di musiche. Stant che la gnove sede a son 
daür a comedále, fantats e fantatis a studiin, a sunin e 
a imparin cui lêr mestris ancje tal palac li che a jerin 1 
carabinirs dal borc di Glemone. 

Fevelin dai altris diretórs. Dal 1950 al 1961 la scuele e 
je stade puartade indevant di Giovanni Pigani. Daspò, 
e fin al 1984, al è stàt diretór dal Conservatori Janes 
Aladar e, par un an, Davide Liani. Fin al 1991 la incar- 
ghe e je tocjade a Enrico Anselmi e fintremai al 1994 
a Gastone Zotto. Dopo al è vignút Giovanni Zanetti e, 
dal 2002, Franco Calabretto. 


is stelis a son pieris preziosis picjadis al fil de 
gnot. 
Lis stelis tal cil mi ricuardin il lusór e il calôr dal 
Nadal. 
Lis stelis a lusin inte scuretàt par puartà sperance a 
cui che no ‘nd à. 
Sarès biel podé abracà cuntune cjalade dutis lis stelis. 
Cemut no volé ben aes stelis che a iluminin il màr? 
Se une stele si distude mi rincrés parce che il cil al 
piert une piçule part di se stes. 
Tes gnots claris d'Istát mi plas cjalá il cil par ciri lis 
stelis che a colin e pandi un desideri. 
Lis stelis a son une vore impuartantis parcè che a pue- 
din insegnà la strade. 
Puarte salüt, puarte fortune, nassi sot une buine stele 
e une buine lune. 
Stelis: rosis di lusignis! 
Jo o volarès lá suntune stele par manda il sflandór de 
pàs ai popui. 
Par me lis stelis che a colin a son desideris svolants. 
Lis stelis nus cjalin: a viodin lis nestris azions, chés 
buinis e chés tristis. 
Lis stelis a son bielis, a son plui di dis milions, a lusin 


tal cîl formant costelazions. 

Se une stele e cole te mé man, jo le plati intun satúl 
par tignîle a sotet. 

La stele comete e mostrave ai Trê Rés la mete. 

Lis stelutis a son jentradis in simpatie cul cîl blu. 

La gnot no fàs pôre se une stele e sta parsore. 

La gnot e je biele se tal cil e fás lüs une stele. 

Une esplosion di diamants: la Supernove. 
Sflandorosis, famosis, bielis: stelis, stelis stelis!!! 


Lavòr di Grup 

Classis TIT A e III B, a.s. 2008/2009. 

Scuele primarie “Giovanni Ellero” di Pradaman. 

Lavòr prin classificât tal sest concors “Percoto Canta 2009”. 


Elio Varutti 


O sin partîts de Val di Zold 

par lá a Gardiscje Imperiál. 

Bons tintôrs di sede a cirivin. 

Sin rivâts in tré fradis 

nassûts di von Jacum dai Conech 
sparniçâts tra Brume e Fare. 

O vin dát il miór di nó 

fin che al è rivât Napoleon 

e podopo o sin scjampáts 

a Gurize, a Triest e a Flum dal Cuarnár 
par marcjadantá e i plevans 

nus notavin come mercatores 

intai libris dai batisims. 

Un fantulin al è nassút ancje a Udin 
intal borc di Grezan 

Francesc Jaroni lu vin clamát 

fi di un tintór e di une cjargnele. 


Anellina Colussi 


(Varietàt di Ciasarsa) 


suna il bot da la ciampana. Ma a no mi ciata 

indurmidida, parsè che jo, frututa ingrumada tal 

jeton di mè nona, i soi belzà dismota da un biel 
toc di timp. I speti di jodi se che mi à partàt "l'ussielut 
dal bosc”. I fai bosseti four da li’ cuiertis di pluma, par 
indivinà se parsora dal burò al è un grunut di cualchi 
ciussa. I barcons tiràs a cop a mandin puc lusour. Pa- 
raltri basta chè sfesa par capî ch'al è alc. I fai un salt 
a bas dal liet, in ciamesa di not di flanela a flours e 
discolsa i cor li dongia. 
“Vuarda cuanta buna roba in riga!”. Dos neransis, un 
grunut di bagigi, doi tocus di mandolàt e po dopo, ma- 
ravea, doi pàrs di cialsutis di lana coloradis. I ciapi sù 
trimant dut chistu “ben di Diu” e i cor dongia da la nona 
par faighi jodi. Ic, che prima a faseva fenta di durmî, 
(ma i lu ài capit ains dopo) a mi fa tanta fiesta e podo- 
po i cor ulà dai me genitours par disighi che chistu an, 
"l'ussielut dal bosc” al è stàt amondi bon cun me. 
Vuei i vai a messa granda cu li’ cialsutis novis, ben po 
se contentessa! Intant a si à fat di, e four la brusa a è 
cussì blancia ch'a pàr ch'a sedi neif ‘pena poiada par 
ciera. Ociant pa la lastra, jot me pari cu la masciela 


dal lat, li maniis da la ciamesa a cuadrei ziradis par in 
sù, e la giacheta poiada ta li spalis ch'al va a molzi; 
ciaminant al lassa par ciera, ta la brusa, il stamp da li 
dalminis ch'a crichin ta la glera. Cul vongolà dal pas 
al sciassa la masciela fasint ciutà il mani. Di lontan a 
si sint il lament da li’ vaciis ch'a clamin. Un sciap di 
passarutis a svualapein ator di un grun di friguis di 
pan, robansilis una cu l'altra; chel saltignà content al 
met ligria. 

Mè mari in cusina a à belzà impiàt il fouc, e chel cre- 
peta da li’ sclampis al ti implenis il cour. Planut, un 
devour chel altri, a vegnin a bas da li ciamaris encia 
chei altris me fradis, ogniun cul so fagotut di “ussielut 
dal bosc” strent tal stomit. 

La nona a à metùt sora il brout di gialina e il so bon 
odour al si sparnissea un puc dapardut. Four a si sint 
intersà e il pupà, dopo marindàt e intant ch'al sint a la 
radio la trasmission dai contadins (Vita nei campi) a si 
taia la barba devant dal spieli piciàt ta la lastra. Vuei 
sì ch'al par amondi bon dut vistìt di fiesta, encia parsè 
ch'al met sù li scarpis lustris ch'i ghi ai netàt jo! 
Subit vegnuda a ciasa di messa, i vai a gambiámi parsè 
che i vistis aan da dura amondi. Intant ch'i judi a fà 
alc, i sint a bati la puarta da la cusina; al è me barba 
ch'al è vegnüt a ciatà la nona. Al si sinta inta la poltro- 
na (a è frovada ma a fa il stes servissi!) e al scuminsia 
a ciacarà. 


Intal fratimp i ghi implenis ‘na scugela di brout passàt, 
cun tant formai gratàt drenti, e ghi lu proferìs. A è pro- 
pit vera che ta li fiestis di Nodàl a si sintisi pi boins, 
a sarà encia parsè in chiscius dis, a mi revochin ta la 
mins friguis di recuars di cuant ch'a si era fioi. Recuars 
che invessi di scancelàsi cul timp, a vegnin sempri pi 
presins e biei. 


az “Le 
uv è 


Cui jerial, Lelo? 

Un om, inemoràt dal Friûl, che si è fat di bessôl; 

che al à dat a la culture de sò tiere di dut e di plui; 

che al à sposade la sò lenghe; 

che al à fat de Filologjiche la sò cjase; 

che al à tant semenàt, po stài plui di ce che al à cjapàt sù; 
che al à contribuît a screà - e cu la so partence salacor al à 
sieràt - une ete fortunade de leterature nostrane, fluride tal prin 
dopovuere come a dà une man pal risurî de anime di un popul 
che, dreçantsi des ruvinis, al ripiave cussience de sê identitàt. 
Chest al jere - e al è - Lelo! 


Lucia Toscano 


l veve la buteghe in place XX Setembar cuasi in 

face a Molinari e tacade de Pueste. Si lave jù 

par un scjalin e si jentrave intune stanzie cul 
paviment di len, e jere nome une piçule poltrone, se 
si pues dî cussì, pal servizi, denant un spieli no tant 
grant; cualchi cjadree ator. E jere plene di polvar, E 
veve bisugne di une man di blanc di tant timp, penze 
di fum. No nome parcè che une volte si podeve fumá 
dapardut ma ancje parcè che il barbîr al fumave come 
un turc. 
Il barbîr al tabaiave un grum e di dut. Inte stanzie si 
sintive cjacarà di continui lui e la int che e spietave il 
so turni. Il salon al jere simpri plen parcè che il barbîr 
al jere bràf e al saveve cjatà il discors just par ogni 
client. Al faseve dut a man: pietin e fuarfiis e vonde. I 
cjavei si ingrumavin par tiere e nome cuant che a ‘ndi 
jerin masse al dave une scovadine. Ogni an pes fiestis 
di Nadal al preparave un piçul calendari: pócs sfueis 
cun feminis miezis crotis, cun tant profum e tancj co- 
lêrs. A lavin vie subit. 
Si contave une storie curiose su di lui, sucedude un póc 
di timp prime. In ché volte, e lave li di lui int cence 
dincj o vecje che e veve la muse supade e ingrispade e 


al jere dificil fàur la barbe. Alore lui al doprave balutis 
di acár che il “pazient” al meteve inte bocje par sglon- 
fà il smursiel che al veve di disbarbá. Dopo al spostave 
la balute di ché altre bande par finî di fà la barbe. Ma 
une dì un client spostant la balute di une bande a ché 
altre le à glotude cence volé. Alore al à dät un zigo: 
"Le ai parade jù, mi è sbrissade ju de bocje!”. Alore il 
barbîr, come nuie, cence bati cee, lu à cuietàt disint: 
“No impuarte; me tornarà doman matine come che a 
fasin duc, 


* Traduzion gjavade di Ricordi Tolmezzini di Antonio Mansi, Andrea Moro Editôr, 2009. 


Graziella Noacco 


heste e je une conte vere ancje se une flabe e 

somee. 

0 vevi dis agns chel Nadal, un cûr sensibil, tai voi 
tante ingjenuitàt. Spietant che e rivi la miezegnot, o 
bramavi di cûr di vê ancje jo une pipine vere, magari 
picule, ma no di peçot e cuissà cetantis altris robis 
che al veve di puartàmi il Bambinut se al cjatave un 
puestut ancje par me. Nò o jerin tancj di chei fradis 
che par contàju no bastavin lis dòs mans, si scugnive 
zontà ancje cualchi dét di pît. 

In chè sere, la mame nus veve mandàts ducj a durmî 
adore par disbratà i lavòrs di cjase. Jo o jeri intal jet 
cun trê sûrs e o spietavi malpaziente che si indurmi- 
dissin; cul cúr che al bateve fuart tignint ben vierts i 
voi, o stevi a sintî ogni respír, ogni sunsúr. Cuant che 
dut al fo cidin, planc plancut o saltai für dal jet, mi 
invulugai tal sial e o tirai fùr lis cjalcis di sot dal mo- 
don cjalt. O cjalai für dal barcon intal núl clip dal gno 
respîr sul frêt dal veri: il cil al jere stelàt e i spissui de 
glace a lusivin. Cui voi seneòs o cirivi la roie glaçade, 
la ruede dal mulin, la stele comete: «E sarà daùr de 
stale» o pensai. 

Biel planc mi inviai jù pes scjalis di len che a fasevin 


mil rumórs, rivade abas, inluminade dome di ché ani- 
mele poiade intune tace di aghe e vueli denant dal 
cuadri de Madone. Intant che tal fogolár lis boris a 
scjaldavin ancjemò, jo o viodei dut ce che la mame e 
veve fat: il pan, sopressâts i flocuts coloráts par peá 
lis strecis poiâts sul caregon, metút su la gratule un 
ramacut di zenevre cun cufuts di bombàs e sot di dòs 
fassinutis il presepi di carton. Lustráts ben ben i çucui 
e metüts in rie un dongje di chel altri: plen il fogolàr! 
Dentri par ducj al jere:un miluç, un narant, un man- 
darin, une carobulute, un tocut di mandolât, cuatri 
caramelis, trê coculis, cinc nolis e par me ancje un 
pachetut, no cu la pipine, ma cu la gusiele e cul fîl par 
imparà a cusî. Mi è vignüt di vai e o ai pensât: «Forsit 
mi à lassát alc altri intal mulin». O impiai il lampion 
a “carburo”, come che al faseve gno pari, e cjaminant 
o passai il coridôr frét, o sintii un grant rumór di pan- 
tianis spauridis che a scjampavin fùr e po a tornavin a 
platási. O om par dut, ma nuie. Mi sintai suntun sac 
di farine; dongje un altri sac di semule, une surisute 
si sglonfave beade, ché no veve pôre di me! O alcai il 
lampion e la lûs e bateve su la parét dulà che il pai al 
incolave lis primis pagjinis de “Domenica del Corriere”. 
«A son i nestris cuadris - al diseve — di li il mont al 
conte la sê storie, il re, la regjine, i princips, la vuere, 
il “duce” e ducj i aveniments dai agns». Di bot mi vigni 
tal cjáf la zornade prime: mé agne che e vaîve cun mé 


mari: i siei fruts chel Nadal, finalmentri di pàs, a jerin 
di bessôi, par vie che lêr pari al jere spierdùt in Russie. 
Invezit nô o jerin ducj insieme e cence plui la pôre di 
sintî “Pipo” cul so avion a butà jù lis bombis. 

Cussì li tal frêt di ché gnot di Nadal, dut intun moment 
o soi deventade grande: no mi interessave plui ché 
pipine. 


Angela Del Bianco 


Sentade sore un scjalin 
o cjali lontan 

tra cîl e mar 

dulà ch'al par 

che il mont 

al vedi fin. 

Dulà che a murî 

il soreli al va 

e sul ingrispàt 

des vongulis 

al è dut un slusignà. 
Un cason di canele, 

un cocêl 

al jeve in svual 

une barcje, 

la sé vele 

poiáts su chel sflandór 
a incjantin la anime 

e a svein l'estro 

di ogni pitòr. 


Carla Aita Ferrari - Girolamo Scrosoppi 


i indulà nus rivie cheste detule? 

No si cognòs ben ni cui che le à doprade par prin, 

ni parcè, ni cuant, si sa dome che e ven de tradi- 
zion veneziane, e impinions sore a son tantis. Cussì si 
sin spiticàts a dâus une cerce: parcè no laiso indevant 
voaltris a ciri für in cualchi cantin ancjemò alc? 
Ben, par cualchidun la detule si riferis al Doge Mar- 
co Gradenigo par un impuartant fat di armis capitàt 
a Trevîs in timp de vuere tra Vignesie e Padue, dal 
1214. Marco Gradenigo al jere un soldât fuart e valorôs 
che daspò al jere rivât parfin a scjafoià la ribelion di 
Candie. 
Altris di lór a pein il non di Marco Caco a Marco Ranfo, 
un triestin. Marco, cu la famee dai Ranfi, une des plui 
potentis e sioris de citát di Triest de ete comunál, al 
impià une conzure par butà jù il regjim di ché volte e 
fondá un podé gnúf par monta sù lui. In sumis al veve 
ché di trasformá la citát di Triest di Comun in Signorie. 
Il podé politic al balave tra Vignesie e il Patriarcjàt di 
Aquilee, in vuere cuintri il Cont di Gurize simpri par 
comandá dute la Piçule Patrie. Marco Ranfo, a cjáf de 
conzure, al fo copàt ma nol è clàr se par volontàt dal 
popul o par sentenzie dal tribunál; i siei fis a forin 


ducj condanáts a muart o muarts copàts, lis fiis a forin 
danadis par infamie e dome une zovenute e rivà a vê 
la grazie. 

La cjase dai Ranfi, che e jere a Cavane in vie Sant 
Bastian, e fo sdrumade e sore lis fondis a sparnigarin 
il sal. Al jere dal 1313 - 1314. Dal 1365 su chel lúc 
la fradaie di Sant Bastian e fasè sù une gleseute, cul 
permès dal comun, dedicade al lêr sant. La gleseute si 
sdrumà dopo pòc. Ducj crodeve che chest fat al capitàs 
daür de “maludizion dai Ranfi”. 

Seont Tamaro, Marco Ranfo, che al fo za consul e am- 
bassadòr cun plen podé dal Comun pe pâs di Trevîs, al 
cirì di butà jù il Comun par fondà une Signorie. 
“Marco Caco”, che al sedi une derivazion di Marco Ranfo? 
Seont une altre storie, “Marco Caco” al è nomenát in- 
tun testament dal 1348 - al scrîf Musatti -: isal lui? 

O pùr si aial di crodi a cui che al dîs che al sedi Marco 
Cacanio e che i vevin cuetàt il cognon? Chest al jere 
un venezian tant ardît e che al combatè cun valòr dal 
1254 inte vuere tra Vignesie e Padue. 

Dut cês “Marco Caco” si lu dopre ancjemò par vê ini- 
ment un timp o alc dal passât. 

